
^y'ancoLó 

J.  J.  BRITS 

Oor  die  veld  het  die  Vryheid  gekom  tot  my 
om  die  knelling  te  breek  en  my  gees  te  bevry 
uit  die  angs  en  gestamp  van  die  steedse  gety 
die  tiran  wat  ons  bind  in  sy  kerkers  van  klei  . . . 

Vir  Francois  Eybers  het  die  laaste  uitvlug  gekom.  Die 
heengaan  van  hierdie  seun  van  die  Karoo,  waarheen  hy 
altyd  gehunker  het,  laat  ons  met  ’n  gevoel  van  diep  verlies. 
Ons  wat  naby  hom  gestaan  het,  het  hom  leer  ken  as  iemand 
wat  geglo  het  aan  blanke  opregtheid  in  sy  vrieudskap  en 
in  die  omgang  met  sy  medemens.  In  stilte,  sonder  enige 
vertoon  of  grootdoenerigheid,  maar  inderdaad  in  nederig- 
heid,  het  hy  sy  dagtaak  verrig,  en  juis  daarom  miskien  het 
daar  so  ’n  groot  invloed  uitgegaan  op  almal  met  wie  hy  in 
aanraking  gekom  het. 

Hy  was  ’n  man  met  wye,  aktiewe  belangstelling:  hy  was 
’n  geesdriftige  posseëlversamelaar,  stel  intens  belang  in 
atletiek,  boks,  stoei,  rugby  — Europa  en  die  Midde-Ooste 
het  hy  ’n  paar  keer  deurreis,  by  was  besonder  lief  om  te 
toer  en  hy  was  nooit  gelukkiger  as  wanneer  hy  met  ’n 
groep  kinders  op  toer  kon  gaan  níe,  maar  ek  glo  tog  dat 
nader  aan  sy  hart  sy  noukeurig-uitgesoekte  boekeversame- 
ling  gelê  het  en  sy  bydrae,  in  verskillende  hoedanighede, 
tot  die  Afrikaanse  Skrywerskring. 

Francois  Eybers  se  grootste  kenmerke  is  ongetwyfeld 
sy  liefde  vir  die  eenvoud  en  die  kind,  In  sy  eie  werk  is  dit 
die  heldere  en  juiste  maar  altyd  die  eenvoudige  woord  wat 
hy  verkies  het  bo  enige  ander.  En  alhoewel  hy  hulle  kon 
begryp,  kon  hy  nooit  entoesiasties  word  oor  die  jongste 
rigtings  en  sogenaamde  duisterheid  van  die  moderne  dig- 
kuns  nie.  Vir  hom  was  kuns  nie  dit  wat  slegs  deur  ’n  paar 
begenadigdes  geniet  kon  word  nie,  maar  wel  dit  wat  tot 
die  gemiddelde  mens  gespreek  het.  Vir  ons  eie  digters  tot 
omstreeks  die  jare  veertig,  het  hy  groot  respek  en  liefde 
gekoester;  Shakespeare,  Tennyson,  Keats,  Shelley,  Vondel, 
Perk  en  die  klassieke  waaruit  hy  heelwat  vertalings  gemaak 
het,  het  ’n  besondere  plek  by  hom  ingeneem. 

Hy  was  ’n  groot  denker,  maar  die  lewe  was  nie  vir  hom 
gekompliseerd  nie.  Vir  hom  was  dit  ’n  duidelike,  afgebaande 
weg,  ’n  eenvoudige  pad  waar  ’n  onwrikbare  geloof  in  ’n 

Bestierende  Hand  ten  alle  tye  sy  rigsnoer  was.  En  daarom 
kon  hy  opgeruimd  en  moedig  die  terugslae  verdra. 

Dan  sy  liefde  vir  die  kind.  Dit  was  so  groot  dat  hy 
eenmaal  sy  beroep  vaarwel  gesê  het  om  hom  voltyds  aan 
die  redaksie  van  ’n  jeugblad  te  kon  wy,  waardeur  hy 
gemeen  het  om  groter  diens  te  verrig  deur  groter  getalle 
kinders  te  bereik  met  inspirerende  leesstof.  Dat  die  onder- 
neming  gestaak  moes  word,  was  te  wyte  aan  faktore  waar- 
oor  hy  geen  beheer  gehad  het  nie.  Maar  tot  die  einde  toe 
bly  die  kind  vir  hom  die  simbool  van  onskuldige  reinheid. 
Daarom  kon  hy  sing: 

want  my  gees  vaar  vanaand  op  die  maat  van  die 
wind 

en  my  hart  is  gestem  soos  die  hart  van  ’n  kind . . . 

As  een  wat  sy  hele  lewe  gewy  het  aan  die  opvoeding  van 
die  kind,  het  hy  geleer  om  die  kindersiel  te  peil,  dit  te 
waardeer  en  ook  die  geestesbehoeftes  vas  te  stel  veral 
in  hierdie  tyd  van  soveel  ontwrigting  en  ontstemmende 
invloede  op  die  jeug.  Op  sy  eie  beskeie  manier  het  hy  sy 
bydraes  gebring  vir  die  geestesvoedsel  vir  die  kinders  van 
sy  volk.  Hy  het  hom  toegelê  daarop  om  vir  hulle  verhale 
te  skrywe,  dink  maar  aan  Ons  Voëltjies  en  Diertjies, 
Gediggies  vir  Wiggies  met  sonskyn  Gesiggies,  Linus  en 
Lila  van  Karoland,  en  vir  die  groteres:  Uit  die  Land  van 
Homeros,  die  Operas  van  Wagner,  Deur  Seerowers  Ontvoer 
en  soveel  ander.  Daarby  kom  nog  al  die  vertalings  waar- 
onder  Die  Kleine  Maja  en  Die  Hemelvolk  van  Bonsels, 
Heidi,  Met  Piet  Nieuwenhuizen  in  Oos-Afrika  en  Swerwers 
sonder  Doel. 

Ongepubliseerd  is  daar  tussen  sy  manuskripte  Enoch 
Arden  van  Tennyson,  in  versmaat,  en  etlike  van  Lamb’s 
Tales  from  Shakespeare. 

Die  vertalings  kon  deur  die  suiwer  aanvoeling  en  deur 
die  eenvoudige,  heldere  woord,  net  so  goed  die  oorspronk- 
like  werk  gewees  het.  Hy  het  ’n  liefde  vir  die  opbou  van 
’n  eie  biblioteek  gehad  en  veel  daarmee  verrig  in  die  kring 
waarin  hy  beweeg  het.  Die  goeie  boek  se  bevordering  was 
vir  hom  ’n  hartstog. 

Naas  sy  liefde  vir  die  kind  is  daar  sy  liefde  vir  die 
natuur  in  al  sy  skakeringe.  Reeds  as  kind  het  hy  die 
natuur  liefgekry  soos  hy  dan  ook  getuig  in  die  opdrag  aan 
sy  moeder  in  Linus  en  Lïla  van  Karoland: 

„Sy  het  my  geleer  om  die  Veldvolkies  beter  te  ken 
en  lief  te  kry  en  my  lewe  as  skaapwagterseun  te  geniet, 
sodat  ek  in  daardie  dae  kon  getuig:  ,Die  lewe  is 
mooi’ ...” 

Ook  in  sy  rypere  werke  is  sy  liefde  vir  die  natuur  oor- 
wegend,  maar  dis  ’n  natuur  waarin  hy,  as  diep  gelowige, 
sy  Skepper  gedurig  en  onafskeidbaar  vind: 

Wanneer  ek  spraakloos  in  aanbidding  staan 
en  let  op  al  u wonderwerke,  Heer,  : 
die  hemeltrans,  die  wind  en  donderweer, 
hoe  jaargetye  wiss’lend  kom  en  gaan 
wyl  wêreldstelsels  wentel  op  hul  baan  . . . 

So  skrywe  hy  ook  in  Op  die  Berg  by  Gordonsbaai: 

Ek  ken  en  min  die  skoonheid  van  my  land 
waar  tjienkerietjies  en  heideblomme  pryk 
die  suikerbos  en  sewejaartjies  tier . . . 

En  op  ’n  ander  plek  dank  hy  sy  Skepper 

. . . vir  die  geur  van  ’n  blom 
en  die  sterlig  daarbo,  en  die  stilte  alom. 

In  sy  gedigte  gebruik  hy  later  veral  net  die  sonnetvorm 
waarin  hy  hom  kragtiger  kan  uitdruk,  groter  volheid  en 
skoonheid  vind.  Dit  is  sy  Sonnet  aan  die  Sonnet: 

’n  Koepeldak  waar  sonlig  goudglans  toor! 

Agt  slanke  pylers  hoog  en  marmerblank, 
waarom  die  blomfestoene  slingerrank, 
is  tempelbou  wat  digtersgees  bekocr 
in  koele  rus  en  stilte  ongestoor 
kan  kunst’naarsiel  sy  lied  van  lof  en  dank 
deur  hemelruimtes  hier  met  klare  klank 

laat  galm  soos  hoër  hallelujakoor. 

Ses  outers,  waar  die  wierookwolk  opstyg 
as  Dante  se  gees,  Petrarca  se  gees  omsweef, 
word  nou  deur  Mars-  en  Mammonsang  bedreig 
en  waar  die  digtersange  eens  kon  leef 
as  offer  aan  die  Muse  skoon,  daar  swyg 
die  geeste  nou  wat  Skoonheid  na  wil  streef. 

Ons  treur  oor  Francois  Eybers.  Sy  vriendskap  was  warm 
en  sy  gesindheid  sag  soos  die  glans  in  sy  bruin  oë.  Ons  sal 
hom  mis,  maar  ons  sal  hom  altyd  in  dankbare  herinnering 
hou  vir  sy  onvervalste  opregtheid  wanneer  hy,  op  watter 
manier  en  waarvoor  ookal,  sy  deeltjie  bygedra  het. 

Daar  in  sy  huis  het  ek  bietjie  besluiteloos  deur  die 
netjiesgebinde  manuskripte  geblaai  en  gewonder  watter 
gedig  sy  keuse  sou  wees  as  hy  kon  kies.  Ek  het  geweet  dat 
sy  begeerte  was  dat  as  die  sonnette  eendag  mag  gebundel 
word,  die  titel  ’n  Handvol  Koring  moes  wees,  die  opskrif 
van  een  van  sy  sonnette: 

’n  Handvol  koringsaad,  ver  hiervandaan 
op  velde  uitgestrooi  van  Esdraelon, 
sal  ruis  soos  seders  van  die  Lebanon; 
maar  eers  moet  elke  korrel  sterf  — vergaan 
soos  stoppelkaf  op  dorsvloer  uitgeslaan  . . . 

Maar  ek  het  geweet  dit  sou  nie  hierdie  gedig  wees  nie. 
En  toe,  heel  bo  op  die  ouere  bundel  het  ek  dit  gesien.  Die 
aanhef  was  nie  net  die  woorde  van  ’n  jong,  lewenskragtige 
nie,  maar  dié  van  elke  mens,  jonk  of  oud  — maar  Frangois 
Eybers  het  berusting  gevind  en  lig  gesien  toe  hy  hierdie 
woorde  in  die  gedig  Heengegaan  geskrywe  het: 

. . . en  ek  gaan  teen  my  sin 
in  die  dodehuis  in . . . 

maar  tot  dan  wil  ek  doen  en  my  naaste  dien 
en  net  hoop  op  die  dag  van  ons  wedersien. 

^aaivuetenóLai. 

G.  J.  LABUSCAGNE 


'puoedniinde  en 


I. 


INLEIDING 


Met  hierdie  opstel  oor  die  klassisisme  wil  ek  ’n  paar  dinge 
bereik,  t.w.  (a)  om  aan  die  bewonderaars  en  kenners  van 
die  klassieke,  en  ek  sluit  my  in  by  die  bewonderaars,  te 
toon  dat  daar  in  die  taalwetenskap  geen  vyandigheid  teen- 
oor  die  klassieke  bestaan  nie,  maar  dat  die  taalwetenskap 
slegs  besig  is  om  sy  outonomie  te  bepaal.  Hy  kan  dit  nog 
nie  handhaaf  nie,  want  hy  is  tans  nog  te  veel  ’n  same- 
klontering  van  alles  en  wat.  Hy  is  nog  te  veel  ’n  aanhangsel 
van  ander  wetenskappe,  bv.  die  fisika  en  die  fisiologie 
(fonetiek),  die  sielkunde,  die  logika,  die  sosiologie,  die 
geskiedenis  en  die  letterkunde.  Hy  is  nog  nie  homself  nie. 
Van  die  ander  kant  gesien  „we  are  studying  the  disiecta 
membra  of  language,  which  do  not  permit  us  to  grasp  the 
totality  that  language  is”  (Louis  Hjelmslev).  A1  bewonder 
ons  die  klassieke  om  sigself,  kan  ons  liefde  vir  hom  ons 
nie  blind  maak  vir  sy  negatiewe  invloed  (klassisisme)  op 
bv.  die  taalwetenskap  nie.  Op  dieselfde  wyse  verag  ons  nie 
Engels  nie,  maar  ons  het  veel  te  sê  teen  die  anglisisme.  As 
ons  dan  die  anglisisme  beveg,  wil  dit  nie  sê  dat  ons  beweer 
dat  Shakespeare  ’n  swak  kunstenaar  was  nie  en  dat  ons 
geen  baat  by  die  studie  van  sy  werke  sal  vind  nie.  Daar 
is  dus  ’n  groot  verskil  tussen  Engels  en  die  Anglisisme, 
die  klassieke  en  die  klassisisme,  die  psigologie  en  die 
psigologisme,  die  geskiedenis  en  die  historisisme,  die  letter- 
kunde  en  die  literarisme.  Hierdie  -ismes  stel  vir  ons  doel 
altyd  die  ongeoorloofde  voor.  ’n  Psigologiese  diagnose  van 
klassikus  is  egter  dat  hy  al  ’n  oormaat  van  fyngevoeligheid 
ontwikkel  het  oor  sy  klassisistiese  dade  — noem  dit  maar 
’n  skuldgevoel,  want  hy  is  hoegenaamd  nie  vry  te  spreek 
van  ’n  grootskaalse  „ondermyning”  van  die  taalwetenskap 
nie  en  dan  noem  ons  name  soos  Aristoteles,  die  skr^rwers 
van  die  Twespraack,  Te  Winkel,  D’Alembert,  die  vaders 
van  die  „grammaire  raisonnée”,  Moonen,  Huydecoper^ 

Siegenbeek,  Matthijs  de  Vries,  Jan  Frans  Willems,  Ben 
Jonson,  John  Lyle,  Pecock,  Schleicher,  Max  MUller  en  ons 
eie  grammatici. 

En  dit  bring  ons  by  my  tweede  doelstelling,  t.w.  (b)  dat 
ons  opvoedkundiges  tot  die  besef  moet  kom  dat  ’n  blink 
gevryfde  taalopvoedkundige  metodiek  waardeloos  is  as  ons 
nie  iets  het  waarvoor  ons  die  metodiek  kan  gebruik  nie. 
’n  Blink  lepel  sonder  die  medisyne  maak  geen  sieke  gesond 
nie.  Oor  die  taak  van  die  taalopvoedkundige  metodiek  en 
dié  van  die  taalwetenskap  berei  ek  ’n  afsonderlike  opstel 
voor,  maar  hier  kan  ek  darem  beweer  dat  die  taalwetenskap 
die  opvoedkunde  nog  nie  eers  15  persent  gegee  het  van 
wat  hy  in  daardie  lepel  moet  plaas  níe.  Die  tekortkominge 
van  ons  moedertaalonderwys  is  dus  primêr  ’n  taalweten- 
skaplike  probleem  (die  taalwetenskap  het  versuim  om  die 
opvoedkunde  sy  materiaal  vir  ’n  metodiek  te  gee)  en  in 
’n  geringe  mate  sekondêr  ’n  opvoedkundige  probleem.  Die 
derde  doelstelling,  t.w.  (c)  is  dan  om  aan  te  toon  dat  die 
klassisisme  in  die  pad  staan  van  die  ontwikkeling  van 
suiwer  taalwetenskaplike  ondersoekmetodes  en  -doelstel- 
lings.  Dit  belemmer  self  die  opvoedkundige  metodiek  veral 
as  ons  hom  in  sy  uiterste  vorm  raakloop  as  hy  sê:  die 
beste  metode  om  Afrikaans  te  leer,  is  om  eers  Latyn  te  leer. 

Daar  is  verskeie  vorme  van  die  klassisisme,  t.w.  (1)  die 
neiging  om  Latyn  as  die  hoogste  vorm  van  taalontwikke- 
ling  voor  te  stel,  (2)  die  neiging  om  in  die  moedertaal  te 
behou  wat  ’n  Latynse  afkoms  verraai  (fleksievorme  by 
ander  tale  en  ons  eie  vaktaalskeppinge) , (3)  die  neiging 
om  die  moedertaal  na  die  Latynse  model  te  vervorm  al 
beantwoord  dit  nie  (meer)  nie  (ons  praat  nie  nou  net  van 
Afrikaans  nie),  (4)  die  neiging  van  die  grammatikus  om 
hom  op  Latyn  te  beroep  wanneer  hy  oor  grammatiese 
onderskeidings  moet  besluit  (bv.  of  ’n  werkwoord  ’n  hulp- 
werkwoord  of  ’n  koppelwerkwoord  is),  (5)  die  neiging  om 
die  moedertaal  se  sintaksis  na  die  model  van  Latyn  te  kry 
(vgl.  Pecock  se  aandeel),  (6)  die  neiging  om  in  die  moeder- 
taal  ’n  Latynse  styl  na  te  volg,  (7)  die  klassisistiese  skryf- 
taalbegrip  dat  taal  letters  is  wat  uitgespreek  moet  word, 
(8)  die  opvatting  dat  die  skryftaal  en  die  spreektaal  twee 
aparte  tale  is  sodat  die  skryftaal  ’n  eie  grammatika  kan 
ontwikkel  (die  Hoërskool  / Helpmekaar  / ondersewentien- 
rugbyspan  omdat  ons  nie  wil  skryf  die  Helpmekaar  / 
hoërskool  / onder  / sewentien  / rugbyspan  nie  en  voeg  hier 
by  ’n  groepering  soos  ’n  250/volt  100/watt/helder/Phillips/ 
gloei/lamp)  waarvoor  die  skryftaal  terug  deins,  (8)  die 
neiging  om  die  kennis  van  Latyn  te  beskou  as  ’n  voor- 

vereiste  vir  die  kennis  van  Afrikaans,  ens.  Ek  glo  nie  dat 
ek  ’n  kwart  opgenoem  het  nie.  In  plaas  van  om  hierdie 
vorme  van  klassisisme  onder  hulle  hoofde  te  bespreek,  wil 
ek  hulle  saamvat  en  verdeel  onder  twee  hoofde  wat  ek  soos 
volg  wil  verantwoord: 

As  ons  nou  nie  gaan  let  op  fyner  besonderhede  nie,  kan 
ons  sê  dat  Latyn  tot  by  die  Renaissance  die  wêreldtaal  was. 
Die  Latiniste  het  geen  belangstelling  getoon  in  „barbaarse” 
moedertale  nie  en  alleen  belang  gestel  in  ’n  regstreekse 
kennis  van  Latyn.  Dit  was  al  een  vorm  van  klassisisme. 
Met  die  Renaissance  raak  die  geleerde  byna  teen  hulle  sin, 
egter  ook  in  die  moedertaal  geïnteresseerd,  maar,  klassi- 
sisties  in  merg  en  been,  gaan  bewerk  hulle  hom  na  die 
model  van  Grieks  en  Latyn  (en  daarmee  bring  hulle  die 
logisisme  saam),  en  daar  het  ons  die  tweede  vorm  van 
klassisisme  met  vele  vertakkings  wat  ook  deurloop  tot  in 
1956.  Die  moedertaal  is  sedertdien  nooit  verwaarloos  nie, 
maar  hy  is  ook  nie  bevry  van  die  klassisisme  (en  die 
logisisme)  nie,  want  die  stroming  wat  hom  kon  red,  nl. 
die  histories-vergelykende  taalbeskouing  was  nie  in  die 
moedertaal  en  in  taal  geïnteresseerd  nie.  Cassirer  sê  tereg 
„all  the  great  achievements  of  linguistics  (in  the  nineteenth 
century)  came  from  scholars  whose  historical  interests 
prevailed  to  such  a degree  as  almost  to  preclude  any  other 
tendency  of  thought”.  Daar  was  dus  nie  plek  vir  die  taal- 
denke  wat  die  klassisisme  moes  beveg  nie.  Dit  sou  eers 
met  De  Saussure  kom. 

As  ons  bogenoemde  twee  verteenwoordigers  van  die 
klassisisme  bymekaar  gooi,  haal  ons  vir  die  moedertaal  en 
vir  taal  as  sodanig  die  twee  nuwe  verteenwoordigers  uit 
wat  ek  wil  gebruik  as  hoofindelingsprinsipes,  t.w.  (a)  die 
klassisisme  wat  gebaseer  is  op  ’n  regstreekse  kennis  van 
bv.  Latyn,  en  (b)  die  klassisisme  wat  gebaseer  is  op  ’n 
onregstreekse  kennis  van  Latyn.  Die  eerste  vorm  is  mak- 
liker  te  identifiseer  want  daar  word  verwag  dat  ons  ’n 
regstreekse  kennis  van  Latyn  moet  hê.  Vgl.  die  argument: 
ken  Latyn  om  Afrikaans  te  kan  ken. 

Toe  Lat^m  sy  sentrale  posisie  as  lewende  taal  kwytraak, 
as  wêreldtaal,  het  hy,  as  ons  beeldspraak  kan  gebruik,  van 
gedaante  verander  en  hom  voorgedoen  as  die  redder  van 
die  (kennis  van  die)  moedertaal  — dit  word  ons  gegee  deur 
die  eeu-oue  opvoedkimdige  standpimt  dat  die  moedertaal 
slegs  geken  kan  word  as  ons  ook  Latyn  ken.  Die  hoof- 
artikel  van  Die  Transvaler  van  16  Julie  1955  bevestig  dit 

weer  eens: ongelukkig  is  dit  juis  dié  vakke  (Latyn  en 

Duits)  wat  dien  om  die  geestesblik  van  die  kind  te  verruim 

. . . ’n  Studie  van  Latyn  bly  nog  steeds  een  van  die  beste 
maniere  om  ’n  kind  te  leer  hoe  om  hom  behoorlik  uit  te 
druk.  Die  swak  wyse  waarop  so  baie  Afrikaners  hulle 
moedertaal  beheers,  moet  o.a.  ook  toegeskryf  word  aan 
die  feit  dat  hulle  nie  Latyn  geleer  het  nie”.  Die  tweede 
verteenwoordiger  is  ons  huidige  (logisisties-)  klassisistiese 
grammatikastelsel  en  ons  algemene  wyse  van  hantering 
van  die  probleme  van  die  moedertaal  en  ons  insig  in  taal. 
Hier  kry  ons  te  doen  met  ons  woordsoortstelsel,  die  sins- 
ontleding  (omdat  Latyn  so  benader  is),  ’n  klassisistiese 
skryftaalbegrip  soos  bv.  daar  staan  mos  ’n  letter  d in 
'perde  daarom  moet  ons  hom  uitspreek,  m.a.w.  taal  is  letters 
wat  uitgespreek  moet  word,  al  het  vermogen  ten  spyte  van 
die  letter  g op  papier  vermoë  geword,  en  Afrikaans 
Afrikaans  al  het  ons  toe  nog  Nederlands  geskryf. 

Daar  bestaan  bepaalde  redes  waarom  ek  die  tweede  nuwe 
verteenwoordiger  noem  die  een  wat  gebaseer  is  op  ’n 
onregstreekse  kennis  van  Latyn  al  het  dit  ook  uit  die  heel 
eerste  een  ontwikkel.  Daarmee  moet  ons  ook  die  gevaar 
beklemtoon  wat  dit  vir  ons  inhou,  nl.  dat  die  navolgers 
daarvan  tans  soms  nie  meer  weet  wat  hulle  navolg  nie. 
Toe  hierdie  vorm  van  klassisisme  ontstaan  het,  d.w.s.  toe 
bv.  Nederlands  vir  díe  eerste  keer  „nae  de  model  der 
Grieken  en  de  Latijnen  beschreeven  is”,  is  Van  der  Heule 
en  diegene  wel  deeglik  aangespoor  deur  hulle  regstreekse 
kennis  van  Latyn,  maar  algaande  het  die  aanhangers  daar- 
van  minder  bewus  geword  van  die  invloed  van  die  reg- 
streekse  kennis  totdat  ons  vandag  navolgers  het  wat  nie 
meer  weet  wanneer  hulle  klassisisties  of  andersins  te  werk 
gaan  nie  en  as  hulle  sodanig  te  werk  gaan,  weet  hulle  nie 
meer  waarom  nie,  gevolglik  word  die  klassisisme  met  die 
klassisisme  uitgeroei  en  daarom  word  niks  uitgeroei  nie. 
Dieselfde  kan  gesê  word  van  die  logisme  en  die  logisisme. 
Ek  dink  veral  aan  die  verskeie  oplossings  wat  ons  aangebied 
word  vir  die  aanmekaarskryf  van  woorde.  As  ons  hoë- 
priester  één  woord  skryf  omdat  X daar  is  (eenheids- 
intonasie,  eenheidsbegrip  of  wat  ook  al),  maar  ons  skryf 
hoë  kommissaris  twee  woorde  ten  spyte  van  die  X,  dan  het 
ons  te  doen  met  ons  klassisistiese  skryftaalbegrip,  nl.  dat 
die  geskrewe  taal  maar  ’n  eie  grammatika  en  ’n  ander 
grammatika  kan  hê  as  die  spreektaal.  Neem  ook  die 
gebruik  van  die  hoofletter.  Ons  praat  nie  met  behulp  van 
hoofletters  nie  en  God  klink  in  die  spreektaal  nie  oneer- 
biedig  sonder  hoofletters  nie  maar  op  papier  moet  dit  ’n 
ekstralinguale  saak  soos  eerbied  afbeeld.  A1  bestaan  daar 
geen  enkele  taalargument  ten  gunste  van  die  hoofletter  nie 

(want  hy  beeld  niks  van  die  spreektaal  af  nie)  en  al  trek 
ons  teoreties  te  velde  teen  bv.  die  paradigmatiese  aard  van 
ons  klassisistiese  grammatikastelsel  en  die  feit  dat  die 
mense  nie  wil  sê  pêre  nie,  want  dit  sal  die  skryftaalvorm 
met  ’n  d seermaak,  gee  ons  praktiese  leiding  oor  die  gebruik 
van  die  klassisistiese  hoofletter. 

Uit  wat  dusver  gesê  is,  moet  die  klassikus  kan  aflei  dat 
die  bestryding  van  die  klassisisme  nie  beteken  ’n  verdoe- 
ming  van  die  klassieke  nie.  As  mens  sir  Richard  Livingstone 
se  The  Spirit  of  Greece  en  die  bundel  opstelle  The  Legacy 
of  Greece  lees,  sien  mens  die  noodsaaklikheid  van  ’n  kennis 
van  die  gees  van  die  Griekse  en  Romeinse  beskawing  en 
watter  bydrae  dit  kan  lewer  tot  ons  huidige  probleme  en 
denke  en  kultuur.  Dit  is  dus  noodsaaklik  dat  daardie  denke 
telkens  opnuut  geïnterpreteer  moet  word,  maar  ons  het 
nie  net  mense  nodig  om  dit  vir  ons  te  interpreteer  nie,  ons 
moet  self  in  staat  wees  om  dit  te  interpreteer  en  te  versprei. 

Voorts  is  ’n  vertaling  nooit  dieselfde  as  die  oorspronk- 
like  nie.  As  mens  regstreeks  te  doen  kry  met  die  oorspronk- 
like  lewer  dit  die  iets  buitengewoons  wat  slegs  verkry  kan 
word  deur  ’n  intieme  waardering  van  die  oorspronklike 
Maar  dit  wil  nie  sê  dat  hierdie  buitengewone  ervaring 
verhewe  is  bo  ander  ervarings  nie,  bv.  wanneer  ons  Shelley 
of  Shakespeare  of  Totius  lees  nie.  Hier  moet  ons  egter  ook 
met  indiwiduele  verskille  rekening  hou,  want  vir  sommige 
persone  verskaf  die  klassieke  die  beste  en  die  rykste 
intellektuele  lewe,  terwyl  ander  daardie  genot  weer  put  uit 
’n  studie  van  bv.  Einstein.  Aan  die  ander  kant  kan  daar 
ander  rykdomme  verlore  gaan  vir  diegene  wat  net  uit  die 
klassieke  put.  Sir  William  Beveridge  sê  in  The  Listener  van 
Januarie  1935  met  die  woorde  van  Valentine  „that  even 
one  capable  of  appreciating  keen  classical  studies,  and  who 
carries  them  to  an  advanced  stage,  may  lose  more  than  he 
gains  by  such  specialization  at  school  and  university”. 

Voorts  is  daar  nog  die  hulp  wat  kennis  van  die  klassieke 
tale  kan  bied  by  ’n  gevorderde  studie  in  die  taalwetenskap. 
Hier  dink  mens  aan  die  histories-vergelykende  taal- 
beskouing,  maar  ons  sal  nog  insien  dat  die  klassisisme  in 
die  pad  kom  staan  het  van  die  moedertaalonderwys  op  skool 
en  die  identifiseer  van  die  wetmatighede  van  die  moeder- 
taal  self  (sy  huidige  stand),  nie  van  sy  historiese  verloop 
nie. 

As  dit  gaan  om  die  studie  van  die  klassieke  om  die 
klassieke  of  om  die  studie  van  die  klassieke  ter  wille  van 
waardes  wat  uniek  is  aan  die  klassieke,  moet  mens  sim- 
patiek  staan  teenoor  die  klassieke,  maar  soos  ek  reeds  gesê 

het,  is  ons  hier  nie  geïnteresseerd  in  die  klassieke  nie,  maar 
in  die  klassisisme  (die  ongeoorloofde  aspek  van  die  saak). 

Uit  die  voorgaande  bespreking,  kom  ons  dan  by  die 
twee  hoofde  waaronder  ek  die  klassisisme  wil  bespreek, 
t.w.  (a)  die  klassisisme  wat  gebaseer  is  op  ’n  regstreekse 
kennis  van  Latyn,  en  (b)  die  klassisisme  wat  gebaseer  is 
op  ’n  onregstreekse  kennis  van  Latyn.  Daarbenewens  sal 
ons  die  klassisisme  sien  teen  die  agtergrond  van  ’n  lewende 
taal  en  van  taal  as  sodanig.  Met  lewende  taal  sal  ons  hier 
bedoel  die  besondere  taal  van  (a)  ’n  nog  lewende  taal- 
gemeenskap  soos  hulle  dit  kommunikatief  gebruik,  of 
(b)  ’n  nié  meer  lewende  taalgemeenskap  soos  hulle  dit 
kommunikatief  gebruik  het.  Met  ander  woorde,  die  klem 
sal  dus  nie  val  op  die  historiese  verloop  van  taalverskynsels 
nie,  want  die  beswaar  is  nie  dat  ons  nie  die  geskiedenis 
van  ons  taal  kan  ken  nie,  maar  wel  dat  ons  die  huidige 
Afrikaans  maar  nie  onder  die  knie  kan  kry  nie. 

(Word  vervolg) 


ELiec 


oux 


OP  OUJAARSAAND 

Beaufort-Wes 

Beaufort-Wes  se  pronkerige  klonkie, 

jy’s  vanaand  kopspelerig 

met  jou  splinternuwe  trompie. 

Dis  rondomtalie,  dwarrelswaai; 
met  jou  koddige  kaperjolle 
wil  jy  die  oujaar  nek  omdraai. 

Sie,  kyk  vir  daardie  gomtor-passie! 

Die  aitserige  rokkie  lag, 
met  haar  potsierlike  kalbassie. 

Vanaand  skoffel  jy  en  sy  Uggies 
tussen  Hope  en  Kuilspoort 
se  effens  wipperige  poppies. 

Geswael  gaan  jy  en  sy  mos  lekker  jol: 
jive,  rhumba  en  die  square. 

Sal  niemand  met  jou  bokkie  lol? 

Kom,  kom  skuil  daar  geen  verdriet 
onder  daardie  kakiehemp? 

Dan’s  alle  bog  verniet. 

Jy  sal  móre  as  die  hane  kraai, 
jou  trompie  en  jou  poppie  mis; 
die  blouoog  van  die  Oujaar  maai. 

u 

KLEIN  KINDJIE 

Klein  kindjie,  in  jou  jare  toegevou, 
soos  blare  in  ’n  blomknop  wat  ontsluit 
en  kleur  tot  woordjies  uit  jou  mondjie  uit, 
klein  spieder  op  wat  eens  die  dag  sal  hou, 

’n  Brand,  ’n  braambos  waar  geen  vonk  verflou, 
’n  vuur  wat  deur  die  lewenstakke  jluit, 

’n  drang  met  al  die  eeue  as  jou  buit, 
klein  kindjie,  voor  die  toekomspoorte  nou, 

Hoe  wyd  sal  sprei  die  paaie  van  die  pad 
en  hard,  die  stene  wat  die  aarde  klee, 
die  weg  wat  jou  klein  voetjies  nog  moet  tree, 
jy,  kindjie,  wat  vandag  die  rooidag  vat  — 

totdat  die  dae  doodloop  en  jou  nag 

die  dag  word  van  nog  weer  ’n  voorgeslag? 

DIE  PAN 

As  al  my  drome  en  die  heugenis 
van  duisend  klein  gebeure  eens  verstil 
sal  wees,  en  al  die  strewe  wat  ek  wil 
soos  ongedaan,  soos  nooit  gebore  is, 

As  naam  en  faam  reeds  ieder  aansien  mis, 

’n  snaar  is  waar  geen  lied  of  klank  uit  tril, 
tot  nooit  gebeurde  stom  gebeurtenis  verkil, 
en  soos  wat  nooit  eens  was  vir  immer  is, 

dan  sal  nog  kraanvo'éls  oor  jou  breedtes  dans, 
en  skadu’s  jaag  tot  waar  jou  renbaan  end, 

Koel  re'éns  duister  en  wit  sterre  glans, 
en  sal  jou  beeld,  wat  uur  nog  eeu  kan  skend, 
deur  al  die  tye  heen  nog  wees  soos  tans: 
my  'tmmer  weer  ontdekte  monument. 


ONS  BOU  ’N  BRUG 

Die  dae  kuier  deur  die  lange  jaar, 
betas  die  wande  van  die  Ewighe'id, 
wat,  soos  ’n  skuur  oor  die  heelal  verbreid, 
van  al  wat  was  en  is  nooit  iets  vergaar, 

Maar  brtnd  en  onbewus  vir  immer  baar 
tot  eindelose  miriadestryd 
‘n  vormewêreld  wat  soos  mis  verklaar 
waar  trap  die  altyd  weer  ontsnelde  Tyd. 

Ons  gooi  ons  ankers.  Ons  is  skepe  wat 
in  hawes  van  ons  denke  dobberend  skuil; 
ons  berg  ons  lading,  ’n  blink  dromeskat, 
al  bly  onstuimig  die  sirokko’s  huil. 

Ons  bou  ’n  brug,  ’n  re'énboog  oor  die  ku'tl 
van  chaos  na  ’n  onbekende  stad. 

SIMBOOL 

’n  Paal,  swarthaak,  blou  in  die  songeel  dag, 
waaroor  gegly  van  lig  en  w'tnd  en  weer 
Die  tyd  se  tred  op  pêrelgrys  arseer 
en  druk  van  jare  onder  daedrag  — 

’n  paal,  eenpalig  in  die  lang  ry  mag- 
dom  pale  'tn  die  honger  grond  geteer, 
met  n'tks  geen  las  van  sap  en  btoeisel  meer, 
net  draer  nou  van  bl'tnk  beskawingsvrag! 

So  sterf  tot  wit  ivoor  die  olifant, 

'tn  dooie  skulpe  ruis  ’n  oseaan; 

uit  dieptes  waar  nooit  skyn  óf  son  óf  maan, 

Glans  weer  ou  woude  'tn  ’n  diamant, 

en  helde  in  die  jarepuin  vergaan, 

word  tot  s'tmbool  van  heel  ’n  volk  en  land. 

AAN  MOEDER 

Die  Skepping  bly  ’n  onvolvoerde  werk, 
Die  kunstenaar  voltooi  dit  heg  en  sterk. 

Haar  o'é  het  dié  kranse  eens  aanskou 
en  al  die  rond  gepakte  rante  hier; 
haar  dag  was  vol  van  lig  en  vol  safier 
en  duisendvol  van  hoop  die  toekomsblou; 

en  in  haar  kindsherinnering  ingebou 
sou  dit  ’n  lewensagtergrond  versier; 
in  altyd  jong  verhale  sou  dit  vier 
’n  fees  van  glans  waar'tn  geen  vonk  verflou. 

Gesê  is  nou  die  onvolsegde  al, 
verklink  die  klanke  van  haar  towerwoord, 
herskep  wat  eens  die  Skepper  moes  laat  val, 
die  stad  se  rykbeplande  muur  en  poort, 

Áan  Hom  wat  nooit  sy  bouplan  ooit  vergeet, 
is  afgelewer  nou  die  werk  kompleet. 

FRANCOIS  EYBERS 


I* 


ÁW  uan  deF' 


e^iue 


I 

SY  WATERS 


Die  eerste  uier  het  warm  in  my  gemeer, 
en  Pidon  om  Hawila  het  ek  gevul; 
die  bruisende  angs  om  die  Ark  het  in  my  gekeer: 
die  mens  gelig  tot  kruin  van  Ararat. 

En  piramied  na  piramied  het  eers  oor  my  gegaan; 
die  harde  jare  het  deur  my  geskip. 

Die  maan  van  die  Faro’s  het  vol  bo  my  gestaan, 
toe  Aloses  veilig  in  my  skoot  kon  wieg. 

Vir  Israel  het  ek  ’n  pad  gemaak; 
in  d’jordaan  het  ek  die  rotsbank  uitgehol 
van  mag,  geroer  toe  ek  Sy  lendene  naak 
in  my  kon  voel:  die  hemele  het  oopgegaan, 

die  duif  het  bo  my  neergedaal. 

Net  Hy  kon  ooit  my  storms  stil, 

my  vis  vermeerder;  vir  Sy  laaste  middagmaal 

het  nette  van  Tibérius  my  leeggemaak. 


II 

SY  LIG 


As  ons  uit  hierdie  grot  uitstyg, 
om  met  U in  U lig  te  leef, 
om  in  U waters,  ster  op  ster  te  ryg 
tot  snoere  van  U kieselsteen, 

waar  son  na  son  in  se'é  kring, 
en  ysveld  bo  die  mane  skyn, 
die  stemme  van  U engele  sing: 

„die  aarde  het  verbygegaan  ..." 

en  Lucifer  onder  sneeu  verwaai, 

maar  die  reënboog  om  U troon  bly  glans 

as  sewe  fakkels  rooi  oplaai 

om  die  vlammeboek  van  die  Heilige  Lam, 

en  sewe  oë  lees  die  gerig, 

terwyl  die  storme  deur  basuine  dreun, 

— dan  sal  die  engele  hul  tot  U rig: 

„0  Heer,  U was  en  is  en  bly, 

maar  die  aarde  het  verbygegaan  ..." 

In  waters,  sneeu,  wolk  en  wind, 
versink  die  laaste  son  en  maan, 
maar  met  U styg  ons  in  U lig. 

III 

SY  AARDE 


Om  die  Heuwel  lê  die  aarde  en  kwyn  . . . 

’n  Saaier  het  al  lankal  uitgegaan, 
die  sekel  buig  al  om  die  laaste  aar, 
die  druif  en  kuip,  die  kluit  en  skaar, 
die  kruis  se  balke  onder  die  saag, 

— ook  hierdie  dinge  ken  die  pyn. 

Die  ploeg  lê  moeg  in  die  laaste  voor; 
die  krip,  die  esel,  die  sterre  swyg. 

Ek  sien  uit  die  aarde  drie  skadu’s  styg: 
drie  kruise  donker  teen  die  laaste  ster. 

Die  uur,  die  jare,  die  eeue  wag; 
op  dorings  van  bome  bloei  die  dag. 

Hulle  meng  die  mirre  en  die  wyn, 
ek  hoor  die  vroue  veraf  ween, 

— - Sy  hoof  sak  neer  maar  Sy  tvonde  se'én,  — 
ek  sien  hulle  skadu’s  na  die  aarde  buig, 

— gemaal  word  die  mens  deur  die  steen  van  pyn. 

Hy  kon  die  brode  vermenigvuldig, 
die  hongeriges  voed;  die  see,  die  w'ind 
het  Hom  gehoorsaam,  maar  as  kind 
het  reeds  in  Hom  sy  kruis  gerank. 

’n  Soldaat  laat  sy  spies  oor  die  eeue  flits, 

— ’n  soldaat  se  lewe  is  die  dood,  — 
hul  breek  Sy  liggaam,  breek  die  brood, 

. . . oor  die  jare,  stort  die  wyn. 

en  ^aa 

F.  I.  J.  VAN  RENSBURG 

In  sy  stuk  Taálwetenska'p  en  Pseudotaalwetenskap  (T.v.L., 
Des.  1955)  sowel  as  in  sy  repliek  op  die  verweer  van  mej. 
De  Vries  ontsê  dr.  Labuschagne  aan  die  stilistiek  („die  sg. 
Amsterdamse  stilistiek”,  sê  hy,  en  is  daarmee  noodwendig 
inklusief)  die  reg  op  taalwetenskaplike  aanspraak.  Ek  is 
dit  in  verskillende  opsigte  met  sy  artikel  eens,  maar  oor 
hierdie  punt  moet  ek  verskil. 

Ek  wil  nl.  beweer  dat  die  stilistiek  in  boë  mate  ter  sake 
is  t.a.v.  taalondersoek.  En  ek  wil  ook  beweer  dat  die 
taalkundige  (sonder  dat  ek  daarmee  noodwendig  inklusief 
is)  tot  sy  teëwerping  kon  kom  op  grond  van  ’n  fundamen- 
tele  tekort  in  sy  werkprogram  tct  op  datum;  sodat  ’n 
motivering  van  e.g.  stelling  intiem  verknoop  is  met  die 
blootlê  van  hierdie  tekort.  Die  taalkunde  se  kritiek  op  die 
stilistiek  kry  sy  regte  perspektief  met  dat  die  vinger  op 
sy  eie  wond  gelê  is. 


twetenóL 


ap 


1. 

’n  Aantal  voor-moeilikhede  duik  voor  ’n  mens  op  as  jy 
’n  onderwerp  van  hierdie  aard  wil  bespreek.  Daar  is  bv.  ’n 
terminologiese.  As  ’n  stilistikus  beweer:  „Die  letterkunde 
sal  daartoe  moet  kom  om  linguïstiese  verantwoording  vir 
sy  uitsprake  af  te  lê,”  dan  is  die  taalkundige  dadelik  gereed 
om  wal  te  gooi:  „Linguïstiese  verantwoording  ? Aikona,  dit 
kan  jý  nie  doen  nie;  dan  is  jy  op  mý  terrein,  want  met 
,linguïsties’  het  jy  dit  oor  my  bedryf:  die  linguïstiek  of 
taalkimde,”  terwyl  die  stilistikus  alleen  maar  opgesaal 
gesit  het  met  die  moeilikheid  dat  daar  nie  eintlik  ’n  ander 
woord  as  „linguïsties”  is  om  „dit  wat  betrekking  het  op 
die  taaltoedrag”  te  benoem  nie.  Hy  het  dus  maar  net 
bedoel:  die  letterkunde  sal  hom  „taal-lik”  moet  verantwoord 
as  hy  verantwoord  wil  wees.  Hoe  immers  wil  ’n  verant- 
woordelike  literatuurkunde  oor  „linguïstiese  verantwoor- 
ding”  swyg  en  hoe  kan  hy  ten  aansien  daarvan  hokgeslaan 
word  — die  hele  literêre  werk  is  dan  ’n  taalkunswerk,  alles 
is  in  taal  gestruktm’eer  ? 

’n  Ander  moeilikheid  hang  met  voorgaande  saam:  die 
sterk  terrein-gefikseerdheid  van  die  tradisionele  vakweten- 
skappe.  Ten  spyte  van  heelwat  wisseling  in  metode  in  die 

loop  van  die  tyd,  handhaaf  elke  vakwetenskap  ’n  harde 
kern  van  tradisie  t.o.v.  sy  grenslyne:  hy  het  hiérdie  stuk 
van  die  terrein  vir  hom  afgebaken,  en  by  dié  historiese 
keuse  bly  hy.  „Grens-korreksies”  sku  hy  — al  sou  dié 
„bakenverskuiwing”  ook  alleen  maar  kon  beteken  dat 
verwaarloosde  gebiede  wat  heeltemal  bínne  sy  terrein  lê, 
vir  ontginning  bepleit  word.  Elke  vakwetenskap  behoort  ’n 
gedurige  bereidheid  tot  „grenskorreksie”  te  hê  — verskan- 
singswoede  kan  hom  alleen  maar  skade  berokken.  Die 
voortlopende  „loutering”  van  elke  wetenskap  hoef  nie 
noodwendig  net  in  ’n  toenemende  versuiwering  van  metode 
te  lê  nie,  maar  kan  ook  in  hierdie  presisering  van  terrein 
geleë  wees.  Die  verskyning  van  ’n  nuwe  dissipline  (soos 
bv.  die  stilistiek)  mag  ’n  gunstige  geleentheid  wees  vir 
bestaande  dissiplines  wat  grenskontak  met  hom  het  om 
opnuut  ’n  voorraadopname  van  hul  taak  en  omvang  te 
maak,  om  hulle  soos  vir  die  eerste  keer  t.o.v.  hul  grenslyne 
te  verantwoord.  Alleen  met  hierdie  bereidheid  sou  ons 
miskien  uiteindelik  daarby  kon  uitkom  dat  die  grenslyne 
van  die  vakwetenskappe  saamval  met  die  struktuurnate 
van  die  werklikheid. 

Die  taalkunde  sal  dan  ook  goed  doen  om  hom  opnuut,  in 
die  lig  van  die  aansprake  en  werkprogram  van  die  stilistiek, 
te  besin  op  wat  hy  doen  en  die  manier  waarop  hy  dit  doen. 
En  ’n  vrugbare  wegspringpunt  sou  kon  wees  ’n  verantwoor- 
woording  t.o.v.  ’n  kritiekpunt  wat  die  stilistiek  vanuit 
sy  ervaring  sou  kon  inbring:  Die  tradisionele  taalkunde 
bestudeer  ’n  „halwe”  taal.  Ek  wil  dit  in  twee  opsigte  probeer 
illustreer. 


(i) 

Die  taalkunde  bestudeer  ’n  „halwe”  taal  omdat  hy  nie 
volle  erns  maak  met  sy  verklaarde  doelstelling  om  „die 
taal  in  gehruik’’  te  bestudeer  nie.  Sy  taalfirehrmfcstudie  is 
sy  Achilleshiel,  in  so  ver  dit  nie  sy  afwesige  helfte  is  nie. 
Omdat  hy  nie  taal-in-grebrm/c  bestudeer  nie,  werk  hy  met 
’n  strafpunt  téén  hom  in  sy  poging  om  al  die  verskynsels 
en  faktore  wat  in  taal  sentreer,  te  agterhaal,  maar  veral: 
wat  betref  sy  sistematisering  van  die  presiese  wyse  waarop 
hierdie  faktore  in  samespel  verkeer  in  die  taal.  Hierdie 
mankement  t.a.v.  taalgebruikstudie  is  verantwoordelik  vir 
baie  ander  dinge.  So  bv.  sy  atomisme.  Hy  het  ’n  groot 
voorliefde  vir  die  bestudering  van  die  woord.  Die  feit  dat 
die  woord  „die  grondslag  van  taal  en  taalgebruik”  is,  gee 
aan  baie  taalkundiges  blykbaar  die  sanksie  om  vir  taál- 

studie  te  volstaan  met  ’n  woordstudie.  Die  studie  van  die 
woord  word  van  ’n  groot  verskeidenheid  hoeke  en  kante 
bestudeer,  en  vrúgbaar  bestudeer.  Maar  die  studie  van 
konteks  en  alles  wat  daarin  sentreer,  ly  in  hierdie  woord- 
liefde  onmiskenbaar  skade.  Die  verste  wat  die  taalkundige 
die  enkelwoord  gewoonlik  verlaat,  is  die  enkelsin,  verder 
nie.  Die  kontekslose  sin,  naas  die  woord,  is  vir  hom  die 
taalstudie-eenheid  by  uitnemendheid. 

Hierteenoor  moet  ons  stel  dat  die  studie  van  die  konteks- 
tuele  eenheid  wat  die  sin  is,  nog  nie  volstaan  vir  volle 
taalgebruikstudie  of  vir  die  gehele  verskynsel  van  taal- 
konteks  nie.  Die  taalkundige  se  welbekende  voorliefde  vir 
die  kontekslose  voorbeeldsin  bring  ’n  verwaarlosing  mee 
van  die  beskouing  van  die  grotere  gehele  waarin  die  sin 
in  aktuele  taalgebruik  gewoonlik  vassit:  in  die  taalgebruik- 
situasie,  of  dit  noual,  sê,  ’n  gespreksituasie  of  ’n  gedig  is. 
Sodoende  kan  hy  moeilik  die  gehele  struktuur  van  taal- 
gebruik  blootlê  omdat  die  volle  konteks  van  ’n  aktuele 
taalgebruiksituasie  vir  hom  so  goed  as  geslote  terrein  is. 

As  hy  dan  ook  sê  taalstruktuur,  dan  bedoel  hy  eintlik: 
die  struktuur  van  die  woord,  nie  die  struktuur  van  die 
gehele  konteks  nie.  En  as  hy  sê:  „Die  steen  het  ’n  geologiese 
struktuur,  maar  nie  die  kraalmuur  nie,”  dan  is  dit  maar 
net  ’n  bééldende  spesifikasie  van  hierdie  woord-taalbeeld 
van  hom,  en  onderstreep  hy  daarmee  die  beperktheid  van 
sy  struktuur-begrip  wat  aan  die  gestruktureerde  geheel 
wat  tot  stand  gekom  het  op  die  struktuurmomente  van 
woord,  woordgroep  en  sin,  nl.  die  kunswerk,  strukturele 
aanspraak  wil  ontsê,  sowel  as  aan  die  ondersoeksdissipline 
van  daardie  kunswerk,  nl.  die  stilistiek.  (Dr.  Labuschagne 
gebruik  ’n  ruimtelike  beeld  om  hierdie  faaZtoedrag  te 
verduidelik  — steen,  kraalmuur- ; om  dan  maar  by  die 
ruimtelikheid  te  bly:  by  ’n  man  soos  Henry  Moore  sou  hy 
kon  sien  hoe  „die  struktuur  van  die  materiaal”  soms 
wáárlik  „die  struktuur  van  die  werk”  kan  wees).  En  as  hy 
uiteindelik  sê:  ,,’n  Gedig  is  nie  ’n  stuk  taalmateriaal  nie” 
(daargelate  die  formulering) , dan  is  dit  hierdie  woord- 
atomisme  van  nóg  ’n  ander  hoek  belig. 

As  ’n  mens  immers  beweer,  soos  dr.  L.  doen:  „Die  taal 
is  deur  en  deur  gestruktureer,”  dan  moet  jy  mos  daarmee 
in  concreto  ook  bedoel:  ,,’n  Gedig  is  deur  en  deur  gestruk- 
tureer,”  nie  waar,  want  ’n  gedig  is  ’n  konkrete  geval  van 
taalgebruik,  is  taal-in-actu  ? Die  taalkundige  se  woord- 
atomisme  laat  hom  abstrahéer  van  taalgebruik,  hy  het  so 
dikwels  nie  ta.a.\gehruik  voor  hom  as  hy  oor  taal  formuleer 
nie.  So  ver  as  wat  sy  bevindinge  dan  ook  in  dergelike 

gevalle  gaan,  is  hulle  houdbaar,  maar  nie  verder  nie:  hulle 
moet  in  ’n  grotere  samehang  ingeplaas  word.  Dié  situering 
van  blootgelegde  feite  sou  kon  kom  as  hy  dit  vollédig  erns 
maak  met  sy  doelstelling  „om  die  lewende  taal  in  die 
gebruik  en  vir  die  gebruik  te  bestudeer,” 

Intussen  sou  dit  vir  die  taalkundige  nuttig  wees  om  te 
onthou  dat  dit  op  die  oomblik  die  stilistiek  is  wat  hierdie 
studie  van  taal-in-gebruik  onderneem:  met  dat  hy  aktuele 
gevalle  van  taalgebruik  bestudeer.  Alleen  al  om  dié  rede 
sou  hy  in  hoë  mate  ter  sake  wees  t.a.v.  taalstudie:  hy  is 
taalpebrmTcstudie. 

Daarbý  moet  dr.  L.  onthou  dat  die  taalkundige  wat 
taalstudie  resloos  laat  opgaan  in  taalsistematiese  rubrise- 
ring  (álgemene  taalkunde  bedryf),  noodwéndig  abstraheer 
van  aktueie  taalgebruik,  As  hy  nl.  sê:  „Ek  wil  ’n  studie 
maak  van  die  verskynsel  sametrekking  in  Afrikaans  (of 
van  die  plek  van  of  in  die  Afrikaanse  taalsisteem) , dan 
abstraheer  hy  van  aktuele  taalgebruik,  terwyl  die  stilistikus 
steeds  ’n  aktuele  geval  van  taalgebruik  voor  hom  het  en 
dié  blootlê.  Die  verskil  in  hul  bestudering  van  taal  „in  en 
vir  gebruik”  (en  hul  verskil  dus  t.a.v.  abstrahering)  kan 
mens  as  volg  verduidelik.  Die  taalkuhdige  kan  sê,  rustig 
en  ongedwonge:  „Ek  wil  ’n  studie  maak  van  die  plek  van 
o/  in  die  Afrikaanse  taalsisteem.”  Dan  gaan  hy  daartoe 
oor  om,  soos  dr.  L.  uiteengesit  het,  hierdie  woord  „op  alle 
vlakke  van  gebruik”  te  agterhaal  en  hom  te  sistematiseer. 
In  dié  proses  het  hy  miskien  500  voorbeelde  van  o/-sinne 
(opgetekendes  en/of  gekonstrueerdes)  onder  oë  gehad.  Die 
stilistikus  daarenteen  bevind  hom  voor  ’n  teks,  en  in  sy 
blootlegging  daarvan  kom  hy  meteens  op  ’n  problematiese 
„of”  daarin  af,  en  dié  versper  sy  interpretasievoortgang. 
Teenoor  die  taalkundige  se  situasie  van:  „Ek  wíl  ’n  studie 
van  o/  maak,”  is  die  stilistikus  se  situasíe  meteens  dié  van : 
„Ek  móét  ’n  studie  van  o/  maak  wil  ek  hierdie  situasie 
begryp.  Het  die  woord  hier  bv.  ’n  opponerende  funksie,  of 
is  hy  gewoon  skakelend-deur-vamrmp  En  só  onderneem 
hy  sy  taalsistematiese  verkenning.  Hiervoor  het  hy  klaar- 
blyklik  nie  vyfhonderd  of-sinne  as  voorbeelde  nodig  nie, 
want  hy  wil  hierdie  probleemgeval  nie  sommer  as  aan- 
leiding  gebruik  om  die  sistematiek  van  o/  vir  die  hele 
Afrikaanse  taal  vas  te  lê  nie.  Daarom  kies  hy,  sê,  ’n  tiental 
gevalle,  wat  dirék  met  sy  geval  verband  hou,  en  stel  so  die 
posisie  i.v.m.  hierdie  probleemgeval  vas,  En  as  hy  klaar 
is  met  sy  bewusbeperkte  taalsistematiese  verkenningstog, 
dan  kan  hy  sê:  „So,  nou  weet  ek  wat  die  posisie  met  hierdie 
o/  is;  nou  kan  ek  voortgaan  met  die  verdere  interpretasie.” 

Die  konteks,  in  diens  waarvan  hy  sy  ondersoek  ingeset  het, 
het  vir  hom  op  dié  plek  deursigtig  geword. 

Sou,  wat  hy  gedcen  het,  nie  linguïstiese  ondersoek  wees 
nie?  Dit  beantwoord  tog  aan  dr.  L.  se  eis  vir  taalstudie: 
hy  het  in  ’n  taalgebruiksgeval  ’n  linguïstiese  probleem 
opgelos  vir  daardie  geval  van  taalgebruik,  sy  taalsistema- 
tiese  ondersoek  was  direk  dienshaar  aan  taalgebruik? 

Of  verwag  die  taalkundige  van  die  stilistikus  dat  hy  sal 
wag  op  die  gegewens  i.v.m.  ’n  probleemgeval,  daadloos  na 
die  linguïstiek  sal  opsien  vir  die  verskaffing  van  die  taal- 
sistematiese  data  wat  hy  van  tyd  tot  tyd  nodig  mag  hê? 
Dit  sou  tog  moes  beteken  dat  sy  ondersoek  telkens 
opgeskort  sal  moet  word  solank  as  wat  die  „opgestuurde 
geval”  in  die  taalkundige  laboratoria  ontleed  en  tuisgebring 
word?  Ek  dink  selfs  die  mees  vakbevange  taalkundige  sal 
so  iets  nie  van  ’n  kollega  verwag  nie.  Dis  duidelik  dat  die 
stilistikus  sélf  ook  in  sulke  gevalle  sal  moet  uitspring.  En 
selfs  waar  hy  die  data  i.v.m.  ’n  probleemgeval  voorhánde 
vind,  waar  hy  dus  dankbaar  gebruik  maak  van  die  taal- 
kunde  se  reeds-uitgevoerde  sistematiese  ondersoek,  sal  hy 
nie  maar  net  kan  „neem  en  insit”  nie:  omrede  die  bepaalde 
riffel  wat  dié  probleemgeval  in  sý  situasie  mag  hê  en  wat 
hy  nog  nêrens  anders  gehad  het  nie.  Elke  nuwe  gebruiks- 
geval  kan  immers  ’n  nuwe  „symbolisatie-act”  aan  die 
bestaande  vorm  voltrek? 

En  sou  die  stilistikus  hom  minderwáárdig  moet  voel  oor 
sy  10  i.p.v.  500  beskoude  gevalle?  Nie  noodwendig  nie. 
Immers:  wie  waarborg  dat  500  gevalle  die  sistematiek  en 
sy  waarheid  blootlê?  En  waarom  500?  Waarom  nie  200? 
Waarom  nie  100  nie?  Waar  is  die  grens  waar  haie  in  waar 
oorgaan?  Of  ís  daar  nie  so  ’n  grens  nie? 

’n  Ander  moontlike  beswaar:  Sou  die  stilistiek,  as  hy  so 
werk,  ’n  hïhridiese  dissipline  wees,  ’n  „baster  taalkunde- 
literatuurkunde”  ? Ly  hy  aan  ’n  „gesplete  perspektief”  as 
hy  sowel  taalsistematies  verken  as  taalgebruikskundig 
ontleed  ? Tog  seker  nie : die  taalsistematiese  verkenning  het 
hy  onderneem  in  diens  van  die  taalgebruikskundige  ont- 
leding  — één  perspektief  bind  sy  gehele  arbeid,  die  „een 
perspektief”  wat  ’n  basiese  vereiste  is  vir  vakwetenskap- 
wees. 

Die  atomisme  is  die  taalkunde  se  grootste  struikelblok 
op  die  oomblik.  Die  strukturalisme  het  hier  natuurlik 
ontsaglike  verbetering  gebring,  maar  ook  hy  sit  nog  vol 
atomistiese  aankleefsels.  Ook  hiér  moet  sy  woord-gefik- 
seerdheid  ’n  groot  deel  van  die  skuld  dra.  Sy  voorliefde  bv. 
vir  die  ongeïntoneerde  woord  berokken  hom  ernstige  skade. 

Die  woord  word  volhardend  in  sy  fatiese  aspek  betrag, 
sonder  inagneem  van  sy  opgeneemwees  in  die  intonasie. 
Dit  is  hierdie  verwaarlosing  van  die  intonasie-moment  (ten 
spyte  van  teoretiese  erkenning  van  sy  belangrikheid)  wat 
verantwoordelik  is  vir  die  taalkunde  se  huidige  onvoldrae 
kommunikasiehegr'vp.  Die  taalkundige  werk  blykbaar  in  die 
oortuiging  dat  hy  uit  ’n  studie  van  die  woordbetekenisse  en 
die  grammaties-sintaktiese  verhoudinge  van  die  woorde 
van  ’n  sin  kan  uitkom  by  die  kommunikasie  wat  dié  groepie 
woorde  doen.  Maar  hy  vergeet  dat  taalgebruik  ressorteer 
uit  die  samespel  van  ’n  fatiese  en  ’n  musiese  moment,  soos 
Reichling  so  duidelik  aangetoon  het,  en:  die  musiese 
moment  is  die  beslaggewende.  ’n  Sin  wat  ’n  bepaalde  mede- 
deling  doen,  kan  verander  word  na  ’n  sin  wat  ’n  ingrypend 
ánder  mededeling  doen  bloot  deur  bv.  ’n  verandering  van 
aksent.  Dieselfde  betekeniseenhede  (woorde)  word  gebruik, 
hulle  staan  in  dieselfde  grammaties-sintaktiese  verhoudinge 
as  voorheen,  en  tog  kommuniseer  die  nuwe  sin  ’n  ander 
toedrag.  Die  aksent  is  kommunikatief-funksioneel.  En  ook 
die  woordvolgorde,  wat  dr.  L.  in  dié  verband  afskryf:  ’n 
verskillende  toedrag  kan  nl.  aangebied  word  deur  twee  sinne 
met  verskillende  woordvolgorde.  Maar  ek  moet  sê  dat  dié 
waarheid  nie  geredelik  oop  en  bloot  sal  lê  in  sulke  sinne- 
tjies  soos  ,,Piet  skop  die  bal”  of  „More  kom  Pa”  waarvoor 
die  taalkunde  so  lief  is  as  voorbeeldsinne  nie.  ’n  Studie  van 
meer  ingewikkelde  strukture,  en  dit  binne  kontekste,  sal 
duidelik  toon  dat  ons  in  woordvolgorde  oor  die  moontlikheid 
beskik  om  ’n  toedrag  nie  alleen  aan  te  hied  nie,  maar  hom 
ook  te  hiërargiseer  in  die  aanbod  (deur  bv.  ’n  na  vore  haal 
van  ’n  relevante  moment,  ’n  terugwys  van  ander,  ens.). 
Twee  sinne  (sélfs  miskien  die  twee  wat  dr.  L.  aanhaal  en 
van  die  hand  wys,  nl.  „Piet  kom  more”  en  „More  kom 
Piet”)  hoef  nie  noodwendig  struktuurvananíe  te  wees  nie, 
maar  kan  struktuur/nnfcsioneeZ  wees,  en  daarmee  kommu- 
nikatief  funksioneel.  Maar  dit  is  uiteraard  kontekstueel  vas 
te  stel. 

En  met  die  sinsaksent  is  ons  ook  by  die  ánder  aksente 
(dié  van  woord  en  woordgroep),  en  daarmee  ook  by  dr.  L. 
se  „bête  noire”:  die  ritme  (die  ritme  is  „die  geskemati- 
seerde  aksente”),  en  daarmee  by  die  ander  intonasie- 
verskynsels  wat  in  die  literatuur  kommimikatief-funksio- 
neel  aangewend  word:  versreëlverdeling,  enjambering, 
tempo,  e.d.m.,  en  selfs  miskien  by  die  verskillende  rym- 
faktore,  bv.  alliterasie,  assonans,  e.d.m.  Daar  is  nog  baie 
min  sistematies  bekend  i.v.m.  die  verskillende  intonasie- 
momente  van  die  taal,  en  beslis  min  i.v.m.  die  plek  wat 

genoemde  „versmomente”  inneem  in  die  intonasie,  maar  die 
feit  dat  digters  so  volhard  met  „ritmisering  van  hul  aan- 
biedinge”  in  ’n  klaarblyklike  poging  om  ’n  ekstra  kommuni- 
katiewe  dimensie  aan  dié  aanbiedinge  toe  te  voeg,  behoort 
miskien  tot  versigtigheid  te  stem  om  nie  „klankalliterasie 
en  ’n  vers  se  heffinge  en  dalinge  en  sy  rym  buite  die 
linguïstiek”  (bedoel  word:  „buite  kommunikasie’^ ) te 
verklaar  of  hulle  bloot  as  „versvormkonstitueerders”  af  te 
skryf  nie.  En  as  hulle  op  een  of  ander  manier  kommunika- 
tief-funksioneel  is  (en  aktualisering  val  volledig  binne  die 
kommunikatiewe  funksie),  dan  is  die  dissipline  wat  hulle 
mede  in  sy  ondersoek  betrek,  nl.  die  stilistiek,  nie  ,,ekstra- 
linguaal”  nie,  maar  inteendeel  aktueel  linguïsties  gerig,  en 
daarom  taalwetenskaplik  ter  sake. 

(ii) 

En  dit  bring  my  meteens  by  die  tweede  opsig  waarin  die 
taalkunde  ’n  „halwe”  taal  bestudeer  (naas  die  „vertikaW* 
onvolledigheid  wat  voorgaande  was,  tans  ’n  „horisontale”) : 
Hy  bestudeer  die  gewone,  die  alledaagse  taalgebruik,  gaan 
bv.  so  goed  as  geheel  aan  die  literatuur  verby.  Behalwe  vir 
’n  enkele,  sporadiese  inval  in  literatuurgebied  (wat  tot  dus- 
ver  gewoonlik  óf  iets  barbaars  óf  iets  amusants  afgegee 
het),  is  die  taalkunde  sku  vir  die  literatuur.  Dis  vir  hom  ’n 
ánder  soort  van  taalgebruik,  ongewoon,  ongebruiklik,  on- 
konvensioneel.  Hy  is  dan  ook  onhandelbaar  as  taalstudie- 
materiaal.  Die  soort  taalgebruik  waaraan  die  konvensionele 
taalkunde  sy  hart  verpand  het,  is  die  gewone,  alledaagse 
taalgebruik.  Aan  hierdie  soort  taalgebruiksituasies  (sin- 
situasies ! ) het  hy  sy  taalwaarneminge  gedoen,  aan  die  hand 
hiervan  sy  sisteem-lesinge  gemaak.  Die  gewone,  alledaagse 
taalgebruik  is  sy  pêrel  van  groot  waarde,  eintlik  maar  „je 
ware”.  Die  literêre  taalgebruik,  die  ongewone,  is  maar 
liewers  links  te  late. 

Teenoor  hierdie  beskouing  van  die  literatuurtaal  as 
„ongewoon”,  as  ,,eienaardig”,  en  daarom  as  eintlik  geen 
geskikte  studie-objek  vir  die  taalkunde  nie,  sou  mens  graag 
die  opvatting  staande  wil  hou  dat  die  literatuurtaal  die 
mees  komplete  taal  is.  In  die  literatuur  het  die  taal  tot  sy 
rykste  ontplooiing  gekom,  hierin  is  hy  tot  ’n  ryke,  veel- 
flikkerende  verskeidenheid  van  fasette  geslyp.  In  vergely- 
king  met  hom  is  die  gewone  taalgebruik  arm.  Hy  omvat,  om 
kort  te  gaan,  alles  tussen  die  nugtere  mededeling  en  die 
briljante  spel.  Die  hele  skaal  tussen  gewoon  en  ongewoon 
word  deur  sy  wyster  bestryk. 

Die  konvensionele  taalkunde  het  homself  én  die  taal  ’n 
tekort  aangedoen  met  sy  hardnekkige  vasbyt  aan  die 
gewone,  alledaagse  taalgebruik  as  sy  ware  studievoorwerp. 
Hy  moes  sodoende  immers  kenmerke  van  die  taal  aflees 
aan  ’n  taalgebruik  waarin  alle  kenmerke  van  die  taal  nie 
tot  hul  maksimale  ontplooiing  gekom  het  nie.  Sodoende 
kon  baie  kenmerke  wat  wesenlik  aan  taal  is,  aan  sy  blik 
ontsnap  en  vir  hom  verborge  bly:  hy  het  hulle  net  nog  nooit 
onder  oë  gekry  nie,  of  hulle  was  so  verskole  in  die  alle- 
daagse  taalgebruik  gebed  dat  slegs  hul  opsigteliker 
voorkoms  in  die  literêre  taalgebruik  mens  bewus  sou  kon 
maak  van  hul  voorkoms  óók  in  die  alledaagse  taal.  Studie 
van  literêre  taalgebruiksgevalle,  sou  mens  kon  sê,  is  studie 
van  die  taal  in  sy  mees  wésenlike  vorm.  En  in  so  ver  as  die 
taalkunde  dié  taalgebruik  uit  die  pad  gaan,  kan  hy  nood- 
wendig  nie  „vor’  wees  nie. 

Die  literatuur  sou  die  taalkundige  dan  ook  heelwat  kon 
leer  — én  onthuts.  In  die  literatuur  sou  hy  ’n  antwoord  kon 
vind  op  verskillende  dinge  wat  vir  hom  af  en  toe  tóg 
problematies  is  aan  die  taal  (bv.  „simbolisasie-fossiele”  in 
die  taal) , en  aan  die  ander  kant  sal  hy  sy  sekerheid  dikwels 
geloënstraf  vind  t.o.v.  sommige  aspekte  wat  hy  as  onmoont- 
lik  vir  die  taal  aangemerk  het.  En  ook  hiér  sou  sy 
kommunikasiebegrip  ’n  korreksie  en  ’n  vrugbare  uitbou 
kon  ontvang. 

Ek  wil  slegs  Ig.  aspek  illustreer,  en  daarmee  wil  ek  albei 
die  gestelde  kritiekpunte  op  die  taalkunde  afsluitend 
kombineer. 

Ek  kies  daarvoor  ’n  strofe  uit  Van  Wyk  Louw  se  Ballade 
van  die  Drinker  in  sy  Kroeg,  die  een  waar  die  stadium 
bereik  is  dat  die  wil  „gedesintegreer  raak”. 

Die  taalkundige  wat  oor  taal  formuleer,  sou  kon  sê:  So 
iets  soos  sintaktiese  lengte  (lengtes  van  woordgroepe  en/of 
eenwoordsbepalinge) , of  iets  soos  „kern-uitstel”  (die 
vertraag  bv.  van  Subjek  of  Predikaat  deur  ’n  aantal  telkens 
opduikende  bepalinge)  het  geen  kommunikatiewe  implikasie 
nie,  hulle  het  niks  met  kommunikasie  te  doen  nie  — kyk 
maar  na  die  beskoude  modelsinnetjies  uit  die  gewone  taal- 
gebruik  opgeteken. 

Maar  ’n  mens  moet  blind  en  doof  wees  om  die  kommuni- 
katiewe  rol  van  hierdie  faktore  in  die  „kraalsgewyse” 
strukturering  van  hierdie  strofe  nie  te  besef  nie.  In  die 
stuksgewyse  verbylaat  van  die  sinslyn  word  die  verhaalde 
gebeure  gesimboliseer,  vind  dit  méde  plaas.  En  kyk  hoe 
eensillabigheid  (vir  ’n  deel),  maar  veral  die  ritme  (albei 
sg.  nie-kommimikatiewe  faktore)  hierdie  gekommimiseerde 

gebeure  van  ’n  snoer  wat  breek,  nog  „inhamer”:  vanaf 
vers  2 tref  die  ritme  telkens  „kraal  na  kraal”  toe: 

„Teen  alle  dinge  wat  ek  glo 
pleeg  ek  verraad,  en  in  my,  stil 
soos  reën,  drup,  val,  kraal  na  kraal, 
die  dorre  snoertjie  van  my  wil.” 

Die  passaat  is  ook  wat  hy  („enkel  maar”)  sê  — waarmee 
die  „sê”  ’n  kommunikatiewe  dimensie  bý  het!  En  dat  hierdie 
,,is”-kant  van  die  taal  vir  die  taalkundige  verborge  kon  bly, 
dit  het  hy  te  danke  aan  sy  uitsluitende  belangstelling  vir 
die  (opvállende!)  „sê”-kant  van  die  taal.  En  hy  kon  by  sy 
„sê”-begrip  uitkom  omrede  sy  kontekslose  belangstelling, 
en  ’n  kontekslose  belangstelling  vir  slegs  één  soort  taal: 
die  alledaagse. 

Ek  vrees:  die  dissipline  wat  die  litêrere  taalgebruiksgeval 
vir  sy  studie-objek  het,  is  onder  ’n  sekere  opsig  besien  meer 
„midde-in”  taalondersoek  as  die  konvensionele  taalkunde: 
hy  bestudeer  ’n  vol-ontwikkelde  taal  in  ’n  aktuele  situasie 
van  taalgebruik! 


2. 

Met  dit  alles  is  natuurlik  geen  bewys  of  pleidooi  gelewer 
vir  die  stilistiek  as  taalkunde-dissipline  nie  — ’n  dergelike 
afleiding  sou  ’n  bietjie  moedswillig  wees.  Ek  is  dit  volkome 
eens  met  dr.  L.  dat  die  stilistiek  ’n  literatuurkundige 
dissipline  is.  Dit  was  my  alleen  te  doen  om  sy  aanknopings- 
pimte  met  taalondersoek  te  releveer.  Genoemde  afleiding 
sou  dan  ook  alleen  begryplik  wees  vanuit  ’n  opvatting  dat 
taalstudie  slegs  taalsisíeernstudie  is.  As  taalstudie  egter 
ook  die  taalgebrMÍTcstudie  omvat,  dan  is  die  stilistiek  in  hoë 
mate  ter  sake  t.a.v.  taalondersoek. 

Of  die  taalkunde  hieruit  sou  moet  gaan  besluit  om  hom 
voortaan  met  sy  volle  gewig  ook  op  die  literatuurstudie  te 
gaan  werp?  Eerlik  gesê:  so  ’n  afleiding  sou  my  ’n  bietjie 
onder  die  gord  tref ! Maar  dit  is  natuurlik  nie  vir  my  om  te 
sê  nie,  hier  is  niks  te  voorspelle  of  te  forsere  nie.  Wat  séker 
nie  hoef  te  beteken  dat  ek  nie  ’n  baie,  baie  sterk  oortuiging 
mag  hê  dat  alle  taalkundiges  nie  sommer  voetstoots  as 
stilistici  sal  gaan  uitpasseer  nie:  ’n  ontleding  van  ’n 
literêre  gebruiksgeval,  soos  ’n  gedig,  vra  nie  alleen  taal- 
verstand  nie,  maar  ook  versverstand.  Die  probleem  wat  in 
hierdie  hele  verband  eintlik  die  klemmende  is:  die  nood- 
saaklikheid  van  liguïstiese  onderlegdheid  vir  die  literatuur- 

27 


kundige,  die  paar  van  taalinsig  en  versinsig,  is  natuurlik 
ook  op  ’n  ánder  manier  as  deur  taalkundige  immigrasie  in 
literêre  gebied  op  te  los : deur  verwydering  van  die 
bestaande  vooroordeei  teen  taalstudie  by  literatuur-insig- 
tiges,  deur  die  betrek  van  meer  „skone  geeste”  in  die 
taalstudie.  Só  sou  ons  die  huidige  onversoenlikheid  tussen 
taalkunde  en  letterkunde  kon  oplos  — die  skone  gees  wat 
geleerde  is,  en  die  geleerde  wat  ’n  skoon  gees  het,  om  n.a.v. 
Spitzer  te  praat  — , nie  anders  nie.  En  as  ons  Ig.  sou  hê 
(die  geleerde  met  „die  skoon  gees”),  dan  sou  ons  nie 
bevrees  hoef  te  wees  vir  die  taalkunde  se  „literêre  ekskur- 
sies”  nie:  dié  taalkundige  sal  weet  dat  hy  dit  met  ’n  literêre 
teks  te  doen  het.  Tot  op  datum  móés  ons  dié  ekskursies 
vrees:  die  taalkundige  was,  by  al  die  goeie  bedoelinge  wat 
hy  miskien  met  sy  uittog  gehad  het,  ’n  boer  op  klompe  iii 
die  literêre  huis.  (Nés  baie  literatuurkundiges,  natuurlik 
— dít  mag  die  taalkundige  gerus  weet ! ) 

Ek  moet  dus  van  dr.  Labuschagne  verskil  as  hy  aan  die 
stilistiek  die  predikaat  van  volwaardige  taalondersoek  wil 
onthou.  Dis  basies  ook  my  verweer  teen  ’n  ander  gedagte- 
rigting  wat  ’n  onderskeid  wil  maak  tussen  twee  soorte 
stilistiek:  ’n  taalkundige  en  ’n  literatuurkundige,  en  wat 
aan  Ig.  „linguïstiese  verantwoording”  wil  ontsê.  Maar  teen 
hierdie  gedagterigting  is  my  verweer  tóg  anders  gerig. 
Dr.  L.  erken  immers  die  reg  van  die  stilistiek  op  die  volle 
literêre  werk.  Genoemde  opvatting  wil  egter  twee  soorte 
dissiplines  t.a.v.  die  literêre  werk  fundeer  (soos  gesê:  ’n 
taalkundige  en  ’n  literêre,  albei  stilistiek  genoem),  en  hulle 
teen  mekaar  afteken,  waardeur  die  linguïstiese  stilistiek 
die  taalkundige  arbeid  t.a.v.  die  literêre  werk  sal  verrig  en 
die  literêre  stilistiek  die  literêre,  m.a.w.  die  literêre  stilistiek 
(vir  my  stilistiek  sonder  meer)  word  van  linguïstiese  onder- 
soek  afgeskerm.  Hierdie  dissiplinêre  tweedeling  t.a.v. 
dieselfde  literêre  werk  erken  ek  nie,  want  hy  is  onhoudbaar 
(„taalwaardes”  en  „literêre  waardes”  is  nie  dissiplinêr 
skeibaar  nie),  terwyl  ek,  nes  teenoor  dr.  L.,  die  verbod  op 
iinguïstiese  ondersoek  vir  die  stilistiek  betwis.  Die  stilistiek 
bestudeer  taalkunswerke : daarin  is  sy  volle  literêre  én 
linguïstiese  program  voorgeteken  en  aangegee. 

HY  KOM  MET  DIE  SON 
(Vir  die  skryfster  van  Sy  Kom  met  die  Sekelmaan) 

I 

Hoe  groot  h tog  die  se'én:  sekerheid, 
die  sterke  wete,  st'il  en  twyfelloos, 
v'ir  hierdie  hart  so  seer,  hevrees  en  broos, 
verskeur  deur  tweespalt,  agterdog  en  stryd! 

Kon  ek  die  vrede  oral,  wyd  en  syd 
verkondig,  almal  met  die  boodskap  troos, 
ek  sou  gedurig  s 'tng,  ja,  e 'indeloos, 
tot  op  d'te  laaste  keerpunt  van  my  tyd; 

maar  hierdie  siel,  gemartel  deur  sy  volk, 
is  stom;  v'tr  sulke  wêreldharmonie 
te  kle'tn,  te  magteloos  om  oor  te  tolk. 

Laat  my  net  swyend  sit  hier  aan  u knie, 

en  v'tr  ’n  uur  verenig  in  die  gees, 

deur  u ’n  bron  van  krag  en  waarheid  wees. 

II 

Og,  kon  ek  maar  verstaan  het 
waarom  my  volk  homself 
met  dogmas  lamgeslaan  het; 
hoe  uit  die  hemelse  gewelf 

geen  ligstraal  ooit  meer  daal  nie, 
en  hoe  die  wyshe'td,  ondermyn, 
n'tks  anders  doen  as  faal  nie; 
of  hoe,  om  vroom  te  skyn, 

geleerdes  steeds  beaam 
wat  vals  maar  eeue-oud  is, 
in  wrede  godesnaam 
verskr'tk  wat  reeds  benoud  is, 

my  tong  sou  uit  verlamming  lu'td 
’n  jubellied  kon  uit! 

III 

want  diep  'tn  ons  heers  daar  die  wete: 

Maak  ons  genoegsaam  soos  die  w'tnd; 
ons  kan  geluk  alleen  ook  v'tnd, 
en  in  onsself  woed  daar  geen  vete. 

Die  volk  is  ver  van  ons  vandaan, 
vanself  ook  moeg  van  dwaling. 

Apart  soek  elke  onderdaan 
sy  eie  wetshepaling. 

Tevergeefs  is  saamwees  nou, 
want  niemand  volg  ’n  ander  ná, 
en  elkeen  aan  homself  getrou, 
wil  graag  sy  kruis  maar  eensaam  dra. 

Maak  ons  soos  suiwer  diere  weer, 
onvervals  deur  godsdiens,  Heer! 

IV 

Lank  voordat  ek  die  lig  aanskou  het, 
het  hul  my  in  die  gevangenis, 
wat  hul  vroegtydig  rondom  my  gebou  het, 
toegesluit  en  aan  die  Duisternis 

geketen.  Soos  ’n  hoompie  wat  nog  jonk  is, 
wou  hul  my  na  húlle  wens  gebuig  het; 
terwyl  ek  tog  vir  altyd  in  die  tronk  is, 
luid  oor  my  verslawing  uitgejuig  het. 

Hul  dag  hul  het  die  goedheid  ook  gekluister, 
die  heelal  al  heeltemal  verduister; 

geen  straaltjie  lig  sou  ooit  weer  daarin  slaag  nie, 
om  deur  die  oue  tronkmuur  in  te  daag  nie. 

Hul  het  my  klein  gekersten  en  gedoop, 
en  op  my  onderdanigheid  gehoop. 

V 

Moet  ek  nou  wanhoop  en  vir  ewig  klaag, 
omdat  my  volk  ’n  korte  wyl  so  dwaas 
kon  wees  om  idiote  te  behaag 
en  eerloos  na  sy  ondergang  te  haas? 

Het  ek  dié  Son  se  oerkrag  nie  vermoed, 
die  grense  van  my  land  nog  nooit  oorskry, 
ek  sou  die  oormag  van  die  kwaad  oor  goed 
erken,  en  ophou  om  vir  reg  te  stry. 

Vir  elke  duim  wat  in  die  duister  kwyn 
bly  daar  miljoen  miljoene  myle  oor, 
waar  goedheid  veilig  heers  en  sonlig  skyn. 

In  donker  hoekies  trap  die  kwaad  sy  spoor, 

soos  in  die  brein  van  elke  Calvinis, 
maar  baie  gou  is  dit  weer  uitgewis. 

VI 


W ees  welkom,  Grootste  Son  van  Alle  Tye! 
Twintig  eeue  smag  ons  in  ons  lye 
sterk,  ja  daagliks  sterker  na  u vrye 
waarheidswetenskap.  V erbreek  u swye 

nou  en  spreek.  Verhef  dit  oor  die  wye 
Christenwêreld  rond.  Laat  nou  die  blye 
mensemassas  om  u dring  soos  bye. 

Kom,  tree  triomfantlik  deur  die  rye 

hart-  en  sielversierde  erebo'ê. 

Let  waarderend  op  die  hemelho'é 

geesdrif  van  ons  eerlike  vertoë, 

en  laat  ons  strewe  goed  wees  in  u oë. 

Spreek  net  waarheid,  Waarhe'id,  in  u stryd 
en  red  ons  uit  ons  leuenliewendheid! 

uizen 


VONNIS 


(Na  aanleiding  van  ’n  onlangse  hofsaak  in  Windhoek.) 
In  daardie  uur  is  daar  geen  woord  van  troos, 
en  salwende  gedagtes  is  ’n  klug  — 
wie  durf  nog  grotere  genade  noem, 

’n  wyer  wêreld  iewers  in  die  lug, 
as  ons  hom  met  ons  klein  begrip  van  reg 
en  vrome  woorde  na  die  donker  stuur 
en  neem  wat  ons  geen  mag  het  om  te  gee? 

Daar  is  geen  woord  van  troos  in  daardie  uur. 


,,Skuldig  GOD,  wie  durf  die  woord  nog  spreek 

en  opkyk  na  U smettelose  lug? 

Of  sal  ons  slaag  om  bloed  met  bloed  te  wis? 

Die  hele  drama  is  ’n  somber  klug. 

Oog  vir  ’n  00 g . . . ,,W as  dit  U godsbevel? 

Was  dit  U eis,  ’n  lewe  vir  ’n  lewe? 

Tog,  eenmaal  op  ons  kinderlike  vraag, 
het  U gespreek  van  sewentig  maal  sewe  ...” 


Net  een  wat  in  die  saal  kon  luister  Jta 
’n  kort  relaas  van  die  getuienis 
kon  daardie  wrange  uur  ontsettend  weet 
hoe  broos  die  hms  van  ons  beskawing  is, 
en  waarom  beeste  by  die  slagvlek  bulk. 

Kan  jurisdiksie  in  ’n  nugter  hof 

die  gees  se  kronkels  meet?  Maar  toon  sy  smet, 

smyt  oop  die  deure,  gee  die  geelpers  stof! 


Is  dit  ons  wraak?  Of  wil  ons  met  ons  wet 
hom  van  die  kanker  van  sy  daad  genees? 

Of  dalk  wil  ons  met  dié  genadedaad 
hom  losmaak  van  die  wroeging  van  die  vlees? 
Dan  sal  ons  van  ’n  Ho'ér  Regbank  praat, 
met  so  ’n  troos  hom  na  die  Donker  stuur, 
en  dan  ons  hande  in  die  skottel  doop  . . . 
Voorwaar,  daar  is  geen  troos  vir  daardie  uur! 

Die  hond  het  soos  ’n  skim  uit  die  niet  verskyn.  Die  een 
oomblik  was  die  smal  straatjie  verlate,  die  voigende  oomblik 
was  hy  daar  by  die  vuilisblik  asof  hy  maar  die  heel  aand 
al  daar  was.  Hy  het  saamgesmelt  met  die  skaduwees  in  die 
straat  en  tussen  die  geboue,  ’n  onafskeidbare  deel  van 
hierdie  omgewing.  As  hy  beweeg,  was  dit  stil  en  sluipend 
en  af  en  toe  het  sy  oë  groen  gegloei  in  die  flou  lig  van  die 
enkele  straatlamp.  Die  hare  op  sy  ribbes  is  hard  en  aanme- 
kaar  gekoek  en  staan  in  bossies  orent.  Sy  maer  lyf  is 
voortdurend  gespanne  om  by  die  geringste  geluid  in  die 
swart  skaduwees  te  verdwyn,  geluidloos  soos  hy  gekom  het. 

Maar  vanaand  is  dit  stil  in  Katrynstraat.  Dit  is  Kersaand 
en  die  meeste  bewoners  van  hierdie  agterstraatjie  lê  in  hul 
vuil  kamertjies  besig  om  die  roes  uit  te  slaap  wat  te  veel 
goedkoop  wyn  uit  taai  vuil  glase  gebring  het.  Die  ander 
hang  in  gesellige  luim  aan  ’n  naby  geleë  kroeg  se  toonbank 
en  staar  met  bloedbelope  oë  na  die  wentelende  bottels  op 
die  rakke  oorkant  hulle.  In  die  verte  is  die  luide  musiek 
van  danssale  en  die  dowwe  geluide  van  vuurwerke  hoor- 
baar,  maar  hier  in  Katrynstraat  rus  die  ou  geboue  met 
sakbedekte  vensters  in  die  skaduwees  van  die  onderdorp. 

Oral  word  seënwense  oor  en  weer  uitgespreek,  glimlag- 
gende  gesigte  en  gekleurde  ballonne  versier  die  strate  en 
openbare  eetplekke.  Geskenke  word  aan  mekaar  gegee  met 
die  opregte  gevoel  in  die  hart  dat  dit  ’n  plesier  is  om  te  gee, 
want  móre  is  Kersfees,  die  enigste  dag  in  die  jaar  waarin 
die  mens  van  sy  daaglikse  stryd  om  bestaan  vergeet  en  toon 
dat  hy  darem  nog  iets  in  sy  hart  vir  sy  naaste  oor  het.  Is  dit 
dan  nie  die  dag  waarop  die  Skepper  nuwe  lewe  en  liefde 
op  die  aarde  gebring  het  nie? 

Maar  vir  die  mense  van  Katrynstraat  bring  die  feesgety 
geen  vreugde  nie.  Die  karige  salaris,  wat  nie  eers  genoeg  is 
om  al  die  monde  tuis  te  voed  nie,  word  vanaand  oor  die 
kroegtoonbank  geskuif  in  ruil  vir  die  glasies  vonkelende  vog 
wat  die  drinker  vergetelheid  sal  bring  van  armoede  en 
honger,  en  wat  die  geluide  van  huilende  kinders,  wat  bibber 
van  die  koue  onder  deurgeskaafde  kombersies,  sal  laat 
vervaag.  Wanneer  hulle  weer  uit  hul  dronkmansslaap 
wakkerskrik,  sal  die  toekoms  donker  voor  hulle  lê  met  nog 
meer  swaarkry  en  groter  ellende. 

Daarom  is  Katrynstraat  donker  en  verlate  vanaand  en 
kan  hierdie  dier,  wat  ook  honger  het,  sy  soektog  van  agter- 
plaas  tot  agterplaas  ongestoord  voortsit.  Elke  snuffel- 
beweging  van  die  kop  of  swaai  van  die  stert  word  egter  deur 
’n  paar  blink  bruin  ogies  gevolg.  Hierdie  paar  dromerige 
ogies  behoort  aan  ou  Groot  Hans  se  vyfjarige  dogtertjie. 
Sy  is  die  enigste  oorbl^rwende  spruit  van  Groot  Hans,  want 
die  ander  viertjies  het  lank  voordat  hulle  nog  die  eerste 
wankelende  treetjies  kon  gee,  van  Katrynstraat  afskeid 
geneem.  Die  honger  magies  en  maer  lyfies  het  hulle  te  gou 
vatbaar  gemaak  vir  die  siektes  wat  hier  maar  altyd  in  die 
vuil  kamertjies  en  donker  gangetjies  tevoorskyn  tree. 

Kleintjie,  ’n  gepaste  naam  vir  hierdie  tenger  krulkoppie, 
sit  vanaand  soos  gewoonlik  op  die  koue  kliptrappie  van  hul 
rooi  baksteenkamertjie,  wat  half  skaam  wegskuil  in  die 
agterplaas  van  ’n  bouvallige  dubbelverdieping.  Sy  is  gewis 
klein  en  skraal  vir  haar  jare,  maar  tog  is  daar  ’n  molligheid 
in  die  armpies  en  ’n  blos  op  die  wangetjies  van  die  verdere 
bleek  gesiggie,  dat  ’n  mens  onwillekeurig  sal  vassteek  en 
weer  kyk,  en  sal  wonder  of  sy  werklik  in  Katrynstraat 
behoort,  of  sy  ook  deel  van  hierdie  omgewing  is.  Die  mondjie 
is  in  ’n  ernstige  plooi  saamgetrek  en  die  ogies,  wat  besonder 
helder  blink  in  die  onsekere  lig  van  die  straat,  volg  elke 
beweging  van  die  hond  wat  skelm  sluipend  in  die  straat  af 
beweeg.  Haar  gedagtes  maal  egter  om  groot  dinge  vanaand, 
dinge  wat  haar  kinderverstandjie  nie  mooi  kan  begryp  nie. 
Telkens  is  dit  so  duidelik  en  helder  asof  sy  dit  kan  vasgryp 
en  verstaan,  maar  dan  wyk  dit  weer  weg  voor  haar  en  is 
alles  net  ’n  warboel  wat  deurmekaar  gil  en  skreeu  soos  die 
vuil  kinders  smiddae  hier  in  die  straat. 

Mammie  het  haar  al  so  baie  vertel  van  Kersfees,  die  dag 
waarop  Oom  Jesus  verjaar.  Mammie  sê  Hy  was  ’n  goeie 
oom.  Hy  het  die  kindertjies  liefgehad  en  in  sy  arms  gehou. 
Hy  het  sag  met  hulle  gepraat  en  hulle  vertel  van  ’n  mooi 
plek  waar  almal  lag  en  saamspeel  en  waar  die  kindertjies 
nooit  huil  nie.  Daar  kry  die  kindertjies  ook  nooit  koud  nie 
en  daar  is  so  baie  lekker  dinge  om  te  eet. 

Op  die  ingewing  van  die  oomblik  wonder  sy  of  daar 
roomys  sal  wees,  sulke  wit  roomys,  so  wit  soos  mammie  se 
vadoeke  daar  by  die  wasskottel.  As  ’n  mens  dit  in  jou  mond 
sit  en  so  rondrol  met  jou  tong  dan  smelt  dit  sommer  so 
weg  in  jou  mond,  en  dis  so  lekker  dat  ’n  mens  sommer  wil 
rondspring  en  hardloop. 

In  haar  kortstondige  lewetjie  het  sy  nog  maar  twee  maal 
roomys  geëet,  maar  dit  het  so  ’n  onuitwisbare  indruk  op 
haar  gemaak  dat  sy  dit  nooit  sal  vergeet  nie,  want  dit  is 

so  anders  as  die  growwe  bruinbrood  en  sterk  swart  koffie 
of  stywe  pap,  waaraan  sy  gewoond  is. 

Die  kliptrappie  is  hard  en  koud  en  sy  vou  haar  een- 
voudige  verbleikte  linnerokkie  met  lomp  handjies  onder 
haar  in.  Met  haar  elmboë  stewig  gestut  op  haar  knietjies 
en  haar  vuisies  weerskante  van  haar  ken  staar  sy  weer  uit 
in  Katrynstraat.  Haar  gedagtes  dwaal  weer  terug  na  waar 
dit  begin  het. 

Die  Oom  Jesus  moes  darem  ’n  goeie  omie  gewees  het. 
Mammie  sê  hy  het  nooit  gevloek  en  geraas  nie.  Hy  was 
ook  nooit  dronk  soos  Pappie  nie. 

As  sy  aan  haar  vader  dink,  is  dit  of  sy  skielik  opskrik 
uit  haar  mymeringe  en  met  onrustige  ogies  kyk  sy  op  en 
af  in  Katrynstraat  of  sy  nie  sy  groot  swaar  gestalte  met 
die  altyd  slepende  voete  sien  nie.  Maar  die  straat  is  verlate, 
selfs  die  hond  het  verdwyn  in  die  nag,  na  ’n  ander  deel  van 
die  buurt  waar  die  strate  nog  donkerder  en  die  huisies 
kleiner  en  bouvalliger  is.  Haar  gespanne  lyfie  verslap  weer 
en  sy  begin  kronkelstrepies  met  haar  vuil  toontjie  in  die 
sand  voor  die  trappie  trek. 

O,  dit  sou  darem  lekker  gewees  het  as  haar  pappie  soos 
Oom  Jesus  was.  Maar  nou  is  hy  so  anders.  Sy  is  so  bang 
as  hy  saans  by  die  huis  kom.  Hy  stamp  haar  altyd  weg  en 
raas  met  haar,  omdat  sy  voor  sy  voete  is.  Hy  raas  ook  altyd 
met  Mammie,  omdat  daar  nie  genoeg  brood  is  nie,  of  as 
daar  nie  suiker  in  die  koffie  is  nie. 

Dit  was  darem  nog  beter  toe  Mammie  gesond  was  en 
klere  vir  ander  tannies  gewas  het.  Hulle  het  vir  Mammie 
geld  daarvoor  gegee  en  Mammie  kon  altyd  vir  hulle  genoeg 
brood  koop.  Daar  was  party  dae  ook  lekker  konfyt  wat 
Mammie  vir  hulle  gekoop  het. 

Maar  nou  is  Mammie  amper  altyd  in  die  bed.  Mammie 
praat  ook  nie  meer  so  baie  met  haar  nie,  vertel  haar  ook 
nie  meer  so  baie  stories  nie.  Sy  wonder  hoekom  huil 
Mammie  ook  so  baie  party  dae.  As  Pappie  dit  sien  dan  raas 
hy  nog  net  meer  met  hulle.  Vanmóre  was  Pappie  weer  so 
kwaad  omdat  sy  die  laaste  stukkie  brood  in  die  blik  gevat 
het.  Hy  het  die  deur  oopgeskop  en  geskreeu  dat  hulle  almal 
nog  sal  vrek  van  die  honger  in  hierdie  smerige  nes.  Sy 
weet  nie  mooi  wat  hierdie  woorde  beteken  nie,  maar  sy 
weet  dit  moet  lelike  woorde  wees  en  Pappie  se  oë  was  ook 
so  rooi  en  kwaai  toe  hy  dit  gesê  het.  Sy  het  so  bang  geword 
dat  sy  by  Mammie  op  die  bed  gaan  wegkruip  het.  Mammie 
het  haar  hare  gestreel  en  gesê  sy  moet  nie  bang  wees  nie 
want  móre  is  Kersfees  en  dan  sal  alles  regkom.  Mammie 
het  ook  gesê  sy  moet  soet  voor  die  deur  kom  speel,  maar  sy 

was  so  bang  dat  lank  na  sy  nie  meer  Pappie  se  voetstappe 
in  die  straat  kon  hoor  nie,  het  sy  nog  by  Mammie  op  die 
bed  gelê. 

Haar  handjie  skuif  amper  onbewus  op  na  haar  magie 
waar  die  hongerpyne  weer  stadig  verwytend  begin  knaag 
het.  Sy  sien  weer  helder  in  haar  verbeelding  die  seimtjie 
vanmiddag  hier  in  die  straat  verbyloop  met  die  groot  geel 
stuk  koek  in  sy  hand  en  sy  onthou  nog  hoe  hy  dit  met 
groot  gulsige  happe  in  sy  mond  laat  verdwyn  het.  Die 
herinnering  hieraan  bring  net  weer  die  hongerpyne  feller 
na  vore,  maar  met  bewende  lippies  probeer  sy  nie  daaraan 
dink  nie,  want  sy  weet  in  hulle  kamertjie  is  niks,  net  leë 
blikke  en  kastrolle.  Sy  wil  ook  nie  na  binne  gaan  nie,  alles 
is  so  stil  en  donker  daar  binne  en  Mammie  is  ook  seker  baie 
siek,  want  sy  roer  nie  meer  nie  en  sy  maak  ook  nie  eers 
haar  oë  oop  nie.  Daarom  bly  sy  maar  liewer  hier  buite  waar 
alles  nie  so  donker  is  nie.  Haar  ogies  dwaal  van  die  een 
slordige  geboutjie  in  die  straat  na  die  ander  en  dan  na  die 
sterre  wat  ver  en  klein  daarbo  blink. 

Skielik  dink  sy  weer  aan  wat  Mammie  haar  van  Oom 
Jesus  vertel  het.  Toe  Oom  Jesus  nog  ’n  babetjie  was,  het 
’n  groot  blink  ster  hom  vir  sy  mammie  gebring.  Die  ster 
was  baie,  baie  groter  as  die  ander  sterretjies  en  het  geblink 
soos  daardie  borsspeldjie  wat  Mammie  altyd  dra.  A1  die 
mense  kon  die  mooi  ster  in  die  nag  sien  en  die  ster  het 
ook  altyd  gewys  waar  Oom  Jesus  was.  Mammie  het  ook 
gesê  dat  sy  nooit  stout  moet  wees  nie  sodat  sy  ’n  kindjie 
van  Oom  Jesus  kan  wees  en  dat  sy  eendag  na  hom  toe 
kan  gaan. 

Maar  sy  is  mos  nie  ’n  stout  dogtertjie  nie,  hoekom  kan 
sy  nie  sommer  nou  na  hom  toe  gaan  nie.  Sy  wil  nie  meer 
hier  bly  nie,  sy  is  so  bang  hier  vanaand  en  Mammie  wil  ook 
nie  meer  met  haar  praat  nie. 

Vinnig  spring  sy  op.  Haar  hartjie  slaan  hard  in  haar 
borsie  en  haar  asem  kom  met  vinnige  stote.  Die  wonderlike 
nuwe  gedagte  wat  sy  gekry  het,  laat  haar  ogies  opgewonde 
skitter  en  daar  is  ’n  snaakse  droë  gevoel  in  haar  mondjie, 
wat  effens  oophang. 

Maar  waar  sal  sy  Oom  Jesus  gaan  soek,  sy  was  nog  nooit 
alleen  by  die  hekkie  uit  nie,  net  party  dae  saam  met 
Mammie. 

Die  opgewondenheid  maak  plek  vir  teleurstelling,  soos 
die  donker  in  ’n  kamer  toesak  as  die  lig  afgeskakel  word. 
Haar  lippies  begin  onbedaarlik  bewe  en  die  trane  skuil  dig 
agter  die  lang  bruin  wimpertjies  wat  haar  mooi  ogies  bedek. 

Sy  voel  bang  en  alleen  as  sy  weer  op  die  trappie  neersak 

en  teen  die  deur  agter  haar  aanleun.  Die  groot  verlatenheid 
hang  soos  ’n  doodsheid  om  haar  en  Katrynstraat,  die  enigste 
wêreld  wat  sy  ken,  lyk  nog  mistroostiger  as  ooit  tevore. 
Haar  ogies  dwaal  weer  op  na  die  sterre,  net  asof  sy  daar 
in  die  groot  swart  nag  met  sy  vonkelpuntjies  ’n  uitweg  sal 
sien  vir  haar  probleem,  ’n  weg  na  ’n  nuwe  lewe. 

Dan  kom  sy  orent,  haar  gesiggie  ’n  toonbeeld  van 
openbaring  en  insig.  Mammie  het  gesê  daar  was  ’n  ster, 
’n  groot  blink  ster.  Sy  sal  die  ster  gaan  soek,  ’n  mooi  ster 
wat  blink  soos  Mammie  se  borsspeld,  daar  sal  Oom  Jesus 
wees.  En  hy  sal  haar  lekker  kos  gee  en  ’n  warm  bedjie 
en  miskien  sal  hy  vir  Mammie  ook  kan  help,  haar  weer  laat 
lag  en  praat. 

Sy  twyfel  nie  meer  nie,  sy  is  nie  meer  bang  nie,  alleen 
die  besef  dat  sy  die  ster  moet  soek,  daar  êrens  in  die 
oneindigheid  van  die  groot  swart  nag,  laat  haar  gejaagd 
in  Katrynstraat  af  strompel.  Met  haar  blik  steeds  gerig  op 
die  sterre  daarbo,  struikel  sy  telkens  oor  ’n  ou  konfytblik 
of  leë  bottel. 

Sy  is  nie  bewus  daarvan  dat  sy  Katrynstraat  verlaat  het 
en  in  ander  nou  donker  straatjies  voort  strompel  nie.  Sy 
kom  in  dele  waar  daar  meer  tekens  van  lewe  is.  Daar  uit 
die  gebou  klink  wilde  dansmusiek  op  van  ’n  blikkerige 
grammofoon,  hier  in  die  lae  baksteenhuisie  met  die  wit 
pleistering  vloek  iemand  met  ’n  slepende  tong;  daar  in 
die  donker  dubbelverdieping  breek  ’n  glas  met  skerp 
klinkende  geluid. 

Nog  gaan  sy  voort,  nie  meer  so  seker  nie,  maar  nog 
koorsagtig  soekende  na  iets  wat  in  haar  kinderverstandjie 
alles  geword  het,  haar  lewe  en  haar  geluk. 

Soos  sy  voortgaan,  verbeter  die  omgewing  geleidelik. 
Mooier  huisies  begin  hul  verskyning  maak.  Tuine,  eers  klein 
en  later  groter,  pryk  langs  die  strate.  Instinkmatig  hou  sy 
op  die  sypaadjie  in  die  skaduwees  van  die  bome  langs  die 
straat.  Motors  snel  hier  vinnig  heen  en  weer  en  hier  en 
daar  knor  ’n  hond  grimmig  by  ’n  tuinhekkie  vir  haar. 

Sy  gaan  nog  voort,  maar  baie  stadiger  as  toe  sy  begin 
het  en  die  doelbewustheid  en  sekerheid  brokkel  stadig  weg 
voor  die  vrees  wat  in  haar  groei  en  elke  oomblik  toeneem. 
Sy  word  bewus  daarvan  dat  sy  haar  in  ’n  vreemde  wêreld 
bevind,  ’n  wêreld  wat  sy  nie  ken  nie  en  wat  sy  nog  nooit 
gesien  het  nie.  Verskrik  steek  sy  vas  en  kyk  terug  met 
die  pad  soos  sy  gekom  het,  maar  ook  daar  is  alles  vreemd. 
Sy  is  verlore  in  hierdie  wêreld  van  lig  en  motors  en  mense. 

Sy  is  skielik  bang,  so  bang  soos  sy  nog  nooit  in  haar 
kort  lewetjie  was  nie.  Sy  wil  teruggaan  na  die  warmte  en 

beskerming  van  hul  donker  kamertjie.  Sy  wil  haar  mammie 
hê,  haar  bedjie,  want  sy  is  moeg  en  honger  en  haar  hele 
lyfie  bewe  onder  die  dun  beskutting  van  haar  linnerokkie. 

Sy  begin  skielik  hardloop.  Sy  weet  nie  waarheen  of 
hoekom  nie,  sy  doen  dit  net  om  te  probeer  wegkom  van 
die  vrees  en  verlatenheid  wat  die  trane  oor  haar  wangetjies 
laat  rol.  Sy  wil  wegkom  van  hierdie  verligte  strate,  van 
die  groot  motors  wat  so  vinnig  ry  en  hard  raas,  van  die 
omies  op  die  s^^^aadjie  wat  haar  so  snaaks  aankyk. 

Haar  asempie  jaag  deur  haar  keel  en  haar  tongetjie  is 
groot  en  droog  in  haar  mond.  Haar  voetjies  is  seer  en  haar 
beentjies  is  swaar  van  die  tamheid  wat  haar  hele  lyfie 
deurtrek  het.  Sy  kan  nie  meer  verder  nie,  deur  die  trane 
in  haar  ogies  sien  sy  die  straatligte  heen  en  weer  swaai. 

Sy  sien  die  groen  grasperke  en  groot  donker  bome  van 
die  parkie  as  sy  alreeds  deur  die  hekkie  gestrompel  het.  Die 
stilte  hier  is  vir  haar  soos  die  hemel  na  die  rumoer  van 
die  straat,  die  lewe  wat  daar  voortsnel. 

Sy  gaan  staan  onder  die  bome  en  staar  hulpeloos  om 
haar  rond,  en  dan  sien  sy  dit!  Die  ster  waarna  sy  die  hele 
aand  al  gesoek  het,  is  daar  voor  haar  oë,  groter,  mooier  en 
blinker  as  wat  sy  ooit  kon  droom. 

Die  dowwe  strale  van  die  veraf  straatlampe  weerkaats 
duisende  kleure  op  die  blinkertjies  van  die  ster  wat  skuins 
teen  die  boomstam  leun  en  amper  helder  gloei. 

Met  ’n  kreet  van  verligting  en  blydskap  storm  sy  vorentoe 
met  uitgestrekte  handjies  om  die  wonder  hier  voor  haar 
te  betas.  In  haar  hartjie  is  die  wonderlikste  gevoel  en  sy 
wil  lag  en  huil  gelyk,  want  sy  het  die  ster  gevind  en  daarom 
sal  Oom  Jesus  ook  hier  naby  wees,  miskien  êrens  tussen 
die  donker  skaduwees  op  die  flou  verligte  grasperke. 

Ver  daarvandaan,  in  ’n  ander  voorstad,  staan  Hendrik 
Jordaan  terug  om  sy  handewerk  te  beskou.  Die  kers- 
boompie  is  gereed  en  met  ’n  gevoel  van  opgewondenheid 
skakel  hy  die  tientalle  gekleurde  liggies  aan.  Die  liggies 
loer  helder  lokkend  uit  tussen  die  groen  takkies  van  die 
boompie.  Oral  tussen  die  blare  skitter  die  blinkers  in  die 
ligstrale  en  onder  aan  die  voet  van  die  boompie  is  die 
geskenke  vir  die  hele  gesin  in  gekleurde  papier  toegedraai. 
Hy  sak  moeg  neer  in  ’n  leunstoel.  Hy  het  so  hard  gewerk 
om  die  boompie  gereed  te  kry,  en  nou  is  hy  bly  dat  dit  ’n 
sukses  is,  dis  net  jammer  dat  hy  die  ster  vanmiddag  daar 
in  die  parkie  vergeet  het.  Dit  sou  wonderlik  vertoon  het 
op  die  top  van  die  boompie.  Hy  kry  nie  kans  om  verder 
hieroor  te  dink  nie,  want  sy  vrou,  met  die  twee  seuns  aan 
elke  hand,  kom  luidrugtig  die  kamer  binne  en  ’n  rukkie 

later  is  die  gesin  geskaar  om  die  kersboom  en  elkeen  se 
gesig  straal  van  geluk,  wat  alleen  ’n  eie  kersboom  in  ’n 
huiskringetjie  kan  bring. 

Die  swaar  slae  van  ’n  horlosie  êrens  in  die  stad  word 
ver  op  die  nagwind  gedra.  Dis  twaalfuur,  die  begin  van  nog 
’n  kersdag.  Die  boemelaar  kom  sloffend  in  die  paadjie  van 
die  parkie  afgeslinger,  sy  oë  soekend  na  ’n  bankie  waar 
hy  die  nag  kan  deurbring.  Hy  steek  onseker  vas,  trek  die 
plat  botteltjie  tussen  die  flenters  van  sy  baadjie  uit  en  met 
’n  klapgeluid  van  sy  bebaarde  lippe,  laat  hy  die  laaste 
druppels  brandend  in  sy  keel  afrol. 

Met  ’n  onverskillige  beweging  slinger  hy  die  leë  bottel 
oor  die  grasperk,  en  dan  sien  hy  iets  wat  sy  lewenlose 
ogies  laat  groter  rek.  Sou  hy  re^ig  so  dronk  wees  of  is 
hy  besig  om  mal  te  word?  Versigtig  steier  hy  ’n  paar  treë 
nader.  Nee,  sy  oë  bedrieg  hom  nie;  wat  hy  sien  is  die 
werklikheid.  Daar  voor  hom  teen  die  stam  van  die  boom 
sit  ’n  dogtertjie,  ’n  klein  dogtertjie  met  ’n  groot  blink  ster 
in  haar  armpies  vasgeklem.  Die  koppie  hang  skeef  op  die 
een  skouer  soos  sy  in  ’n  droomlose  slaap  weggeduimel  het. 
Tranestrepe  oorbrug  die  vuil  wangetjies  en  om  die  lippies 
is  ’n  glimlag  wat  alleen  van  die  grootste  geluk  en  tevreden- 
heid  kan  spreek. 

Nugter  geskrik  staan  hy  daar  die  skouspel  en  aangaap 
en  dan  asof  sy  liggaam  te  swaar  vir  sy  bene  geword  het, 
sak  hy  met  ’n  sug  op  die  gras  neer.  Die  soete  klanke  van 
kersliedere  by  ’n  nabygeleë  kerkie  kom  op  die  windjie 
aangewaai.  'Terwyl  groot  dronkmanstrane  in  sy  baard 
afrol,  vorm  sy  lippe  die  woorde:  ,,Vrede  op  aarde  en  die 
mense  in  welbehae.” 

I 

SONDAG  OP  MYNDORP 


K'mders  kru'ip  u'it  d'te  steenkoolskag 
ná  mol-mol  in  die  maalgange; 

Swartpiet  voor,  agter,  algar  swart, 
weens  die  hellingholte-pret. 

Dis  o'énskynlik  Sondag  hier 
waar  hulle  swartpa’s  ander  dae 
monopoleer  v'tr  bietjie  hrood, 
kakieklere,  skoolgeld  en  tabak, 
en  saans  wit  word  van  bad 
waarna  hulle  kinders  bang  vertel 
van  die  myn  met  al  sy  misterie: 
sy  gas,  slaggate  en  Die  D'tng 
wat  rusdae  alleen  daar  boer 
(of  hulle  dit  nou  nog  bly  glo!) 

Taai  seuns  loop  Sondae  voor, 
en  weet  hul  vaders,  voorman  en  die  volk 
bly  dié  dag  wat  hul  kan  ver  weg 
van  die  getonnel  'tn  die  grond 
wat  donker  is  en  koel  en  vrot. 

Maar  hulle  droom  v'tr  hierdie  ure, 
na  ses  dae  son  en  lug  so  soet 
soos  water;  na  al  die  regop  loop, 
die  doodse  alledaagsheid  om  die  stoep 
— skril  ma-stemme,  vu'tl  skottelgoed  — 
Nou  breek  hulle  weg  en  plotseling 
is  hul  soldate,  skurke,  roo'thuide, 

Robinson  Crusoe  en  manne  van  Mars. 
Roetdraers  in  ’n  regu'tt  ry, 
tjoek-tjoek  hulle  onintelligent 
al  met  die  spoor  van  koekkepan 
en  jluit:  pissop,  hier  kommie  trein! 
Skemer-honger  kru'tp  hulle  uit 
en  dryf  behoedsaam  na  die  dam. 

Hier  teen  die  eerste  ster  u'ttkom, 
lê  almal  'tn  hul  wit  nagrus. 

'Verlate  lê  die  steenkoolmyn, 
swart,  gitswart  in  die  nag. 

II 

TELEFOONHOKKIE 

Hierdie  is  ’n  ronde  tronk, 
en  ek  is  binne  vas: 
as  iemand  net  die  deur  toeknip 
en  een  die  draad  aflas. 

Die  stemme  rondom  my  raak  weg; 
voor  my  bril  word  nag; 
binne  ’n  boorgat,  bo  is  ’n  dak; 
op  iets  gaan  ek  wag  . . . 

lets  swart  en  nat  en  hard 
en  lang  eggolagte. 

Hier  waar  ek  jou,  my  beminde, 
wou  sê  en  hoor  van  nagte 

van  wense  maar  jy,  jy 
is  die  een  wat  die  deur 
gegrendel  het  en  jy 
knip  die  draad  middeldeur. 

III 

PROSPEKTEERDER 

Bruin  berg  swyg  alkant; 
hier  groei  geen  gras. 

Die  fontein  spoeg  lood, 
en  lug  is  die  belojte-erts 
met  ’n  geel  stuk  goud 
wat  hy  twaalf  ure  toon. 

Hy  kap, 

die  hou  klink  dof; 
hy  pik 

en  sonder  ophou 

keep  hy  ’n  Johannesburg  uit  klip. 

IV 

DIE  MYNWERKER 

Ek  werk  vir  pitte,  (sê  die  myner) 

Ek  tverk  nie  vir  ’n  saak  soos  jy, 
waar  „geld  nie  alles  in  die  lewe  is,” 

Ek  werk  beslis  net  vir  my  pay. 

Daai  harde  rif  laasweek  — 

Jy  moes  my  sien  boor  het, 

en  daainemaait  laai; 

jy  moes  die  skoot  gehoor  het  . . . 

En  toe  slaan  ek  aan  ouwertaaim 
iets  oor  die  honderd,  ja, 
hoekom  sal  ek  staan  en  lieg? 
jy  kan  my  voorman  vra. 

Nee,  pitte  sê  ek  jou; 

los  die  plesier  en  die  vroue  . . . 

Ahem  . . . e . . . ’skuus,  ek  hoes  kwaai, 
lyk  my  dis  verkoue  . . . 

V 

VLUG  VAN  WIT  VOËL 

Hy  dryf  oor  toppe  bo  die  wip 
van  katboom  en  jiskaal; 

In  hierdie  uitdun  isoleer 
hy  troon  in  spierwit  praal. 

Hy  breek  die  wolke  — vreemde  wens 
en  droomsee  — maar  weet  nie  . . . 
Of  sou  hy  weet?  Miskien  weet  hy, 
die  klein  weerstand:  glorie. 

Hy  lag  sy  lied  bo  uit  die  blou, 
en  skitter  in  sy  gang. 

’n  Voël  wat  wense  agtervolg 
en  stukkies  sonstraal  vang. 

r vavi 


PYN 


Ek  u'il  wegwaai 
soos  ’n  u’indswael 
en  saggies 


oor  die  vaal  velá 
en  vra: 
waarom  ? 
waarom? 


Ek  wil  kerm 
soos  ’n  dikkop 
langs  die  voor 
in  die  nag 
en  op, 
opkyk 
en  wag: 
waarom? 
waarom? 


DIE  VERSKIETENDE  STER 

Tempus  fugiL 

Oor  en  oor  het  ek  gewens 
om  weer  die  seuntjie  van 
so  lank  gelee  te  wees; 

Om  weer  in  blye  verwagting  ’n  kous  aan 
die  katel  te  hang  en  te  droom  van 
’n  slee  en  silwerklokkies  en  Sinterklaas. 

Hoe  wens  ek  dat  ek  weer  rein  en  sonder  tooi 
kan  lê  en  kyk  hoe  die  wolke  swem  daar  bo, 
in  ’n  see  so  blou  en  so  mooi; 

Dat  ek  weer  kan  loer  na  die  witgatspreeus 
in  die  turksvylaning,  met  hul  geelring-oë; 
hoor  hoe  die  duiwe  koer  in  die  wilgerboom 
en  sien  hoe  die  vinke  uitwarrel,  geel  en  rooi 
uit  die  riete  langs  die  stroom. 

Ek  wil  weer  op  die  plaas,  saans 

by  die  kers  my  Bybel  lees  en  saam  met  outa  Frans 

vroeg  in  die  móre  trap 

in  die  mis  van  die  kraal  en  voel 

hoe  die  kalf  my  vingers  lek  en  woel 

in  die  emmertjie  melk;  ver  stap 

verby  die  wit  pop’liere  en  die  sweep  hoor  klap 

oor  die  rooi  Afrikaners;  die  swart  grond  ruik 

en  proe,  en  in  die  koel  water  van  die  spruit 

loop  en  voel  hoe  die  modder  krul  om  my  tone, 

en  saggies  fluit. 

Hoe  het  ons  nie  gesing  as  ons  in  die  pad  val 
met  vakansie  en  per  motor  reis 
na  Aliwal-Noord  of  Vryburg  of  die  Victoriaval! 

Ek  wil  weer  ’n  hofknapie 

wees  met  ’n  koker  vol  pyle  en  ’n  silwerbogie 

en  my  hart  oopgooi  en  die 

blommemeisietjie  soen  en  bly  wees  oor  . . . niks  nie. 

Ai!  Dis  ’n  ster  wat  verskiet;  wat  verbygaan. 

Ek  het  by  haar  gestaan 
en  in  afwagting  gevra: 

Aíag  ’n  dominee  ook  klavierspeel,  Mamma? 

Nou  is  dit  skielik  alles  so  anders  — , 

Ek  wens  dat  ek  weer  ’n  seuntjie  was; 
ek  wens  . . . 

ek  kan  wegvlug  in  ’n  bootjie  op  die  branders! 

die  \Jen6tev' 


MAURICE  MAETERLINCK 
(Vertaal  deur  C.  W.  Hudson) 


BUITE  IN  DIE  TUIN: 

Die  Ou  Man. 

Die  Vreemdeling 

Maria^  | Kleindogters. 

’n  Boer. 

Die  Skare. 


BINNE  IN  DIE  HUIS 
Die  Vader 
Die  Moeder 
Die  Twee  Dogters 
Die  Kind 


► Stil  figure. 


’n  Ou  tuin  waar  wilgerbome  groei.  In  die  middel  ’n 
huis  waarvan  die  vensters  op  die  grondverdieping  verlig 
is.  Deur  die  venster  kan  ’n  gesin  om  ’n  lamp  taamlik 
duidelik  gesien  word.  Die  VADER  sit  in  die  hoek  waar 
die  skoorsteen  en  kaggel  is.  Die  MOEDER  wie  se  een 
elmboog  op  die  tafel  rus,  staar  voor  haar  uit.  Twee  jong 
dogters,  in  wit  geklee,  sit  en  naaldwerk  doen ; hulle  glim- 
lag  en  sit  en  droom  in  die  rustigheid  van  hulle  samesyn. 
’n  Kind  lê  met  sy  kop  op  sy  moeder  se  linkerarm;  hy  is 
vas  aan  die  slaap.  As  een  van  hulle  opstaan,  beweeg  of 
loop,  lyk  hulle  bewegings  traag  en  langsaam  soos  op  ’n 
afstand  deur  die  venster  gesien. 

Die  Ou  Man  en  die  Vreemdeling  gaan  die  tuin  versig- 
tig  binne. 


DIE  OU  MAN:  Hier  is  ons  nou  aan  die  agterkant  van  die 
huis.  Hulle  kom  nooit  in  hierdie  gedeelte  van  die  tuin 
nie.  Die  voordeur  is  aan  die  anderkant.  Hulle  is  al  gesluit 
vir  die  nag.  Hierdie  vensters  is  darem  nog  oop,  ek  kan 
die  lig  sien  skyn . . . Ja,  daar  sit  hulle  nog  om  die  lamp. 
Gelukkig  het  hulle  ons  nog  nie  gehoor  nie;  miskien  sou 
die  moeder  of  die  dogters  kom  kyk  het,  en  wat  dan? 

DIE  VREEMDELING : Wat  sal  die  beste  wees  om  te  doen  ? 

DIE  OU  MAN:  Ek  wil  net  kyk  of  almal  daar  is.  Ja,  ek  kan 
die  vader  voor  die  kaggel  sien  sit.  Hy  sit  met  sy  hande 
op  sy  knieë . . . doen  niks.  Die  moeder  sit  met  die  elm- 
boog  op  die  tafel  en  leun  . . . 

DIE  VREEMDELING:  Sy  kyk  reguit  na  ons  toe! 

DIE  OU  MAN:  Nee,  sy  kan  ons  nie  sien  nie  — hier  waar 
ons  in  die  wilgers  se  skaduwees  staan.  Wag,  moenie 
nader  gaan  nie . . . Daar  sit  die  dooie  meisie  se  twee 
susters;  hulle  doen  naaldwerk.  Die  kindjie  is  vas  aan 
die  slaap.  Die  oorlosie  in  die  hoek  staan  op  nege-uur . . . 
Hulle  weet  nog  niks,  hulle  sit  net  daar. 

DIE  VREEMDELING:  Wat,  as  ons  die  vader  se  aandag 
probeer  trek,  vir  hom  wink?  Hy  draai  sy  kop  hierheen. 
Moet  ek  hier  aan  die  ruit  klop?  Een  van  hulle  moet 
tog  hoor  . . . 

DIE  OU  MAN : Ek  weet  nie  wie  om  te  roep  nie  . . . Laat  ons 
versigtig  wees.  Die  vader  is  al  ouerig  en  nie  meer  sterk 
nie  — die  moeder  ook  — die  dogters  is  nog  te  jonk  . . . 
En  hulle  het  háár  b^ma  aanbid.  Daar  is  nie  ’n  gelukkiger 
huisgesin  nie  . . . Nee,  wag ! Moenie  na  die  venster  gaan 
nie.  Dit  sou  die  wreedste  manier  wees.  Ons  moet  hulle 
gewoonweg  daarvan  vertel,  asof  dit  ’n  alledaagse  ding 
is;  en  ons  moenie  te  treurig  lyk  nie,  anders  sal  hulle 
nóg  treuriger  word  en  nie  weet  wat  om  te  doen  nie. 
Kom  ons  loop  om  die  huis.  Dan  kan  ons  aan  die  voor- 
deur  gaan  klop  en  ingaan  asof  niks  verkeerd  is  nie.  Ek 
sal  voorloop,  dit  sal  hulle  nie  verras  nie;  ek  kom  kuier 
dikwels  in  die  aand;  en  bring  blomme  of  vrugte  saam, 
bly  ’n  uur  of  wat  aan  ’t  gesels. 

DIE  VREEMDELING:  Waarom  moet  ék  dan  saamgaan? 
Gaan  liewers  alleen,  ek  sal  hier  wag.  Hulle  ken  my  nie 
— ek  is  maar  ’n  vreemdeling  — . 

DIE  OU  MAN : Tog  moet  ek  nie  alleen  wees  nie.  Slegte  nuus 
wat  één  mens  dra,  klink  die  ergste.  Ek  het  netnou  daar- 
oor  gedink  . . . As  ek  alleen  ingaan,  moet  ek  dadelik  iets 
sê;  na  ’n  paar  woorde  sal  hulle  alles  besef;  alles  sal 
klaar  gesê  wees;  en  ek  vrees  die  stilte  wat  volg  op 
slegte  nuus.  Dit  is  wat  ’n  mens  se  hart  breek.  As  jy 
saamgaan,  kan  ons  met  ’n  ompad  begin;  ek  sal  byvoor- 
beeld  sê:  „Hulle  ’t  haar  so  of  sus  gevind . . . Sy’t 
stroomaf  gedryf,  met  die  hande  gevou . . .” 

DIE  VREEMDELING:  Haar  hande  was  nie  gevou  nie;  die 
arms  was  langs  die  sye. 

DIE  OU  MAN : Sien  jy  hoe  doelloos  praat  ons  — en  die 
hele  gebeure  is  onhelder.  Of  as  ek  alleen  sou  ingaan  — 
ek  ken  hulle  so  goed  — my  eerste  woorde  sal  hulle 

vreesiik  skok,  en  die  Here  weet  wat  daarna  sal  gebeur. 
Maar,  as  ons  om  die  beurt  met  hulle  praat,  sal  hulle  op 
ons  woorde  let  en  vergeet  om  die  slegte  tyding  in  die 
gesig  te  staar.  Onthou,  die  moeder  is  daar,  en  alreeds 
hang  haar  lewe  aan  ’n  draadjie . . . Die  eerste  golfslag 
van  verdriet  moet  liewers  op  woorde  breek.  Dit  is  beter 
dat  mense  in  woorde  die  eerste  verlossing  kry  en  práát. 
Woorde  dra  van  die  leed  weg,  liggies,  soos  wind . . . 

DIE  VREEMDELING:  Kyk  hoe  nat  is  u klere,  die  water 
drup  op  die  paadjie. 

DIE  OU  MAN:  Ag,  dié  klere  is  ook  al  oud,  dis  geen  skade 
nie.  Maar  jy  bewe.  Jou  eie  baadjie  is  vol  modder . . . ek 
kom  dit  nou  eers  agter,  want  dit  was  al  sterk  donker. 

DIE  VREEMDELING:  Ek  was  tot  oor  my  middel  in  die 
water. 

DIE  OU  MAN:  Was  jy  al  lank  daar  toe  ek  kom? 

DIE  VREEMDELING:  Net  ’n  paar  oomblikke.  Ek  was  op 
pad  na  die  dorpie  toe;  dit  was  al  sterk  skemer  oor  die 
rivier.  Ek  het  geloop  en  kyk  na  die  dowwe  blinkheid 
van  die  rivier,  toe  ek  ’n  vreemde  voorwerp  by  ’n  klompie 
riete  gewaar . . . ek  stap  nader  en  sien  hoe  haar  lang 
hare  soos  ’n  ligkrans  om  haar  hoof  in  die  water  heen 
en  weer  spoel . . . 

(In  die  kamer  draai  die  TWEE  JONG  DOGTERS 
hulle  koppe  na  die  venster  se  kant  toe.) 

DIE  OU  MAN:  Sien  jy  hoe  skud  haar  susters  se  hare  om 
hulle  skouers? 

DIE  VREEMDELING:  Hulle  ’t  hierheen  gekyk,  net  hulle 
koppe  gedraai.  Miskien  ’t  ek  te  hard  gepraat. 

( Die  twee  dogters  kyk  weer  na  die  naaldwerk  in  hulle 
hande). 

Daar  kyk  hulle  weer  voor  hulle  . . . Ek  het  diep  in  die 
water  ingeloop,  aan  haar  hand  gevat  en  haar  maklik 
kant  toe  getrek.  Sy  was  enige  tyd  net  so  mooi  soos  haar 
susters . . . 

DIE  OU  MAN : Ek  dink  sy  was  veel  mooier  . . . ek  weet  nie 
hoekom  ek  nou  al  my  moed  verloor  het  nie  . . . 

DIE  VREEMDELING:  Watse  moed?  Ons  het  alles  in  ons 
vermoë  gedoen.  Sy  was  al  langer  as  ’n  uur  dood. 

DIE  OU  MAN:  Vanoggend  het  sy  nog  gelewe!  Ek  het  haar 
uit  die  kerk  sien  kom.  Sy’t  my  vertel  dat  sy  weggaan  . . . 
was  op  pad  na  haar  ouma  oorkant  die  rivier.  Sy’t  nie 
geweet  wanneer  ek  haar  weer  sou  sien  nie . . . Dit  het 
gelyk  asof  sy  my  iets  wou  vra ; miskien  was  sy  te  skaam, 
toe’s  sy  skielik  daar  weg.  Maar  noudat  ek  daaraan  dink 
— vanoggend  het  ek  dit  nie  besef  nie  — haar  glimlag 

was  dié  van  iemand  wat  stil  wou  wees,  van  iemand  wat 
weet  sy  sou  nie  verstaan  word  nie  . . . Selfs  hoop  was 
’n  p5m ; haar  oë  was  troebel,  en  sy’t  skaars  na  my  gekyk. 

DIE  VREEMDELING:  ’n  Paar  van  die  boere  daar  het  my 
vertel  sy  het  die  hele  middag  op  die  rivierwal  rond- 
gedwaal.  Hulle  dag  sy  soek  veldblomme  . . . Moontlik  is 
haar  dood  . . . 

DIE  OU  MAN : Niemand  kan  sê  nie  . . . Hoe  kan  mens  weet? 
Miskien  was  sy  iemand  van  min  woorde,  en  elkeen  het 
die  een  of  ander  rede  om  die  lewe  agter  te  laat.  In  die 
siel  kan  mens  nie  kyk  soos  in  daardie  kamer  nie.  Almal 
is  so  — hulle  sê  doodgewone  ou  dingetjies,  en  niemand 
raai  daar  is  fout  nie.  Maandelank  lewe  mens  langs 
iemand  wat  nie  meer  van  hierdie  wêreld  is  nie,  wie  se 
siel  nie  meer  belang  hier  het  nie;  jy  praat  tog  nog  met 
haar,  en  jy  sien  wat  gebeur.  Hulle  lyk  soos  marionette, 
en  al  die  tyd  vind  so  baie  dinge  in  hulle  siele  plaas. 
Self  weet  hulle  nie  eers  wie  hulle  is  nie.  Sy’t  seker  net 
soos  die  ander  gelewe.  Tot  op  die  laaste  het  sy  gewone 
dinge  gesê:  „Vandag  sal  dit  reent,”  of  „ons  gaan  eet; 
ons  sal  dertien  aan  tafel  wees,”  of  „Die  vrugte  is  nog 
nie  ryp  níe.”  Hulle  praat  oor  die  dooie  blommetjies,  en 
ween  in  die  nag  se  stilte.  ’n  Engel  uit  die  hemel  sal 
dit  nie  sien  nie,  en  ons  verstaan  niks  nie,  totdat  alles 
verby  is . . . Gisteraand  nog  het  sy  soos  haar  susters 
daar  in  die  lamplig  om  die  tafel  gesit;  en  nou  sien  jy 
hulle  ook  anders  aan . . . Dis  of  ek  haar  nou  vir  die 
eerste  keer  sien  . . . ’n  Nuwe  ding  moet  in  ons  alledaagse 
lewe  kom  voordat  ons  dit  kan  verstaan.  Dag  en  nag  is 
die  skaduwee  by  jou;  jy  sien  hulle  behoorlik  net  as  hulle 
vir  ewig  weggaan.  Watter  vreemde  sieltjie  moes  sy  tog 
besit  het,  ’n  ongekende,  blanke  sieltjie  — om  die  dinge  te 
gesê  het,  en  om  so  vreemd  te  handel! 

DIE  VREEMDELING:  Kyk  hoe  glimlag  hulle  daar  . . . 

DIE  OU  MAN:  Niksvermoedend  — hulle  verwag  haar  nie 
vanaand  tuis  nie. 

DIE  VREEMDELING:  Hulle  sit  so  stil  en  glimlag.  Kyk, 
die  vader  hou  sy  vinger  voor  sy  mond . . . 

DIE  OU  MAN : Dis  oor  die  kind  wat  by  die  moeder  slaap  . . . 

DIE  VREEMDELING:  Sy  is  bang  om  te  verroer,  dit  kan 
hom  wek. 

DIE  OU  MAN:  Hulle  werk  nie  meer  nie.  Dis  doodstil 
daarbinne. 

DIE  VREEMDELING:  Die  bal  wit  wol  het  geval . . . 

DIE  OU  MAN : Almal  kyk  na  die  kind . . . 

DIE  VREEMDELING:  Hulle  weet  nie  ander  kyk  na  hulle 
nie . . , 

DIE  OU  MAN : Ons  word  ook  afgeloer  . . . 

DIE  VREEMDELING:  Hulle  kyk  op  . . . 

DIE  OU  MAN : Tog  kan  hulle  niks  sien  nie  . . . 

DIE  VREEMDELING:  Hulle  lyk  gelukkig,  tog  is  daar  iets 
— ek  weet  nie  wat  nie  . . . 

DIE  OU  MAN:  Hulle  dink  hulle  is  buite  gevaar.  Toe  is 
die  deure,  en  die  vensters  geslote.  Die  ou  huis  se  mure 
is  versterk;  die  swaar  deure  is  aldrie  op  slot.  Dis  net 
die  onvoorsiene  wat  nie  uitgesluit  is  nie. 

DIE  VREEMDELING:  Ons  moet  hulle  tog  vertel.  Miskien 
koni  val  iemand  sommer  met  die  deur  in  die  huis.  Daar 
was  ’n  hele  skare  in  die  vlei  by  die  dooie  meisie  — dalk 
kom  klop  een  van  hulle  aan  die  deur . , . 

DIE  OU  MAN:  Martha  en  Maria  is  by  die  lykie.  Van  die 
mans  sou  ’n  draagbaar  maak,  en  ek  het  my  oudste 
kleindogter  opdrag  gegee  om  ons  te  laat  weet  sodra 
hulle  kom.  Laat  ons  vir  haar  wag;  sy  kan  saam  met 
my  ingaan  . . . Ek  voel  aardig  dat  ons  so  na  hulle  moet 
staan  en  kyk.  Ek  dag  dit  sou  maklik  wees  — ingaan  en 
in  ’n  paar  woorde  sê  wat  gebeur  het . . . Maar  ek  staan 
al  te  lank  na  hulle  en  kyk  . . . 

(Maria  Jcom  op). 

MARIA:  Hulle  kom  aan,  Grootvader. 

DIE  OU  MAN:  O,  is  dit  jy?  Waar  is  hulle? 

MARIA:  Onder  om  die  draai: 

DIE  OU  MAN:  Hulle  loop  stil. 

MARIA:  Ek  het  gesê  hulle  moet  saggies  bid.  Martha  is  by 
hulle, 

DIE  OU  MAN : Hoeveel  is  daar  ? 

MARIA:  Die  hele  dorpie  is  in  die  optog.  Party  het  lanterns 
gedra  — ek  het  hulle  die  ligte  laat  doodmaak. 

DIE  OU  MAN:Watter  pad  sal  hulle  vat? 

MARIA:  Met  die  voetpaadjie  langs.  Hulle  loop  stadig. 

DIE  OU  MAN : Die  tyd  het  aangebreek  . . . 

MARIA:  Het  Grootvader  hulle  al  vertel? 

DIE  OU  MAN:  Kind,  jy  kan  sien  ons  was  nog  nie  binne 
nie.  Kyk  hoe  sit  hulle  nog  in  die  lamplig.  Kyk,  kind,  kyk 
na  die  lewe  daarbinne  . . . 

MARI A : Ag  tog . . . dis  so  vreedsaam  daar  by  hulle.  Dit 
lyk  my  ek  sien  hulle  in  ’n  droom. 

DIE  VREEMDELING:  Kyk  daar  — die  twee  susters  roer! 

DIE  OU  MAN:  Hulle  staan  op  . . . 

DIE  VREEMDELING:  Lyk  my  hulle  kom  venster  toe. 

( Op  hierdie  oomblik  loop  een  van  die  twee  susters  na 

die  een  venster,  terwyl  die  ander  na  die  derde  venster 
loop;  hulle  druk  hulle  handpalms  teen  die  ruite  vas  en 
staar  die  donkerte  in). 

DIE  OU  MAN : Niemand  kom  na  die  middelste  venster  nie. 

MARIA : Hulle  kyk  na  buite,  dis  of  hulle  luister . . . 

DIE  OU  MAN : Die  oudste  glimlag  oor  iets  wat  sy  nie  sien 
nie. 

DIE  VREEMDELING:  Die  oë  van  die  ander  een  is  vol 
vrees. 

DIE  OU  MAN : Wees  versigtig : ons  weet  nie  hoever  die  siel 
om  die  liggaam  strek  nie  . . . 

(^n  Lang  pouse.  Maria  vly  haar  teen  die  ou  man  aan 
en  soen  hom). 

MARIA:  Grootvader! 

DIE  OU  MAN:  Moenie  ween  nie,  Kind;  ons  beurt  kom 
tog  ook. 

(’n  Pouse ). 

DIE  VREEMDELING:  Hulle  staan  lank  daar . . . 

DIE  OU  MAN : Arme  kinders,  hulle  sal  niks  sien  nie,  al  kyk 
hulle  ’n  honderdduisend  jaar  — die  nag  is  te  donker. 
Hulle  kyk  hiernatoe;  en  die  onheil.  kom  van  die  ander 
kant  af  aan. 

DIE  VREEMDELING:  Dis  goed  dat  hulle  hiernatoe  kyk. 
Daar  is  iets  wat  aankom  oor  die  bult. 

MARIA:  Ek  dink  dis  die  optog;  maar  dis  nog  te  ver  oni 
mooi  te  kan  sien. 

DIE  VREEMDELING:  Hulle  kronkel  al  met  die  paadjie 
langs  — daar  is  hulle  nou  teen  die  afdraand  in  die 
maanlig  sigbaar. 

MARIA:  O,  maar  daar  is  baie  van  hulle.  Toe  ek  daar  weg 
is,  het  mense  van  alle  kante  gekom.  Hulle  is  nog  nie  by 
die  voorstes  nie. 

DIE  OU  MAN:  Hulle  sal  nietemin  ook  kom.  Daar  sien  ek 
hulle  in  die  verste  vlei,  klein  soos  kraaie  op  die  veld, 
want  hulle  is  ver.  Die  dogters  sou  nie  verstaan  wat 
aangaan  nie  al  sou  hulle  hulle  sien.  Hulle  rúe  is  daarop 
gekeer,  maar  die  onheil  kom  met  elke  tree  van  die  optog 
nader  en  nader.  Twee  uur  lank  hang  die  wolk  nou  al 
oor  hulle  — en  hulle  is  magteloos  om  dit  te  verwyder. 
Hulle  sit  in  sy  skaduwee.  Dit  bly  onverbiddelik  oor  hulle 
hang.  Hy  ken  sy  koers  en  draai  nie  uit  nie.  Mag  hulle 
krag  van  iewers  vandaan  kry.  Hulle  rou,  maar  hulle 
kom  al  hoe  nader.  Hulle  harte  loop  oor  van  meegevoel, 
maar  hulle  moet  aanhou  . . . 

MARIA:  Grootvader,  die  oudste  glimlag  nie  meer  nie. 

DIE  VREEMDELING:  Hulle  verlaat  die  vensters . . . 

MARIA : Daar  soen  hulle  hulle  moeder  . . . 

DIE  VREEMDELING:  Die  oudste  stryk  met  haar  hand  oor 
die  kindjie  se  hare  sonder  om  hom  wakker  te  maak. 

MARIA : Lyk  my  die  vader  wil  hê  hulle  moet  hom  ook  soen. 

DIE  VREEMDEUNG:  Nou  is  daar  stilte . . . 

MARIA:  Hulle  is  weer  terug  na  die  moeder. 

DIE  VREEMDELING:  En  die  vader  sit  en  kyk  na  die  heen 
en  weer  swaai  van  die  klok. 

MARIA:  Lyk  my  hulle  sit  en  bid,  sonder  om  dit  te  weet. 

DIE  VREEMDELIG : Asof  hulle  na  hulle  eie  siele  luister  . . . 
(’n  Pouse). 

MARIA:  Grootvader,  moenie  hulle  vanaand  vertel  nie! 

DIE  OU  MAN:  Kyk  wie  verloor  nou  ook  moed.  Ek  het 
geweet  jy  moes  nie  na  hulle  kyk  nie.  Ek  is  byna  drie- 
en-tagtig,  en  nou  eers  besef  ek  hoe  waar  die  lewe  is. 
Dis  asof  alles  wat  hulle  doen,  vreemd  en  vroom  is.  Daar 
sit  hulle  doodeenvoudig  om  die  lamp  en  wag  op  die  aand, 
soos  ons  móés  gesit  het;  tog  sien  ek  hulle  asof  op  ’n 
lang  afstand,  en  dit  net  omdat  ek  iets  weet  wat  húlle 
nie  weet  nie  . . . Is  dit  dan  nie  so  nie  ? Waarom  is  julle 
twee  so  bleek?  Miskien  is  daar  iets  anders  wat  ons  nie 
onder  woorde  kan  bring  nie  — wat  ons  laat  ween  ? Min 
wis  ek  hoe  treurig  so  iets  is,  en  watter  vrees  dit  kan 
wek  in  diegene  wat  daarna  kyk.  Selfs  al  het  niks  gebeur 
nie,  sou  ek  nóg  bang  gewees  het  om  hulle  so  vreedsaam 
daar  te  sien  sit.  Hulle  vertroue  is  te  diep  in  die  wêreld 
gewortel.  Daar  sit  hulle  teen  die  vyand  beskerm  deur 
net  ’n  paar  vensterruite.  Hulle  meen  niks  kan  gebeur 
nie ; want  die  deure  is  toe,  maar  hulle  weet  nie  dis  in  die 
siel  waar  die  ’skriklike  gebeure  voltrek  word  nie,  en  dat 
die  wêreld  nie  by  mens  se  voordeur  ophou  nie.  Hulle  voel 
so  veilig,  en  besef  nie  ons  weet  alles  van  hulle  klein 
lewetjie  nie,  en  dat  ek,  ’n  afgeleefde  ou  grysaard,  twee 
treë  van  hulle  deur  af,  ál  hulle  geluk  in  die  holte  van 
my  hand  soos  ’n  verwarde  voël  vashou  nie . . . en  ek 
durf  nie  my  hand  oopmaak  nie  . . . 

MARIA : Wees  hulle  genadig,  Grootvader  . . . 

DIE  OU  MAN : Ons  kry  hulle  jammer,  Kind,  maar  niemand 
kry  óns  jammer  nie. 

MARIA:  Vertel  hulle  móre,  Grootvader;  in  die  lig  van  die 
dag,  dan  sal  hulle  nie  so  seer  kry  nie. 

DIE  OU  MAN : Miskien  is  dit  soos  jy  sê,  kind . . . Om  dié 
dinge  in  die  aand  te  laat  vaar.  Móre  se  daglig  is  lieflik 
. . . Maar  wat  sal  hulle  móre  sê  ? Onheil  maak  mense 
jaloers  — die  wat  daarin  betrokke  is,  wil  eerste  daarvan 
weet  — hulle  laat  dit  liefs  nie  in  vreemde  hande  nie. 

Nee,  ons  sou  hulle  van  iets  beroof. 

DIE  VREEMDELING:  Dis  in  elk  geval  nou  te  laat;  ek  kan 
die  optog  hoor  aankom, 

MARIA:  Ja,  hulle  is  hier  — oorkant  die  heining. 

(Martha  op). 

MARTHA : Soe’  hier  is  ons.  Ek  het  die  pad  gewys  — hulle 
wag  hier  buite.  (Kinderstemme  word  gehoor).  Die 
kinders  raas!  Ek’t  hulle  belet  om  te  kom,  maar  die 
moeders  wou  nie  luister  nie.  Ek  sal  gaan  stilmaak  — O, 
hulle’t  opgehou.  Is  alles  gereed?  Ek  het  haar  ringetjie 
gebring;  iemand  het  dit  afgehaal.  Ek  het  vrugte  vir  die 
kind.  Ekself  het  haar  op  die  draagbaar  geplaas.  Gelyk 
of  sy  slaap.  Haar  lang  hare  kón  ek  nie  mooi  optooi  nie. 
Ek  het  hulle  laat  aandblommetjies  pluk  — daar  was 
geen  ander  nie.  Hoekom  staan  julle  hier?  Hoekom  is 
julle  nog  nie  binne  nie?  (Sy  kyk  by  die  vensters  in). 
Hulle  treur  nog  nie!  Het  — het  julle  nog  nie  vir  hulle 
vertel  nie! 

DIE  OU  MAN:  Martha,  kind,  jou  siel  is  te  vol  lewe; 
verstaan  jy  dan  nie . . . 

MARTHA:  Hoe  kan  ek  nie  verstaan  nie?  (^n  Kort  stïlte,  op 
verwytende  toon).  Grootvader!  Hoe  kón  Grootvader 
versuim  ? 

DIE  OU  MAN : Martha,  jy  weet  nie  . . . 

MARTHA:  Dan  sal  ek  hulle  gaan  sê. 

DIE  OU  MAN:  Bly  ’n  oomblikkie  hier,  kyk  na  hulle. 

MARTHA:  Foei,  hoe  bejammer  ek  hulle!  Ons  mag  hulle 
nie  langer  laat  wag  nie  . . . 

DIE  OU  MAN : Waarom  nie  ? 

MARTHA : Ek  weet  nie  — dis  net  nie  moontlik  nie ! 

DIE  OU  MAN : Kom  hier,  Kind ! 

MARTHA:  Kyk  hoe  geduldig  sit  hulle! 

DIE  OU  MAN : Kom  hier,  Kind ! 

MARTHA  (draai  om):  Waar  is  Grootvader?  Ek  voel  so 
ongelukkig,  ek  kan  nie  na  hulle  kyk  nie.  Ek  weet  self 
nie  meer  wat  om  te  doen  nie . . . 

DIE  OU  MAN : Moenie  meer  kyk  nie  — hulle  moet  eers 
weet . . . 

MARTHA : Ek  kom  saam,  Grootvader . . . 

DIE  OU  MAN:  Nee,  Martha,  bly  hier.  Sit  hier  langs  jou 
suster,  en  moenie  meer  kyk  nie.  Julle  is  te  jonk,  julle 
sal  dié  oomblik  nooit  kan  vergeet  nie.  Julle  weet  nie 
hoe  ’n  gesig  verstrak  as  die  Dood  in  die  oë  kom  nie. 
Miskien  jammer  hulle  . . . Moenie  omdraai  nie.  Miskien 
is  daar  geen  geluid  nie.  A1  is  daar  geen  geluid  nie, 
moenie  kyk  nie.  Mens  kan  nie  sê  hoe  smart  sy  koers 

sal  inslaan  nie.  ’n  Paar  snikke  uit  die  dieptes  en  dis  al. 
Ek  weet  self  nie  wat  ek  sal  doen  as  hulle  eers  begin 
nie  — hulle  is  nie  van  dié  lewe  nie.  Soen  my,  Kind,  vóór 
ek  loop. 

(Die  preweling  van  ^n  gébed  word  hoorbaarder.  Van 
die  skare  betree  die  tuin.  Sagte  voetstappe  is  hoorbaar, 
en  ook  ’n  gefluister). 

DIE  VREEMDELING  (Spreek  tot  die  skare):  Bly  hierso 
staan  — moenie  na  die  venster  gaan  nie.  Waar  is  sy? 

’N  BOER:  Wie? 

DIE  VREEMDELING:  Die  ander  — die  draers? 

’N  BOER:  Hulle  kom  met  die  tuinpaadjie  langs  na  die 
voordeur  toe. 

(DIE  OU  MAN  af.  MARTHA  en  MARIA  sit  met  die 
rug  teen  die  muur.  Onder  die  skare  word  saggies 
gepraat.) 

DIE  VKEEMDELING  (Spreek  tot  die  skare):  Stil!  Moenie 
praat  nie. 

(In  die  kamer  stap  die  langste  suster  na  die  deur  en 
skuif  die  slotte  toe.) 

MARTHA:  Maak  sy  oop? 

DIE  VREEMDELING:  Nee,  sy  sluit  die  deur. 

(’n  Pouse.) 

MARTHA:  Het  Grootvader  nog  nie  binnegegaan  nie? 

DIE  VREEMDELING:  Nee.  Sy  het  weer  langs  haar  moeder 
gaan  sit.  Die  ander  roer  nie,  en  die  kind  slaap  nog. 

(^n  Pouse.) 

MARTHA:  Sussie,  hou  asseblief  my  hand  vas. 

MARIA:  Martha! 

(Hulle  omhels  en  soen  mekaar.) 

DIE  VREEMDELING:  Hy’t  seker  geklop  — hulle  kyk  almal 
tegelyk  op  — hulle  kyk  na  mekaar. 

MARTHA:  O tog,  Sussie!  Wat  moet  ons  doen . . . 

(Sy  snik  op  haar  suster  se  skouer). 

DIE  VREEMDELING:  Hy  het  seker  nog  ’n  slag  geklop. 
Die  vader  kyk  na  die  klok.  Hy  staan  op . . . 

MARTHA : Sussie,  ek  sal  ook  moet  ingaan  — hulle  moenie 
alleen  wees  nie. 

MARIA:  Martha!  Martha!  (Sy  keer  haar). 

DIE  VREEMDELING:  Daar  is  die  vader  by  die  deur  — 
hy  maak  die  slot  versigtig  oop. 

MARTHA : O ! Sien  hy  nie  die  . . . 

DIE  VREEMDELING:  Die  wat? 

MARTHA : Die  draers  . . . 

DIE  VREEMDELING:  Hy  het  die  deur  net  op  ’n  skrefie 
oopgemaak.  Hy  kan  net  ’n  hoekie  van  die  tuin  en  die 

fontein  sien.  Hy  hou  die  deurknop  vas  — Hy  tree  terug 
— dit  lyk  asof  hy  sê:  „0,  dis  jy!”  Hy  lig  sy  arms  op. 
Hy  maak  weer  die  deur  versigtig  toe.  Julle  Grootvader 
is  nou  binne  in  die  vertrek  . . . 

(Die  skare  kom  nader  tot  hy  die  venster.  Martha  en 
Maria  wïl  half  opstaan,  staan  dan  op  en  loop  saam  met 
die  ander  na  die  venster  toe;  hulle  loop  styf  teen 
mekaar.  Die  OU  MAN  stap  die  vertrek  verder  binne. 
Die  twee  susters  staan  op;  ook  die  moeder,  wat  die 
kind  stilletjies  neerlê  in  die  gemakstoel  waarop  sy  gesit 
het,  sodat  die  kind  van  buite  sigbaar  is,  waar  hy  in  die 
middel  van  die  vertrek  lê  en  slaap.  Die  moeder  loop  na 
die  Ou  Man  toe,  steek  haar  hand  uit,  maar  trek  dit 
vinnig  terug  voordat  hy  dit  kan  vat.  Een  van  die  Susters 
nooi  die  Ou  Man  om  te  gaan  sit,  en  die  ander  Suster 
bied  hom  ’n  stoel  aan.  Maar  die  Ou  Man  se  gebaar  dui 
daarop  dat  hy  dit  weier.  Die  Vader  het  *n  onbegrypende 
glimlag  op  sy  gelaat.  Die  Ou  Man  kyk  na  die  vensters 
se  kant  toe.) 

DIE  VREEMDELING:  Hy  kan  hulle  nog  nie  vertel  nie. 
Hy  kyk  na  ons  kant  toe. 

(Stemme  onder  die  skare.) 

DIE  VREEMDELING:  Stil! 

(Die  Ou  Man  wat  gesigte  hy  die  venster  sien,  kyk 
gou  weer  weg.  Terwyl  een  van  die  Susters  hom  nog 
steeds  *n  stoel  aanbied,  gaan  hy  uiteindelik  sit,  en  hy 
vee  met  sy  regterhand  ’n  paar  keer  oor  sy  voorhoof). 

DIE  VREEMDELING:  Hy’t  gaan  sit . . . 

( Die  ander  persone  in  die  vertrek  gaan  ook  sit,  terwyl 
die  Vader  blykbaar  lekker  begin  praat.  Eindelik  maak 
die  Ou  Man  sy  mond  oop,  en  dit  trek  hulle  aandag.  Maar 
die  Vader  vál  hom  in  die  rede.  Die  Ou  Man  hegin  weer 
praat,  en  stadigaan  verstyf  die  ander  van  angs.  Skielik 
staan  die  Moeder  op). 

MARTHA:  O!  Die  moeder  begin  besef! 

(Sy  draai  haar  hoof  weg  en  hou  haar  gelaat  in  haar 
hande.  Die  Skare  begin  weer  praat.  Hulle  stoot  teen 
mekaar.  Kinders  huil  en  wïl  opgetel  word,  om  ook  te 
kan  sien.  Die  meeste  moeders  gee  toe  aan  dié  wense). 

DIE  VREEMDELING:  Stil!  Hy  het  hulle  nog  nie  vertel 
nie . . . 

(Die  Moeder  kan  gesien  word  waar  sy  die  Ou  Man 
angstig  uitvra.  Hy  praat  weer  ’n  paar  woorde;  dan  staan 
die  res  op  en  dit  lyk  of  hulle  aan  hom  vrae  stel.  Stadig 
knïk  hy  met  sy  hoof). 

DIE  VREEMDELING:  Hy’t  hulle  vertel  — hy’t  hulle  alles 
klaar  vertel! 

STEMME  ONDER  DIE  SKARE:  Hy’t  hulle  vertel!  Hy’t 
hulle  vertel! 

DIE  VREEMDELING:  Ek  kan  niks  hoor  nie . . . 

, (Die  Ou  Man  staan  nou  ook  op,  en  sonder  om  daar- 
natoe  te  draai,  dui  hy  die  deur  aan  wat  agter  hom  is. 
Die  Moeder,  die  Vader  en  die  twee  Dogters  hardloop  na 
die  voordeur,  wat  die  Vader  met  moeite  probeer  oop- 
maak.  Die  Ou  Man  probeer  die  Moeder  verhoed  om  ook 
na  buite  te  gaan.) 

STEMME  ONDER  DIE  SKARE:  Hulle  kom  uit!  Hulle 
kom  uit! 

(V erwarring  onder  die  skare  in  die  tuin.  Almal  hard- 
loop  na  die  voorkant  van  die  huis  en  verdwyn,  behalwe 
die  Vreemdéling  wat  nog  by  die  vensters  bly  staan.  In 
die  vertrek  word  die  voudeure  nou  wawydoop  gemaak, 
almal  beweeg  gelyktydig  daardeur.  Deur  die  deur  kan 
die  sterrehemel  gesien  word,  die  grasperk  en  die  fontein 
in  die  maanlig;  terwyl,  in  die  middel  van  die  vertrek, 
bly  die  Kind  nog  lê  en  slaap  in  die  gemakstoel.  ’n  Pouse.) 

DIE  VREEMDELING:  Die  kind  het  nie  wakker  geword 
nie! 

(Hy  gaan  ook  af). 

GORDYN. 


TYDSWAELS 

’n  Koue  skemeraand  het  hul  oorval 
en  koulik  soek  hul  skuiling  teen  die  wal. 

V erward-onnosel  fladder  teen  die  lug 
nog  enkeles  voor  hulle  ho'ér  vlug 

na  waar  ’n  nessie  teen  ’n  kranslys  bol, 

’n  holte  nog  met  jong  voëls  vol. 

BOSLUISVOËL 

]y  suiwer  van  ons  daaglikse  bestaan 
al  wat  jou  ingesteldheid  nie  ontgaan: 
die  bontpoot  en  die  bloedryk 
bloue  van  die  rantewyk;  — 

Sal  jy  my  red  as  ek  eendag 
hartwater  wil  beswyk  ? 

aan 


ïóóe^ 

DIE  SEWE  BASUINE 

(Openbaring:  8-11) 

I 

ALFA 

Hul  stof  het  Hy  berei  en  uit  Sy  hand 
het  hul  Sy  beeld  gekry  en  Sy  verstand. 

Nou  stuur  Hy  mtljoene  vlamwerpers 
om  een-derde  van  alles  op  die  aarde  af  te  brand. 

II 

MYN 

In  V-formasie  het  die  heersers  hul  groepeer 
en  moes  die  waters  van  die  aarde  trou  beheer. 

Hul  weet  nie  van  die  myn  wat  in  die  diepsee  lë 
om  vtagskip,  kruiser  en  fregat  te  torpedeer. 

III 

FAKKEL 

Copernicus  en  Dalton  steek  ’n  fakkel  brand 
wat  gloeiend  in  die  nageslag  se  denke  land. 

Die  vlam  wat  moet  helder  tekens  en  simbole  maak, 
sal  lateraan  tot  as  verwaai  in  ons  verstand. 

IV 

NEONLIG 

Die  nuwe  wraak  wat  flikker-brand 
het  by  ons  smart  dié  feit  kom  plant: 

Die  dood  word  deur  die  lig  verja, 
maar  skep  ’n  nuwe  dwingeland. 

V 

FORTUIN 

Die  aarde  graaf  hul  hol  en  sif  sy  sand 
op  soek  na  mineraal  en  diamant: 

Móre  as  die  Midas  honger  is, 
verhandel  niemand  kos  vir  sy  kontant. 

56 


VI 

MISKRAAM 


Geslagte  het  tn  koutjies  afgeskort 

’n  katarak  se  dieptes  ingestort 

om  uit  te  sterwe:  Nou  laat  sy  in  haar 

die  vrug  nie  ryp,  maar  stil  vermorsel  word. 


VII 

OMEGA 


Ons  sal  móét  moeg  tot  siek-word  raak 
voor  Hy  die  gerig  teen  ons  kan  staak: 

Eers  ná  donderslae,  aardbewings  en  groot  hael 
weet  ons  dat  Hy  oor  Sy  aardse  koninkryk  bly  waak. 


zee 


MOMENTE 


(Nagrit  uit  Pretoria) 


AFSKEID 


In  die  stilte  van  die  nag  se  rus 

die  afskeid,  ’n  traan  . . . die  kus  . . . 


DIE  STAD 


Met  die  motor  deur  die  stad.  Die  straat 
nou  eensaam  — so  stil  — so  verlaat! 

BEDIENDE,  PETROLVULSTASIE 

So  al  wakende  moet  jy  slaap?  Die  nag 
se  lang  ure  voorsien  van  krag! 

VERKOELERTORINGS,  KRAGSTASIE 

Bo  die  suile  wil  die  stoom  bly  hang 
. . . soos  siele  — so  traag,  so  bang  . . . 


YSKOR-STAALFABRIEK 

UH  een  skoorsteen  ’n  oer-aardse  gloed 
of  brand  ons  mensebloed? 

Die  blou-pers  vlam!  Hoe  verstyf  my  hart, 
hoe  klem  die  beskawingsmart! 

KWAGGASPOORT 

In  die  duister  — ek  ontvlug  die  stad, 
net  twee  ligte  klief  die  pad! 

VERGETELHEID 

Langs  die  weg  staan  ’n  wilde  boom: 
is  die  eeue  hier  net  ’n  droom? 

NANAG 

Stveef  ek  vér  weg,  so  alleen  — ’n  gaap  — 

Jy  Hasie  verdryf  die  slaap! 

DAGLUMIER 

Dis  die  mêregloed  — klop  ’n  nuwe  dag! 

O velde,  o my  hart!  Ons  ver'wag! 

WELKOM  VAN  DIE  OOP  VELDE 

Pietersielie!  Kom  jou  groet  vir  my, 

Patrysie?  . . . Die  dag  breek  vryH 

MYNHOPE  AAN  DIE  RAND 

Moet  julle  dan  vir  my  ook  HefHk  wees 
soos  ander  berge  geil  met  Se'ên  oortrek? 

Gebore  uit  die  dieptes  van  die  mens  se  vrees: 
bring  hul  geen  blomme  om  die  naaktheid  te  bedek? 

Tog,  in  die  aande  is  julle  wit  en  sag, 
met  duisend  lampies  deur  die  mens  gemaak: 
dan  kom  die  stille  skoonheid  van  die  nag 
om  oor  die  kale  grafte  saam  te  waak! 

^^c^ieaere  uan  — )aiome 

(’N  ONTLEDING) 

C.  HATTINGH 

Daar  is  digbundels  wat  met  hulle  versk^ming  dadelik  die 
aandag  trek:  Hulle  bring  ’n  duidelik  nuwe  klank,  met  taal- 
gebruik  en  belewenisse  wat  hulle  as  eietyds  bestempel: 
Mocke  se  Twee  Lande  was  so  ’n  werk.  Ten  sp3d:e  van  die 
besondere  lirisme  wat  nog  ’n  voortsetting  was  van  die 
liedagtige  en  melodieuse  van  die  digter  se  vroeër  werk,  is 
belewenis  en  idioom  in  Twee  Lande  sober  en  volks,  is  die 
taal  konkreet-beeldend  en  die  ervaringe  objektief  en  grens 
dit  soms  aan  die  nugtere.  So  ’n  digbundel  word  dadelik  ’n 
„verskyning”  omdat  sy  betekenis  onmiddellik  herkenbaar 
is:  Dit  sluit  aan  by  tydgenootlike  omstandighede  (die 
grootstadslewe  en  die  naturellefolklore)  en  dit  weerspieël 
onmiddellik  die  ondervindinge  van  ’n  geslag  lesers.  In  sy 
wese,  soos  in  die  Ouland-gedigte  en  die  diepe,  menslike 
medelye  in  die  stadspoësie,  verrys  dit  uit  ewige  gronde, 
maar  sy  vorm  na  buite  is  duidelik  eietyds.  Maar  ’n  werk 
soos  Liedere  van  Salome,  Mocke  se  vorige  digbundel,  kom 
uit  daardie  soort  menslike  ondervindinge  wat  van  alle  tye 
is,  dit  hou  hom  nie  besig  met  aktuele  omstandighede  nie,  dit 
put  sy  inspirasie  uit  die  metafisiese  bronne  wat  onder  alle 
tydperke  lê  en  wat  meer  bepaald  deel  is  van  die  menslike 
onderbewuste ; dit  is  ’n  bundel  wat  in  enige  eeu  geskryf 
kon  gewees  het  en  in  die  beperkte  en  oppervlakkige 
betekenis  van  die  woord  is  dit  nie  „modern”  nie,  maar  juis 
om  dié  rede  is  dit  ook  seker  dat  dit  ’n  werk  is  wat  nog 
geniet  en  waardeer  sal  word  lank  nadat  die  besondere 
„tydgenootlike”  van  ons  eeu  verdw^m  het.  Hierdie  „tyde- 
loosheid”  van  die  ondervindinge  wat  aan  die  grondslag 
van  die  bundel  lê,  is  dan  ook  beslis  die  rede  waarom  hierdie 
werk,  met  die  groot  aantal  pragtige  verse  wat  dit  bevat, 
so  kras  deur  sommige  kritici  onderskat  is:  In  ’n  tyd  van 
„werklikheidspoësie”,  van  ’n  sg.  ,,eietydse  verskuns”,  kon 
baie  beoordelaars  hierdie  gedigte  en  hulle  subtiele  meta- 
fisiese  boodskap  eenvoudig  nie  verstaan  nie.  Want  dit  is 
’n  sterk  introspektiewe  vers  wat  Mocke  hier  skryf  en  hy 
peil  deur  in  die  beste  gedigte  na  diep  wesensgronde.  Die 
innerlike  struktuur  van  die  bundel  is  dan  ook  wysgerig- 
metafisies  en  selfs  waar  hy  die  warme  sinnelike  streling 
van  die  liefde  tussen  man  en  vrou  besing,  tas  hy  agter  die 
aardse  vleeslike  ervaring  na  ewige  betekenisse.  Oral  in  die 

werk  is  daar  die  sterk  opwaartse  drang  na  vergeesteliking 
en  tegelyk  ’n  belewing  na  binne  toe,  na  geestelike  wesen- 
gronde  en  oorspronge ...”  Liedere  van  Salome  verteen- 
woordig,  volgens  die  digter  se  eie  belydenis  oor  die  radio, 
’n  nuwe  tydperk  van  geluk  en  vreugde  in  sy  lewe  na  byna 
nege  jaar  van  barheid  en  eensaamheid  in  die  stad.  Hy 
ontmoet  vir  Salome  (die  bundel  is  aan  haar  opgedra  en 
haar  nooiensvan  was  Olga  Esme  Els,  ’n  Bosveldnooi  wie 
se  liefde  vir  die  noordelike  dele  van  Suid-Afrika  baie 
bygedra  het  om  die  oulandsverse  in  Twee  Lande  te  inspi- 
reer).  ’n  Tydperk  van  verinnerliking  breek  aan:  In  die 
bitterheid  en  verganklikheidsvrees  wat  opklink  in  Vlugtige 
Aandrif  kom  nou  ’n  versagting,  eensaamheid  en  smart  kry 
nou  ’n  diepere,  ligtere  keersy.  Met  verwondering  ontdek  die 
digter  ’n  doel  wat  hom  lank  ontwyk  het:  Die  dood  mag  die 
einde  wees  van  alles,  ook  liefde  mag  sterflik  wees.  Miskien 
is  dit  waar  dat  daar  van  die  nietige  enkeling  niks  behoue 
bly  nie.  Spoorloos  en  totaal  is  sy  verdwjming  en  van  al  sy 
persoonlike  verlangens  en  ideale,  van  al  die  vurige  begeertes 
en  die  hoop  wat  soms  so  sterk  in  die  hart  kan  opvlam,  bly 
daar  niks  oor  nie.  Dit  mag  selfs  waar.  wees  dat  ons  lewe 
in  wese  ’n  grusame  klug  en  ’n  patetiese  vérskynsel  is,  maar 
die  digter  luister  na  die  jubeling  van  ’n  nuwe  liefde  in  sy 
hart  en  daar  hoor  hy  dinge  wat  hom  moed  gee  — geheime 
wat  so  verruklik  is,  ’n  eenwording  so  heerlik,  dat  hy 
gedwing  word  om  die  vraag  te  vra  wat  ook  Shelley  in  sy 
liefdesgedigte  stel:  Verstaan  ons  werklik?  Weet  ons?  Of 
glo  ons  maar  die  getuienis  van  ons  kortsigtige  verstand? 
Die  blinde  wanhoop  van  ons  sintuie  ? Is  daar  nie  ’n  geheime 
innerlike  lewe  wat  onsterflik  is  en  wat  ons  nie  kan  deur- 
peil  nie,  net  omdat  ons  te  materialisties  is? 

„0  slaap  nie  meer  beminde,  want  die  wonder 
waarop  jou  siel  gewag  het,  is  naby, 
daarbuite  lê  ’n  vreemde  wêreld  onder 
die  maankleed  van  die  nanag  uitgesprei. 

O ek  verstaan  vanaand  die  droewe  en  blinde 

berusting,  liefste,  op  jou  stil  gelaat, 

maar  buite  klink  ’n  roepstem  op  die  winde  — 

’n  nuwe  glans  lê  oor  die  hemelstraat. 

Die  maanlig  het  die  melkbos  in  die  vleie 
met  ouer  lig  as  drome  aangeraak, 
en  nêrens  en  alom  het  in  die  wye 
maanbloute  van  die  nag  die  Siel  ontwaak. 

Want  ouer  as  die  bloed  se  ou  verlange 
en  soeter  as  die  lus  van  liefde,  is 
die  siel  se  heugnis  aan  sy  ver-vergange 
geheim-geheiligde  ontvangenis.” 

Lank  voordat  enige  vleeslike  lewensvorm  op  aarde 
bestaan  het,  was  die  Al-Geestelikheid  daar:  Dit  is  Begin- 
en  Eindeloos,  sy  ontvangenis  — die  geboorte  van  die  Siel 
— lê  baie,  baie  ver  terug  in  die  Tyd  se  verskiet  en  dit  bly 
geheilig  deur  geheim  en  versluier  vir  ons  kortsigtige  ver- 
stand.  Ons  moenie  die  verklaring  van  die  Intuïsie-lewe  in 
ons  soek  met  die  Verstand  of  die  Rede  nie;  met  die  oë  van 
die  Dogma  sal  ons  dit  nooit  sien  nie: 

„My  haat  is  nie  begryplik  nie,  vir  hulle  wat  nie  weet, 
dat  siel  geen  sin  kan  hê  in  hulle  dwase  deugde  — 
dat  sy  bestaan  het  in  die  vér  Voortyd, 

deur  hul  kroniek  vergeet, 
toe  sy  enkel  was  die  lyf  se  wilde  angs,  enkel  sy 

vreugde.” 

Die  taal  wat  die  Intuïsie  werklik  verstaan,  is  nie  die  taal 
van  die  geleerdes,  die  dogmatiste,  selfs  nie  die  taal  van  die 
georganiseerde  godsdiens  nie.  Luister  na  die  heimlike 
fluistering  van  bome,  die  woordelose  gesprek  van  blomme 
en  plante  en  dan  kom  jy  naby  die  hart  van  dinge: 

„In  die  nagte  van  heimlike  vreugde  — 
met  die  rooi  maan  laag  by  die  aarde, 
sal  jou  siel  hom  wend  van  hul  deugde 
en,  bewus  van  sy  ewiger  waarde, 
in  die  woordelose  taal  van  die  bome 
en  die  klanklose  lied  van  die  wind, 
al  sy  oudste  en  dierbaarste  drome 
en  sy  soetste  verlange  weer  vind.” 

Die  hart,  ewig-honger  na  geluk  en  teerheid,  kan  nooit 
tevrede  wees  met  die  holle  vertoon  van  die  sosiale  lewe 
nie,  hy  walg  van  mense  se  valsheid,  hulle  strewe  na  ’n  dooie 
deugsaamheid,  hulle  kleinlike  onderkruipery  van  mekaar: 
Werklike  blydskap  en  selfvergetelheid  vind  ons  alleen  in 
die  heimlike  eenwees  met  die  beminde:  So  sing  Salome  dit 
uit  in  haar  pragtige  mistieke  eerste  lied:  Suf  en  sat  van 
die  praal  en  leë  vertoon  van  Herodes  se  paleis,  sien  sy  vir 
die  eerste  keer  die  vreemde  persoon  van  die  Doper  voor 
haar  staan  en  sy  ontdek  terstond  die  geheimsinnige  land 
van  haar  eie  siel: 

„Willoos  om  te  ontkom  aan  hulle,  aan  die  klein 
vlei-woord  wat  seermaak  en  die  slim  venyn 
wat  soos  ’n  angel  in  hul  vriendskap  skuil  — 
die  ophaal  van  ’n  skouer  en  die  fyn- 
berekende  voorgewendheid  — die  skyn 
waarmee  hul  wie  hul  liefhet,  ondermyn 
het  ek  Jou  op  die  drumpel  sien  verskyn. 

Siel  het  sy  onmag  afgeskud  en  opgestaan 
en  trots  en  bly  jou  tegemoetgegaan. 

Jy  het  aan  my  die  wil  teruggebring 
om  my  geluk,  my  hoop,  weer  uit  te  sing. 

En  nie  uit  vrees  vir  hulle  spot  en  waan 
met  my  verwarde  swye  sku  te  gaan 
en  voel  die  blinde  aandrif  van  my  lied  — 
die  sterke  hoop  — die  eerlike  verdriet. 

’n  Nuwe  en  ongedroomde  daeraadstilte, 

’n  someroggend  koel  van  dou  en  wind, 
die  morester  bo  dagbreek-donker  bulte: 

’n  Wonderwêreld  waarin  Siel  kon  vind 
die  vrede,  véraf-ligtend,  uit  die  wye 
diep  nag  van  eie  eensaamheid  en  lye.” 

Hierdie  aanvoeling  van  ’n  geheime  „ander  lewe”  wat 
onder  die  daaglikse  dinge  verskuil  is,  kom  in  baie  van  die 
gedigte  na  vore:  Dinge  is  nie  soos  ons  hulle  sien  nie,  die 
nyd  en  bitterheid  van  ons  uiterlike  bestaan,  is  maar  sins- 
bedrog:  Die  Waarheid  lê  binne-in  ons  wese,  soos  ’n  „nuwe 
en  ongedroomde  daeraadstilte”.  Die  wat  die  liefde  gevind 
het,  ontdek  daardie  wêreld  en  hulle  wandel  soos  geseëndes 
tussen  die  mense: 

„Is  dit  die  dinge,  ewig’  onverklaar, 
wat  aan  ons  hart  sy  herkoms  openbaar 
van  Skoonheid,  vér,  só  vér  en  tog  naby? 

Ons  weet  ons  het  dit  iewers,  eens,  aanskou, 
in  die  groot  nag  waar  eeue  skuilte  hou 
en  eensdeurleefde  lewenswondere  bly.” 

En: 

„In  díe  leë  woorde  wat  hulle  praat, 
in  die  daaglikse,  vergeefse  daad, 
sal  jy  vrede  vind? 

In  die  ure  se  lange  veiligheid 
sal  jou  siel  nog  luister,  onbevryd 
na  die  somerwind? 

Sal  jy  vrede  vind, 

in  die  trou  wat  jy  aan  hulle  moet  sweer 
vir  die  sekerheid  wat  jou  hart  begeer, 
as  jy,  bang  vir  sy  blinde  roekeloosheid 
uitroep  na  hulle  veiligheid? 

Sal  jy  vrede  vind, 
in  die  later  somernagte,  wanneer, 
jou  siel  van  die  daad  se  leegheid  keer 
na  die  volheid  van  jou  droom  en  blind 
jou  hande  mjme  vind?” 

Maar  ons  vind  daardie  beloofde  land  van  die  siel  eers  na 
lange  lyding  wat  ons  innerlik  verskeur.  Soos  Kaïn  die  ken- 
teken  van  uitgeworpenheid  dra,  so  dra  ook  Salome  — die 
Al-Vrou  — die  brandmerk  van  haar  innerlike  gespletenheid, 
van  díe  stryd  tussen  suiwere  Godsverlange  en  die  donkere 
liggaamsgebondenheid:  Soos  elke  vrou,  skreeu  sy  in  haar 
seilsverskeurdheid  dit  uit  aan  God,  en  vra  sy  wat  die  doel 
kan  wees  van  sulke  lyding: 

„Was  ek  U uitverkorene 
dat  U my  so  kasty, 
om  eens,  as  weergeborene, 

U weë  te  bely, 
dat  U deur  hierdie  wrange 
selfvernedering,  my 
uit  my  verlore  en  bange 
allenigheid  sou  lei 
na  daardie  hoë  en  blye 
oorwinning  oor  die  vrees, 
waar  ek  u enige,  vrye 
geroepene  sou  wees? 

Of  was  ek  die  vervloekte 
deur  U,  O God,  verstoot, 
wat  sonder  uitkoms  swerwe 
met,  deur  U hand  ontbloot, 
die  Merk  wat  haar  onterwe: 

,Jy  sal  die  rus  moet  derwe 
maar  steeds  die  rus  begeer 
en  angs  hê  vir  die  dood, 
tog,  in  jou  vreemde  nood, 
nog  hunker  om  te  sterwe, 
en,  smagtend  na  die  lewe, 
die  lewe  steeds  verstoot!” 

En  uiteindelik  breek  ook  hierdie  teer  en  innige  geluk 
teen  die  skerp  snykante  van  die  werklikheid:  Salome  kan 
die  Doper  nooit  besit  nie,  want  hy  is  van  ’n  ander  wêreld 
as  sy  — Hy  is  die  Soeker  na  die  Geestelike  Waarheid,  sy 
die  soekster  na  liggaamlike  vervulling.  Deur  sy  vemietiging 
te  eis,  vernietig  sy  in  haarself  die  nuwe  droom  wat  hy  aan 
haar  gebring  het:  En  daarmee  sterwe  ook  haar  siel.  Haar 
slotsang  „Najaarsreën”,  waarin  die  ontnugterde  se  diep 
verlange  na  dood  en  selfvergetelheid  tot  uiting  kom,  is  een 
van  die  suiwerste  en  pragtigste  stemmingsverse  in  ons 
jonger  letterkunde: 

Wit  is  die  nag  van  najaarsreën, 
mistig  die  vér  valleie, 
sag  ruis  die  druppels  die  ruite  teen, 
sag  is  die  tyd  se  verglye. 

Slaap  nou,  my  hart,  na  jou  lye, 
na  jou  ydel,  vergeefse  geween  — 

Vergetelheid  roep  uit  die  wye 
versluierde  nag  met  sy  reën. 

Gaan  in,  my  hart,  tot  die  blye 
versekerde  rus  wat  jou  wag, 
daar,  waar  oor  koel  droomvalleie, 
wink  ’n  oneindiger  nag. 

Hart  wat  moes  wag  en  wag 
lank  en  vergeefs  jou  verbeie  — 
rustig  en  koel  is  die  nag 
wat  jou  wink  na  sy  verre  valleie. 

Hart  wat  moes  wag  en  ween 
alle  geluk  en  lye 
wyk  soos  die  najaarsreën, 
alle  verlange  en  strye 
vlug  soos  die  herfsnag  heen: 

Vergetelheid  roep  uit  die  wye 
versluierde  nag  met  sy  reën. 

Liedere  van  Salome  is  seker  een  van  die  min  digbundels 
in  Afrikaans  waarin  ’n  hartstogtelike  belangstelling  in  die 
Westerse  Sielkunde  en  Wysbegeerte  en  die  geheimsinnige 
Oosterse  Yoga  tot  uiting  kom.  Albei  hierdie  stelsels  wil  die 
menslike  sielewese  verklaar  en  die  digter  gebruik  hulle  as 
uitgangspunte  in  sy  innerlike  ontdekkingstogte.  Baie  van 
die  ,,Liedere”  in  die  eerste  deel  het  hulle  eienaardige 
bekoring  te  danke  aan  die  Oosterse  Mistisisme:  Die  sin- 
beeld  van  die  volkome  geluk  is  die  Nirwana,  daardie  gees- 
telike  toestand  van  diepe,  selflose  vreugde  waar  volle 
tevredenheid  gevind  word  in  die  „Ek  Is”  — die  toestand 

64 


waarin  die  Self  volkome  uitgestort  is  in  die  Al:  Alle 
spanning  en  verdriet  is  uitgewoed,  die  aardse  neurotiese 
self  is  afgelê,  die  aparte  wese  is  opgelos  in  die  Een.  So  klink 
dit  in  die  ontroerde  reeks  gebede  van  die  Sterwende  Soldaat : 
„Voordat  God  die  wonderwoord:  Laat  daar  Lewe  wees!” 
gespreek  het,  het  hierdie  toestand  van  Nirwana  bestaan 
en  was  die  eenling-siel  ’n  deel  daarvan) : 

„Ek  was  een  met  die  Al-Beminde 
in  die  spel  van  die  waters  en  winde, 
gedagteloos-bly, 

voor  God’s  Gees  oor  die  afgrond  getrek  het 
en  die  Kokon,  Tyd,  verwek  het, 
was  ek  tydeloos-vry.” 

Die  beeld  van  hierdie  daadlose  en  gedagtelose  Voor- 
bestaan  kom  ook  in  die  volgende  gedig  op: 

„Uit  daardie  slaap  wat  ouer  is 
en  dieper  as  die  dood, 
uit  daardie  Al-Geheimenis 
se  oewerlose  skoot  — 
het  jy  my  siel  gelok  en  in 
’n  vlam  van  blinde  vuur  — 
het  ek  my  selfloosheid  oorwin 
Tot  wese  uitgepuur. 

„0  watter  mag  het  jy  besit 
wat  ek  nie  kon  weerstaan, 
om  uit  my  wesenlose,  wit 
geheiligde  bestaan, 
in  hierdie  harde  lig  te  tree 
en  in  my  angs  te  voel, 
hoe,  soos  ’n  strandgebonde  see, 
die  Tyd  se  branders  spoel?” 

En  in  die  volgende: 

„Want  nooit  was  hy  so  naby 
aan  die  herkentenis 
van  die  Self  in  ons  wat  bly: 
alles  wat  eensaam  was,  was  een, 
alles  gebonde,  vry, 
alle  stilte  het  sang  geword 
en  alles  wat  ween  en  ly 
het  die  vrede  gevind  wat  skuil  in  pyn, 
die  hoop  wat  in  droefheid  bly.” 

In  die  tweede  laaste  gebed  kom  dit  tot  volvoering:  In 
die  Christus-beeld  — die  hoë  onpersoonlike  Bestaan-in-die- 

Waarheid  — lê  die  enigste  oplossing  vir  die  mens : Hulle 
wat  te  hartstogtelik  die  aardse  dinge  bemin,  wat  te  diep 
hunker  na  die  aardse  vreugdes,  sal  nooit  bevry  word  nie: 
Eers  moet  die  Self  geskruisig  word  en  dan  kom  in  die  siel 
die  Identifikasie  met  die  Ewige:  Dan  sien  ons  hierdie  felle, 
bittere  bestaan  op  aarde  as  ’n  klein  en  nietige  onderdeel 
van  ’n  ewige  proses;  ons  lê  hierdie  lewe  af,  verwerp  die 
belonings  wat  hy  ons  aanbied,  en  ons  word  vry:  So  ontwaak 
in  ons  die  Goddelike : Hoog  verhewe  bo  die  heerlikhede  van 
die  vlees,  bo  rykdom  en  roem,  kom  ons  in  die  polsing  van 
ewige  vreugde:  Uit  die  dood  van  die  aardse  „Ek”  word  in 
ons  gebore  die  Christus-Self ; dan,  wanneer  ons  die 
koninkryk-in-onsself  gevind  het,  word  die  lewe  ons  slaaf 
in  plaas  van  ons  meester.  A1  wat  hy  het,  bied  hy  ons  aan, 
maar  wie  daardie  hoë  en  onpersoonlike  waarheid  ontdek 
het,  begeer  niks  meer  van  die  lewe  nie: 

„Wie  jou  die  meeste  liefhet,  word  kasty 
met  dubbel  slae,  maar  wie  jou  oorwin 
en  onderwerp  het  aan  sy  siel  se  wil,  is  vry: 
met  slaafse  liefde  sal  jy  hom  bëmin. 

Hy  vra  geen  guns  van  jou  en  wat  jy  bied: 
die  vreugde  van  die  vlees,  wat  ons  beny, 
die  heerlike  ontroering  van  die  lied: 

Jou  Skoonheid  wat  die  somber  hart  verbly, 
haar  ou  geheim  wat  lonk  uit  die  verskiet, 
of  met  die  sterre  deur  die  nagte  skry, 
die  loon  vir  arbeid  en  die  roem  verwerf 
deur  magtige  dade  of  gedagtes,  of  die  kroon 
waarmee  jy  dié  wat  magtig  is,  beloon, 
die  vrede  wat  jy  gun  aan  dié  wat  sterf  — 
wie  jou  oorwin  het,  het  dit  nie  van  node  . . .” 

Ten  slotte  kom  die  Nirwana-beeld  helder  tot  gestalte  in 
die  himne  Verwantskap  (Drs.  Luiting  sien  tereg  in  hierdie 
gedig  die  invloed  van  die  Bybelse  psalms) : 

„ . . . In  die  vér  gewink 
van  waterspieëlings  oor  die  duine,  in 
die  veraf  bloutes  waar  die  nag  begin, 
die  morester  se  vrede,  droom-verloor 
die  koel,  diep  dreuning  van  die  weer,  gehoor 
uit  vertes  waar  ’n  eensaam  nagwolk  dryf 
was  tekens  van  U ewige  verblyf ...” 

Hierdie  tasting  na  die  geestelike  wesensgrond  van  dinge 
is  die  sleutel  waarmee  die  ryk  skoonheid  van  hierdie  werk 
ontsluit  moet  word.  Salome  soek  vervulling  in  die  liggaam- 

like  lewe  en  in  die  mistieke  wêreld  van  die  sintuie  en  die 
instinkte.  Sy  vrees  en  haat  die  vir  haar  onbekende  wêreld 
van  die  Geestelikheid  waarin  die  Doper  bestaan.  Maar  in 
Johannes  se  strewe  na  God  lê  verlossing’.  Omdat  sy  te 
aardsgebonde  is  om  na  hoër  sfere  uit  te  styg,  is  haar 
vernietiging  onafwendbaar.  So  hcor  ons  haar  sing  en  is  die 
polariteit  nie  in  elke  vrou  en  elke  mens  nie  ? — aan 
die  een  kant  van  die  soete,  bedwelmende  genot  van  die 
vlees  en  daarenteen,  met  diep  onrus  en  angs,  van  die  hoër 
etiese  lewe,  van  die  geheimsinnige  sielelewe  wat  die  Doper 
in  haar  wakker  gemaak  het:  En  ten  slotte  lê  die  universele 
simbolisme  hierin,  dat  die  vrou  angsvallig  probeer  om  die 
man  — die  onrustige  soeker  na  waarheid  en  wysheid  — 
aan  haar  vas  te  bind  met  die  bande  van  haar  liggaam: 

„Waak  my  lief,  want  hul  deug  is  ’n  fyne 
lafhartige  spel  van  bedrog  — 
uit  ’n  eerlose  angs  én  ’n  kleine 
haat  vir  die  waarheid  gewrog . . . 

Nooit  sal  hul  gebed  of  gesange 
in  jou  siel  hierdie  aanklank  kan  vind, 
van  die  trotse  en  troue  verlange 
wat  my  liggaam  met  joune  verbind. 

En  nooit  sal  hul  kennis  of  rede 
of  die  deugde  wat  hulle  besing, 
aan  jou  hart  hierdie  heilige  vrede 
van  my  hande  se  aanraking  bring.” 

Dit  is  poësie  waarin  die  fisiese  en  emosionele  verrukking 
van  liefde  verheerlik  word,  maar  dit  delf  dieper  deur  na 
die  tragiese  gespletenheid  in  elke  menslike  hart  — ’n 
gespletenheid  so  diep  dat  selfs  die  liefde  dit  nie  kan  genees 
nie  al  bring  dit  tydelike  verlossing.  In  dié  lig  gesien  en 
ook  om  die  diepe  opregtheid  van  die  belewing,  die  sterk  en 
suiwer  aksent  wat  die  gevoel  in  baie  van  die  gedigte  kry, 
hulle  teerheid  en  mistieke  innigheid,  die  gloeiende  warmte 
en  eerlikheid  van  die  taal  en  bowe-al,  die  diep  inreikinge 
van  die  digter  se  intuïsie  in  die  verborgenhede  van  die 
siel  — word  lAedere  van  Salome  een  van  die  beste  liefdes- 
en  metafisiese  bundels  poësie  in  Afrikaans:  ’n  Werk  wat 
nog  deur  ons  kritiek  ontdek  moet  word  — soos  dikwels 
gebeur  met  werklik  betekenisvolle  dinge  in  die  digkuns. 

(Liedere  van  Salome  en  Ander  Gedigte,  deur  S.  Ignatius 
Mocke  is  in  1949  uitgegee  deur  die  Afrikaanse  Pers-Boek- 
handel,  Johannesburg.) 

(Tien  jaar  na  sy  dood) 
WALTER  G.  HESSE 


Op  díe  6de  Junie  sal  dit  tien  jaar  wees  dat  Gerhart 
Hauptmann,  die  tweede  Duitse  Nobelpryswenner  (1912), 
op  die  geboortedag  van  die  derde,  Thomas  Mann,  op  sy 
klein  landgoed  in  Agnetendorf  gesterwe  het,  waar  hy  meer 
as  vyftig  jaar  gewoon  en  die  oorlog  en  Russiese  verowering 
oorleef  het.  Ten  spyte  van  verblyf  in  baie  ander  stede  van 
die  Duitse  Ryk,  en  baie  reise,  het  hy  die  kind  van  sy 
geliefde  Silesiese  vaderland  gebly;  al  het  hulle  hom  ook 
met  seremonies  op  sy  somer-landgoed  op  Hiddensee  aan 
die  Ossee  begrawe,  sy  lewe  is  dáár  afgerond,  waar  hy  net 
’n  paar  myl  van  Agnetendorf  as  kleinseim  van  ’n  wewer  en 
seun  van  ’n  herbergeienaar  op  die  15de  November  1862  in 
die  wêreld  gekom  het. 

Ten  spyte  van  die  groot  aantal  en  die  ongelykheid  van 
sy  werke,  ten  spyte  van  die  baie  weë  en  afwykings  van  sy 
kunstenaarsloopbaan,  kan  ons  nou  reeds  (en  sedert  ’n 
geruime  tyd)  sien  dat  ook  sy  werk  tog  in  sy  geheel  ’n 
groot,  afgeronde  eenheid  vorm.  Nog  steeds  is  nie  al  die 
baie  werke  van  sy  laaste  jare  uitgegee  nie,  jare  van  ’n 
arbeidswoede  wat  hom  in  staat  gestel  het  om  die  lydinge 
van  die  oorlogstyd  te  sublimeer;  die  versamelde  uitgawe 
wat  hy  nog  self  in  1942  begin  het  en  wat  nou  reeds  20  bande 
oorskry,  sal  nog  aangevul  word  met  wat  hy  destyds  moes 
geheim  hou.  Maar  wat  ook  al  nog  aan  enkele  verrassings 
mag  kom,  dit  staan  vas  dat  hy,  naas  die  romanskrywer 
Mann  en  die  liriese  digter  Hesse,  die  plek  inneem  van  die 
belangrikste  dramaturg  wat  hierdie  eeu  tot  dusver  in 
Duitsland  voortgebring  het. 

Dit  geskied  nie  dikwels  in  Duitsland  dat  daar  ’n  ware  en 
waardevolle  dramatiese  talent  sy  verskyning  maak  nie. 
Nie  tevergeefs  spreek  dié  volk  van  hulself  as  een  van 
denkers  en  digters  nie;  hulle  kuns  neig  meer  tot  filosofie 
en  liriek.  Hauptmann  beeld  die  buitengewone  geval  uit 
waar  die  spanning  tussen  idee  en  wêreld  nie  in  prosa  of 
vers  nie,  maar  in  die  dialoog  uitgedruk  word.  Hauptmann 
was  beslis  geen  denker  nie;  sy  essays  is  in  omvang  en 
gehalte  eerder  minderwaardig.  En  hy  was  ook  geen  liriese 

digter  nie;  sy  rym  is  kinderagtig,  wat  net  vir  ’n  volkslied 
pas  en  daar  sekerlik  roerende  tone  kan  vind,  maar  wat  in 
visioene  dikwels  stotter.  Maar  hy  was  ’n  dramaturg  wat 
nie  van  homself  nie  maar  van  die  mense  moes  spreek,  wat 
die  lyding  en  die  hoop  van  die  mensdom  in  hulle  handelinge 
kon  uitbeeld. 

’n  Dramaturg,  heeltemal  oorgegee  aan  die  gevoel,  die 
ervaring,  die  inspirasie,  deur  sy  natuur  tot  die  drama 
bestem.  Wat  Lessing  deur  middel  van  deurdagte  kritiek 
gedoen  het,  ’n  voorbeeld  vir  sy  oortuigings,  dit  het  Haupt- 
mann  in  die  dramatiese  uitbeelding  gedoen.  Hy  het  geen 
kritiek  uitgeoefen  nie  — nóg  op  homself  of  sy  werk,  nóg 
op  die  foute  en  swakhede  van  die  mensdom.  Hy  neem  alle 
invloede  aan,  verwerk  alle  letterkundige  stromings, 
Naturalisme,  Impressionisme,  Neo-Romantiek.  En  alhoewel 
hy  altyd  menslike  lyding  uitbeeld,  wil  hy  nóg  die  wêreld 
verbeter,  nóg  satiries  wees,  en  die  menslike  lyding  is  nie 
net  dié  van  sosiale  en  tydelike  omstandighede  nie,  maar 
die  groot  lyding  van  mens-wees,  wat  hom  des  te  meer 
oorwelding  daar  hy  geen  patent-oplossing  ken  of  soek  nie. 

’n  Mens  hoef  sy  werk  net  met  Shaw  te  vergelyk,  wat  vyf 
jaar  ouer  was.  Shaw  skrjrf  met  die  verstand;  en  die 
verstand  wil  verander,  verbeter  en  omvergooi  wat  hy  vir 
vals  leer  ken  het  — alles  wat  verander  kan  word.  Shaw 
skryf  lang,  verklarende  inleidings,  en  sy  persone  is  tipes 
van  maatskaplike  toestande.  Hauptmann  skrywe  met  sy 
hart,  en  sy  persone  en  massas  is  sy  vriende,  en  as  dit  ook 
soms  aan  groepering  en  spannende  lyne  ontbreek,  sy  mense 
praat  nie  net  nie,  hulle  skree  ook. 

Of  ’n  mens  vergelyk  hom  met  Ibsen  wat  hom  so  sterk  in 
sy  eerste  jare  beïnvloed  het.  Sekerlik  deel  hy  met  hom  die 
gawe  van  juiste  tekening,  maar  hy  kla  nie  die  maatskappy 
aan  nie,  liewer  oor  en  saam  met  al  die  armes  wat  nie  net 
deur  ander  mense  onderdruk  word  nie,  maar  ook  omdat 
hulle  moet  lewe.  Dit  is  nie  hulle  bestaan  nie,  maar  hulle 
lewe  waarmee  hy  medelye  het.  En  tog  is  Hauptmann  nóg 
dekadent  nóg  nihilisties.  Hy  is  nie  net  ’n  kind  van  die 
lydende  natuur  nie,  maar  ook  van  die  vrolike.  Sy  godsdiens 
is  meer  tot  hierdie  wêreld  beperk,  sy  werk  vol  sinnevreugde. 
Hier  is  sy  wêreld,  en  hierdie  wêreld  het  dieselfde  grootse 
skoonheid  as  afskuwelikheid.  Met  dieselfde  weerstands- 
krag  waarmee  die  digter  alle  invloede  sonder  innerlike 
skade  assimileer,  stel  hy  sonder  swaarmoedigheid  en  self- 
verloëning  die  simpatie  met  die  vreugde  van  hierdie  lewe 
gelyk,  en  hy  neem  op  ’n  natuurlike  wyse  die  grandiose 
onverskilligheid  van  die  natuirr  teenoor  goed  en  sleg  in  sy 

werk  op.  Sy  taak  is  die  meegevoel  met  alles  wat  bestaan, 
en  die  oorwinning  van  dit  alles  in  sy  plastiese  kunswerk. 
Hy  het  eintlik  altyd  die  herbergier  se  seun  gebly,  wat  in 
die  eerste  plek  die  armoede  en  die  dranksug  van  sy  wewers 
deurleef,  maar  tog  aan  die  ander  kant  van  die  toonbank 
bly  staan  het. 

Ons  het  hier  nie  eens  die  ruimte  om  sy  werk  in  breë 
trekke  te  waardeer  en  sy  ontwikkeling  van  die  eerste 
naturalistiese  tot  by  die  latere  romantiese  toneelstukke  te 
volg  nie,  laat  staan  nog  die  aansienlike  roman  Der  Narr  in 
Christo  Emanuel  Quint  (1910),  waarin  hy  die  ondervin- 
dinge  behandel  wat  Christus  sou  hê  as  hy  vandag  na  ons 
moes  terugkom;  of  die  grootse  novelle  Der  Ketzer  von 
Soana  (1918),  waarin  hy  die  lewe  van  ’n  priesterlike  askeet 
beskryf,  die  verandering  tot  ’n  mens  wat  met  hartstog 
vervul  is.  Te  veel  wat  blywende  waarde  het,  moet  uitgelaat 
word,  en  nie  eens  die  bespreking  van  die  voortdurend 
veranderende  tegniese  middels  kan  in  so  min  woorde 
ingekrimp  word  nie.  Totdat,  miskien  by  geleentheid  van  sy 
honderdste  geboortedag,  die  moontlikheid  van  ’n  breed- 
voerige  analise  van  sy  werk  ontstaan,  kan  hier  net  aan  die 
karakters  herinner  word  wat  die  hoogtepunte  in  sy  loop- 
baan  uitmaak,  karakters  wat  vir  elkeen  wat  hulle  op  die 
verhoog  gesien  het,  lewende  mense  geword  het. 

Daar  is,  byna  nog  aan  die  begin,  in  1892,  die  ou  Hilse  in 
die  drama  Die  Weber,  die  uitbeelding  van  die  Silesiese 
arbeidersopstand  van  1844,  wat  Hauptmann  vir  altyd 
beroemd  gemaak  het,  en  waarin  nie  eintlik  die  individu  nie, 
maar  die  massa  held  en  offerande  is  in  hulle  opstand  teen 
honger  en  werkloosheid,  teen  masjiene  en  ondememer.  En 
tog  spreek  Hilse  ons  aan,  godsdienstig,  toegeneë,  onder- 
worpe,  as  hy  sê  dat  eers  op  die  nooit-nooit-dag  alles  beter 
sal  word,  want  hy  stel  teenoor  die  uitdrukkinglose,  net 
handelende  massa  die  gees  en  die  oorweging. 

Dan  is  daar,  net  ’n  jaar  later,  die  moeder  Wolffen  van 
die  dief-blyspel  Der  Biberpelz,  wat  haar  net  op  haar  gees- 
tigheid  verlaat  en  haarself  in  ’n  maatskappy  wat  bedrieg 
wil  word  aan  haar  rykdomme  help,  daar  sy  met  haar 
„HUhneraugen”  meer  kan  sien  as  die  regter  met  sy  glasoog. 
Daar  is  die  kostelike  selfuitbeelding,  weer  een  jaar  later, 
in  Kollege  Crampton,  die  skets  van  ’n  dranksugtige,  deur 
die  akademie  weggejaagde  kunstenaar,  vir  wie  die  lewe 
tog  nog  in  die  gestalte  van  ’n  ryk  skolier  help.  En  dan  is 
daar  Kuhrmann  Hentschel  (1898),  wat  met  sy  diensmeisie 
trou,  nieteenstaande  die  belofte  wat  hy  sy  eerste  vrou  voor 
haar  afsterwe  gegee  het  nie;  en  wat  dan  so  onder  die 

gemene,  skaamtelose  vroumens  verval  dat  hy  tot  selfmoord 
gedrywe  word. 

Daar  is  die  tragiese  vrouegestaltes,  die  kind  Hannele 
(1892),  wat,  deur  haar  beskonke  vader  mishandel,  in  koors- 
agtigheid  droom  dat  sy  in  die  hemel  vaar,  en  aan  wie  die 
engele  verskyn  wat  vir  die  ander  mense  in  die  herberg 
onsigbaar  bly;  Rose  Bernd  (1903),  ’n  teenstuk  van 
Hentschel,  die  diensmeisie  wat  ’n  kindermoordenares  word; 
en  die  moeder  John  in  Die  Ratten,  die  simbool  van  ’n 
geselskap  wat  op  die  oorlog  afstuur  en  soos  rotte  in  die 
groot  huurhuis  lewe  (1911).  En  daar  is  nog  die  karakters 
uit  die  historiese  en  droom-stukke  van  die  later  jare. 

Hauptmann  was  ’n  romantiese  skrywer  wat  hom  van  die 
middele  van  die  Naturaliste,  die  vervelige  weergawe  van 
die  daaglikse  oomblik,  bedien  het,  wat  egter  aan  hierdie 
oomblik  die  metafisiese  vraag  na  die  ewigheid  gestel  en 
in  die  weergawe  van  die  oppervlakkigheid  die  sin  van  die 
inhoud  gesoek  het.  Sy  medelye  was  dié  van  sy  nar  Quint, 
’n  christelike,  verontskuldigde  en  begrepe  meegevoel; 
sy  lewensvreugde  was  een  van  besielde  dronkheid  en  deel- 
name  aan  die  baie  heildronke  van  die  oomblik  van  ons 
bestaan,  en  Hauptmann  het  sy  besieling  sowel  as  sy 
ontnugtering.  Thomas  Mann  het  dit  met  bewondering  in 
sy  toespraak  by  geleentheid  van  die  herdenking  van  die 
90ste  geboortedag  van  sy  vriend  uitgedruk: 

„Feestelikheid,  sê  ek,  was  óm  hom,  óm  daardie  mens 
van  louter  waardigheid,  wat  heeltemal  sy  werk  toegewyd 
was,  wat  alle  teenstrydige  kragte  in  homself  tot  die  diens 
van  vorming  gebonde  gehou  en  tot  ,festivitas’  verhef  het. 
Hy  was  lief  vir  daardie  woord,  ek  het  dit  dikwels  van 
hom  gehoor.  Van  feeste  van  die  jaar,  van  kalenderfeeste 
het  hy  nie  baie  gehou  nie.  Vir  die  digter,  het  hy  gesê,  was 
elke  dag  ’n  feesdag  — wat  sentimenteel  en  bombasties  in 
elke  ander  mond  mag  klink.  Op  die  lippe  van  die  droom- 
geplaagde,  die  gepynigde  Dionisiër,  was  dit  ’n  groot 
woord.  En  vir  sy  Duitsland,  waaraan  hy  gehang  het  soos 
’n  seun  aan  sy  moeder,  wat  hy  lief  gehad  het  tot  in  sy 
duistere  dwaling,  vir  sy  Duitsland  sal  die  werk  wat  hy 
daaraan  geskenk  het,  ’n  hoë  festivitas  bly  — altyd.” 

2>.  3 WuLrL 

TONEEL  UIT  GOETHE  SE  FAUST 
AAND 

(Netjiese  klein  kamertjie) 

MARGARETE  (versorg  die  haarvlegsels) : 

Die  heer  vandag  kan  ’k  nie  vergeet; 
wie  hy  was,  sou’k  so  graag  wil  weet. 

Hy  het  reg  eerbaar  voorgekom, 
lyk  uit  ’n  goeie  huis  te  kom; 
dit  kon  ek  op  sy  voorhoof  lees, 
sou  anders  minder  voorbarig  wees. 

(Uit) 

MEPHISTOPHELES.  FAUST. 

MEPHISTO: 

Gaan  binne,  tree  hier  saggies  in. 

FAUST  (na  weinig  stilswye): 

Laat  my  tog  asseblief  alleen. 

MEPHISTO  (rondblikkend): 

So  opgesteld  is  daar  maar  min. 

(Uit) 

FAUST  (kyk  rond): 

Wees  welkom,  soete  skemerskyn, 
wat  hierdie  heiligdom  deunveef! 

Neem  in  besit  my  hart,  soet  liefdespyn, 
wat  smagtend  van  die  hoop  se  doudrup  leef! 

Hier  waar  die  gees  van  stilte  alom, 
van  orde  en  tevredenheid; 
in  hierdie  armoed,  o hoe  ryk, 
in  hierdie  engte  wat  ’n  saligheid! 

(Gaan  sit  op  leerstoel  naas  bed) 

O,  neem  my  ook,  jy  het  die  voortyd  al 
by  vreug  en  smart  met  ope  arms  ontvang! 

Hoe  dikwels  het  van  voorgeslagte  al 
’n  skaar  van  kinders  hier  rondom  gehang! 

My  skatlief  het  hier  dalk  met  ronde  wang, 
in  dank  vir  Christusbeeld,  grootvaarse  hand 
vermaer,  gesoen,  van  vreugde  stom. 

O meisiekind,  ek  speur  jou  gees 

van  orde  en  volheid  hier  rondom, 

wat  moederlik  jou  aldag  leer  en  lei 

om  oor  die  tafelblad  die  kleed  net  oop  te  sprei, 

en  kunstig  oor  die  vloer  die  sand  te  sprei. 

O liewe  hand,  gode-gelyk, 

die  huisie  word  deur  jou  ’n  hemelryk. 

En  hier! 

(Hy  lig  ’n  bedgordyn  op) 

My  gryp  ’n  saal’ge  huiwering! 

Gee  my  hier  ure  innig-vroom. 

Natuur!  Jy  ’t  in  ligte  droom 
’n  engel  heerlik  voortgebring. 

Hier  het  die  kind  gelê,  het  warrem  lewe 
bewerk  die  tere  liggaamsbou, 
en  met  ’n  heilige-rein  gewewe 
die  godebeeld  hom  hier  ontvou. 

En  jy?  Hoe  kom  jy  hier  te  staan? 

Ek  is  so  innig  aangedaan. 

Wat  maak  jy  hier?  Hoe  word  jou  hart  so  seer? 
Armsalige  Faust!  Ek  ken  jou  glad  nie  meer. 

Word  ek  van  towerlug  verruk? 

W ou  net  geniet  — die  drang  in  my; 
ek  raak  verlore  in  liefdesmymery! 

Is  ons  dan  speelgoed  van  die  atmosfeer  se  druk 

En  as  sy  op  die  oomblik  kom, 
wat  vir  my  wandaad  gee  as  boete? 

Die  grote  Hans  (hoe  tog  so  klein!) 
sou  opgelos  lê  aan  haar  voete. 

MEPHISTO  (op): 

Maak  gou,  ek  sien,  sy  kom  al  aan. 

FAUST: 

Loop  weg!  Ek  roer  nie  hiervandaan. 

MEPHISTO: 

Hier  is  ’n  kissie  amper  skraal, 
ek  het  dit  elders  gou  gaan  haal. 

Sit  dit  mooi  in  die  kas  in  weg; 
gewis,  sy  word  daarvan  half  mal; 
ek  het  blink  goed  daarin  geleg 
om  ’n  ander  hart  daarmee  te  streel. 

Hulle  bly  maar  kind  om  mee  te  speel. 

FAUST: 

Ek  weet  nie,  moet  ek? 

MEPHISTO: 

Vra  nog!  fraai! 

Wil  jy  dalk  vir  jouself  die  skat  bewaar? 

Dan  raai’k  jou  vol  wellustigheid 
om  my  die  skone  dag  se  tyd 
en  verder  moeite  tog  te  spaar. 

Ek  hoop  nte  dat  jy  suinig  is! 

Ek  u’ord  nou  dom,  gee  diens  gewis  — 

(Hy  sit  kissie  in  die  kas  en  druk  slot  weer 
V ort  nou!  En  soos  die  wind! 

Vir  jou  dit  alles  om  die  liewe  kind 
na  hartewens  en  wil  te  lei, 
en  tog  lyk  jy 

soos  een  wat  na  ’n  les-uur  gaan 
asof  hul  lyflik  voor  jou  staan, 
die  fisika  en  metafisika! 

Vort  nou! 

(Albei  uit) 

(MARGARETE  MET  LAMP) 

MARGARETE: 

Dis  so  bedompig  hier  en  swoel. 

(Maak  venster  oop) 

Nie  drukkend  buite,  niks  gevoel. 

W at  tog,  wat  is  dit  nou  met  my! 

As  moeder  tog  net  huis  toe  kom. 

’n  Bang  gevoel  kruip  in  my  om; 
ek  is  so  dwaas  en  bang  daarby! 

(Sy  begin  te  sing  terwyl  sy  haar  ontklee) 
Daar  was  ’n  koning  in  Thule, 
trou  tot  die  end  was  hy; 
hy  het  van  sy  sterwende  bywyf 
’n  goue  beker  gekry, 

sy  hoogste  skat  waaruit 
hy  by  elke  fuif  moet  drink: 
sy  oë  swem  in  trane 
wanneer  hy  daaruit  drink. 

En  toe  hy  kom  te  sterwe 
deel  hy  sy  stede  uit 
gul  aan  sy  erfgenaam, 
maar  die  beker  hou  hy  uit. 

Toe  sit  hy  by  koningsmaaltyd 

in  die  burg  by  die  see  berei, 

in  die  saal  van  ou  geslagte, 

met  die  ridders  rondom  by.  ' 

Daar  staan  toe  die  oue  drinker, 
drink  laaste  lewensgloed 
en  gooi  die  heil’ge  beker 
na  onder  in  die  vloed. 

Hy  sien  dit  val  en  drink, 
diep  in  die  see  in  sink; 
hy  het  sy  oë  gesluit, 
nooit  weer  ’n  druppel  gedrink. 

(Sy  maak  die  kas  oop  om  haar  klere  weg  te  sit  en  sien 
die  juweelkissie) 

Hoe  het  die  mooi  klein  kissie  hier  gekom? 

Die  kas  ivas  toegeslnit  — ek  is  verstom. 

Dit  is  tog  u'ondermooi!  Vr at  kan  tog  daarin  wees? 

Miskien  het  iemand  dit  gelaat  as  pand, 
en  moeder  ’t  dalk  geld  uitgeleen  daarvoor. 

’n  Sleuteltjie  hang  aan  die  band; 

ek  dink  ek  sluit  dit  tog  maar  oop,  so  waar! 

W at  is  dit?  Hemel  wat!  Kyk  daar: 
my  lewe  lank  nog  nooit  so  iets  gesien! 

Juweel!  ’n  Edelvrou  kan  dit 
op  hoogste  feesdag  dra  en  pronk. 

Hoe  sou  die  ketting  aan  my  sit? 

Vi'ie  syne  kan  die  heerlikheid  tog  wees? 

(Sy  sit  dit  aan  en  gaan  voor  spieël) 

Kon  tog  die  oorringe  myne  wees! 

’n  Alens  lyk  somar  anders,  — rykste  goed! 

Wat  help  jul  skoonheid,  jonge  bloed? 

Dit  is  wel  alles  mooi  en  goed, 
alleen,  soos  jul  is,  moet  jul  bly; 
hul  prys  jul  half  met  medely. 

Na  goud  verlang, 

aan  goud  hang 

tog  alles.  Ag,  ons  moet  maar  armes  bly! 


eóp^eLin^ 


DIE  AFRIKAANSE  WOORDE- 
BOEK,  Dl.  II,  D-F.  (Staats- 
drukker,  1955.) 

Ons  behoort  aan  ’n  geslag  Afri- 
kaners  wat  een  van  die  belang- 
wekkendste  tydperke  in  die 
geskiedenis  van  ’n  taal  meemaak 
wat  sprekers  van  enige  taal 
maar  kan  meemaak,  naamlik  die 
tydperk  van  oorgang  van  spreek- 
taal  tot  algemene  kultuurtaal 
wat  aangewend  word  op  alle 
stoflike  en  geestelike  terreine  van 
die  volk  se  lewe. 

Miskien  besef  ons  nie  altyd 
helder  en  voldoende  watter  ver- 


wikkelinge  plaasvind  in  sulke 
omstandighede  nie.  In  die  een 
geval,  waar  ’n  taal  hoofsaaklik 
spreektaal  is  en  middel  by  die 
ongevormde  omgang,  is  die  taal 
’n  eenheid  en  daar  is  weinig  spore 
van  gespesialiseerde  beroeps-  of 
vakwoorde  wat  die  besit  is  van 
slegs  afgesonderde  groepe  van 
die  volk.  Die  groep  self  toon 
weinig  tekens  van  spesialisering. 
Nou  is  die  Afrikaanse  gemeen- 
skap  al  sedert  lankal  nie  meer 
so’n  enkel-  en  eenvoudige  g^oep 
nie,  maar  sommer  nou  die  dag 
nog  het  ons  Nederlands  en 

Engels  gebruik  op  allerlei  terrei- 
ne  van  ons  volkslewe  en  nie 
Afrikaans  nie. 

Die  landswet  het  toe  neergelê 
dat  Afrikaans  ’n  gelykwaardige 
landstaal  is  en  dat  dit  derhalwe 
op  allerlei  gebiede  van  die  staats- 
lewe  aangewend  moet  word. 
Daarby  het  ontwikkelinge  op  die 
gebied  van  wetenskap,  tegniek  en 
handel  meegebring  dat  Afrikaans 
ook  dáár  in  toenemende  mate 
aangewend  word.  So’n  snelle  ont- 
wikkeling  in  die  gebruiksfeer  van 
Afrikaans  het  meegebring  ’n 
oordrewe  vertaalbedrywigheid  in 
die  aanvangstydperk,  so  erg  dat 
’n  mens  gedink  het  dat  Afrikaans 
’n  kunsmatige  vertaaltaal  is.  Baie 
amptelike  stukke  wat  so  vertaal 
is,  is  dan  ook  net  maar  vertaal 
om  te  voldoen  aan  die  voorskrifte 
van  die  wet.  Een  gevolg  daarvan 
was  taalskepping  — soms  erg 
kunsmatig  — teen  ’n  hoë  tempo, 
met  die  gevolg  dat  ’n  verbasende 
rykheid  aan  terme  ontstaan  het, 
maar  ook  verwildering  omdat 
daar  veelal  ’n  gebrek  was  aan 
eenvormigheid  — standaardisasie. 
In  daardie  tydperk  was  sowat 
elke  Afrikaanse  taalonderwyser 
ook  vertaler! 

Intussen  het  Afrikaanse  vak- 
manne  orals  hulle  taal  begin 
gebruik  as  medium  om  hulle  vak 
mee  te  bedryf.  Toe  word  Afri- 
kaans  meteens  ’n  lewende  vaktaal 
en  nie  meer  ’n  kunsmatige 
papier-  of  vertaaltaal  nie.  En  die 
ou  soort  vertalers  ontdek  meteens 
dat  hulle  nie  meer  kon  vertaal 
nie,  bloot  omdat  hulle  nie  die  vak 
ken  nie! 

M.a.w.  die  omgangstaal  en  die 
verskillende  beroepstale  in  Afri- 
kaans  het  geskei  geraak  en 
taalskepping  op  die  verskillende 
terreine  het  nou  dood  natuurlik 
die  taak  geword  van  die  vak- 


manne  in  daardie  arbeidsveld.  En 
so  moet  dit  wees. 

Na  buite  wek  dit  dan  die 
indruk  dat  Afrikaans  skielik 
groot  hoeveelhede  vakkundige 
uitdrukkings  ryker  geword  het, 
so  seer  dat  minder  vriendelikes 
en  minder  kundiges  steen  en  been 
kla  dat  Afrikaans  van  vandag 
nie  die  taal  is  wat  hulle  25  jaar 
gelede  op  skool  geleer  het  nie! 
Inderdaad  is  dit  so,  maar  ’n  mens 
moet  dit  in  sy  juiste  perspektief 
sien  om  dit  te  kan  waardeer  en 
nie  te  veroordeel  nie. 

Hierdie  gedagtes  kom  onwille- 
keurig  by  ’n  mens  op  as  jy  aan- 
dagtig  die  tweede  deel  (letters 
D-F)  van  die  Afrikaanse  Woor- 
deboek  deurlees.  Op  elke  bladsy 
maak  jy  kennis  met  die  gespesia- 
liseerde  vakwoord  wat  vir  jou  as 
leek  ’n  volslae  nuwe  woord  is.  En 
dan  is  jy  dankbaar  indagtig  dat 
die  redaksie,  onder  leiding  van 
dr.  P.  C.  Schoonees,  bygestaan 
word  deur  ’n  groot  aantal  vak- 
manne  op  alle  gebiede  van  die 
volksbestaan  en  bedrywigheid ! 
Daarnaas  het  jy  nog  die  egte, 
sappige  volkswoord  wat  nog 
gebruik  word  of  wat  reeds  aan 
die  verdwyn  is.  Tesame  gee  dit 
’n  innige  beeld  van  die  Afrikaan- 
se  taallewe  soos  dit  vandag 
bestaan,  en  vir  ons  van  die  ouer 
geslag,  wat  dikwels  bevange  was 
met  die  vrees  vir  ondergang  en 
wat  dikwels  die  smadelike  tereg- 
wysing  van  die  ontoereikendheid 
van  ons  taal  moes  verduur,  is 
dit  ’n  sielsbevrediging  om  te  er- 
vaar  dat  al  die  ou  dinge  besig  is 
om  te  verander,  dat  dié  dinge 
waaraan  ons  so  diep  geglo  het, 
in  ons  tyd  aan  die  verwesenlik 
is. 

Ons  beleef  dat  Afrikaans  ver- 
los  word  uit  sy  bande  van  maat- 
skaplike  dialek  te  wees,  en  ons 
ervaar  daagliks  meer  dat  ons  taal 

'n  volledige  geestelike  instrument 
word. 

Daarom  is  Die  Afrikaanse 
Woordeboek  vir  my  een  van  die 
boeiendste  leesboeke. 

ABEL  COETZEE 

« « * 

ESSAYS  urr  versamelde 

WERKE,  LANGENHOVEN. 

(Nasionale  Boekhandel,  1955.) 
Langenhoven  as  skrywer  wsis 
verteer  deur  ’n  ywer  om  sy  volks- 
genote  aan  die  lees  te  kry,  en 
om  dit  te  bewerkstellig  het  hy 
self  lewelank  aan  die  skryf 
gebly. 

Onder  sy  tydgenote  het  veral 
hy  die  kims  verstaan  om  deur 
middel  vaji  erns  en  luim,  kwink- 
slag  en  paradoks,  puntigheid  en 
parabel  sy  lesers  se  aandag  vas 
te  gryp,  hulle  enduit  te  boei,  en 
hulle  te  laat  verlang  na  nog  meer. 

Sy  groot  gewildheid  as  skry- 
wer  moet  ons  sekerlik  gaan  soek 
in  die  vonkeling  van  sy  gees,  die 
egtheid  van  sy  menslikheid,  die 
g^enseloosheid  van  sy  liefde  vir 
sy  land,  sy  volk  en  sy  taal.  Maar 
’n  groot  gedeelte  van  sy  gewild- 
heid  moet  onteenseglik  terugge- 
voer  word  na  die  gehalte  van  sy 
taal.  Hy  het  naamlik  ’n  gevorm- 
de  omgangstaal  as  skryftaal  ge- 
bruik  en  dit  het  hy  hanteer  soos 
’n  soepel  instrument  om  die 
vlugge  wendinge  van  sy  gees  te 
vertolk.  Hy  het  met  sy  lesers 
gepraat,  regstreeks  van  hart  tot 
hart,  in  ’n  taal  wat  hulle  kon 
verstaan  en  wat  hy  soepel  help 
maak  het  en  gevorm  het  tot 
skoonheid. 

Na  sy  dood  is  sy  werke  be- 
skikbaar  gestel  in  die  vorm  van 
VERSAMELWERK  — ’n  prag- 
uitgawe  om  mee  te  spog.  My 
ervaring  is  egter  dat  die  mense 
al  minder  in  hulle  mooi  stelle 
versamelwerke  gaan  lees  het, 
met  die  gevolg  dat  Langenhoven 


minder  bekend  geword  het.  Ener- 
syds  is  dit  te  betreur  — om  die 
lenigheid  van  sy  styl  en  die  vor- 
mende  invloed  wat  dit  ten  goede 
op  sy  lesers  kon  uitoefen.  Ander- 
syds  is  dit  miskien  te  verwelkom, 
want  pas  nou  kry  ons  die  ge- 
leentheid  om  die  blywende  ge- 
deelte  van  sy  werk  na  waarde  te 
skat. 

Dis  egter  te  verwelkom  dat 
daar  nou  ’n  bundel  ESSAYS  uit 
sy  VERSAMELWERK  gehaal  is 
— sy  dit  dan  hoofsaaklik  met  die 
oog  op  skoolgebruik.  Het  die  tyd 
nie  aangebreek  om  ’n  stewige 
bZoeTO-lesing  uit  sy  werk  die  lig 
te  laat  sien  nie  — en  nie  met  die 
oog  op  skoolgebruik  nie  ? Langen- 
hoven  het  vol  gestaan  in  die  kul- 
turele  en  politieke  stryd  van  sy 
dae  en  dit  is  voorwaar  onnodig 
om  sy  politieke  opvattinge  te 
probeer  wegwerk  uit  sy  skryf- 
werk  — daarmee  word  ’n  on- 
diens  aan  Langenhoven  bewys, 
skoolgebruik  of  te  nie. 

Die  keurder  van  die  bundel,  L. 
C.  Bruwer,  het  sy  taak  goed  ver- 
rig,  en  sy  essay  oor  Langenhoven 
as  Essayis  sal  veel  bydra  om 

Sagmoedige  Neelsie  nader  aan 

die  leser  te  bring.  Dit  is  egter 
vreemd  dat  sy  naam  nie  op  die 
titelblad  verskyn  nie. 

A.  J.  COETZEE 

♦ • ♦ 

BOEKIES  VIR  VOORLIGTING 

(H.A.U.M.  Kaapstad/Pretoria.) 
Die  boekie  Swangerskap  en  Ge- 
boorte  bevat  baie  praktiese  en 
nuttige  wenke  vir  die  verwagten- 
de  moeder.  Dr.  de  la  Maine  ver- 
duidelik  hier  die  volledige  proses 
vanaf  die  bevrugting  tot  by  die 
volledige  ontwikkeling  en  uitein- 
delik  die  geboorte  van  die  fetus. 
Verder  behandel  hy  ook  oefe- 
ninge  wat  spesiaal  ontwerp  is  om 
gedurende  die  swangerskap  uit 
te  voer.  Hy  skryf  oor  die  verskil- 

lende  stadia  van  die  bevalling  en 
ook  oor  die  geestesgesteldheid 
van  die  vrou  gedurende  daardie 
tyd.  Dan  sluit  hy  af  met  die  be- 
antwoording  van  ’n  paar  vrae 
wat  vroue  gewoonlik  wil  weet  na 
die  geboorte. 

Dr.  M.  Leeflang,  skryf  in  die 
boekie  „Wat  maak  ek  voor  die 
dokter  komf”  (H.A.U.M.  Kaap- 
stad/Pretoria)  oor  die  behande- 
ling  van  skok,  besmetting,  brand- 
wonde,  pyn,  vergiftiging,  slang- 
byt  en  ander  onderwerpe.  Dit  is 
mooi  helder  uiteengesit  vir  die 
leek.  So  dikwels  gebeur  dit  dat 
mense  in  geval  van  nood  die  ver- 
keerde  behandeling  toepas  en  so- 
doende,  in  plaas  van  die  pasiënt 
te  help  sy  kanse  eerder  verswak. 
Daarom  is  ’n  boekie  soos  hierdie 
beslis  baie  welkom  en  almal  be- 
hoort  so  een  te  besit. 

* * « 

„Hoe  leer  ek  my  kind  gehoor- 
saamheid?”  (H.A.U.M.  Kaap- 


stad/Pretoria).  Dit  is  stellig  ’n 
probleem  wat  elke  ouer  baie  na 
aan  die  hart  staan.  Dit  vereis 
soveel  takt  en  sielkundige  insig 
in  die  ontwikkeling  van  die  kind, 
dat  dit  die  moeite  werd  is  om  tyd 
en  aandag  daaraan  te  bestee.  In 
hierdie  boekie  van  Evryl  E. 
Fisher,  word  die  kind  se  ontwik- 
keling  op  die  verskillende  ouder- 
domme  getoon.  Die  skrywer  toon 
aan  wat  die  kind  byvoordeeld  op 
sewe-jarige  leeftyd  kan  begryp 
en  wat  hy  op  elf-jarige  leeftyd 
kan  verwerk.  Besonder  interes- 
sant  word  die  kind  se  verskillende 
reaksies  gedurende  verskillende 
leeftye  uiteengesit.  Daar  word 
aangetoon  hoe  sy  verstandelike 
vermoëns  geleidelik  ontwikkel,  en 
hoe  hy  leer  om  onafhanklik  van 
ander  te  word.  Elke  moeder  wat 
nie  raad  met  ’n  „stout”  kind  weet 
nie,  sal  hierdie  boekie  verwelkom. 

S.  HERBST 


^^o^'reópondenóie 


MISVERSTANDE  OOR  DIE 
TRANSVAALSE  VOLKSLIED 

Geagte  Redaksie,  — Dit  mag  wel 
as  ’n  merkwaardigheid  beskou 
word  dat  daar  tagtig  jaar  na  die 
ontstaan  van  ’n  Volkslied  wat 
jare  lank  tot  die  populêrste  van 
die  wêreld  behoort  het,  nog  mis- 
verstande  oor  die  outeurskap 
bestaan:  „Kent  gij  dat  volk?” 
Ons  dink  hier  aan  die  laaste  (die 
allerlaaste  ? ) misverstand  weiar- 
oor  Die  Togryer  in  sy  rubriek 
„By  die  Uitspanning”  in  Die 
Transvaler  van  23.4.1955  vertel. 
Hoewel  daar  van  die  staanspoor 
uit  vrywel  nooit  die  minste  twyfel 


oor  die  teksdigteres  bestaan  het 
nie  (alleen  word  F.  W.  Reitz  in 
1901  een  keer  as  die  digter  ge- 
noem),  het  die  komponiste,  die 
Nederlandse  dame  Catharina 
Felicia  van  Rees  (1831-1915),  pas 
37  jaar  na  die  offisiële  ingebruik- 
neming  erkenning  as  sodanig  ge- 
kry  sonder  dat  daarmee  egter  die 
twyfel  vir  goed  verdwyn  het. 

Die  man  wat  vermoedelik  die 
verwarring  gestig  het,  was  die 
skr^wer  van  die  boek  Transvaál- 
se  Herinneringe  (1897),  die 
vroeëre  staatsprokureur  van 
Transvaal,  dr.  E.  J.  P.  Jorissen 
(1830-1912).  Op  die  meermale 
gewraakte  bladsy  5 erken  hy  dat 
„de  schoone  woorden”  van  die 

Transvaalse  Volkslied  van  Cath. 
van  Rees  was,  maar  dan 
noem  hy  die  Nederlandse  kom- 
ponis,  RichardHol  (1825-1904),  as 
die  komponis  van  „de  aangrij- 
pende  melodie.”  Toe  dr.  N. 
Mansvelt  vyf  jaar  later  oor  die 
lied  skryf,  het  hy  die  vergissing 
van  dr.  Jorissen  sonder  enige 
kommentaar  oorgeneem.  Later 
egter,  by  die  voorbereiding  van 
die  uitgawe  van  sy  Hollands- 
Afrikaanse  Liederbundel  (1907), 
het  hy  darem  begin  twyfel.  Hy 
het  ’n  gedrukte  eksemplaar  van 
die  Volkslied  (sonder  vermelding 
van  die  uitgewery)  in  sy  besit 
gehad,  waarop  geen  teksdigteres 
of  komponiste  genoem  word  nie. 
Dr.  Mansvelt  het  toe  self  bo  die 
lied  geskrywe:  „Woorden  van 
Catharina  F.  van  Rees,”  waarby 
die  onduidelike  ,,F.”  nog  weer 
oorsaak  sou  wees  dat  die  druk- 
ker  dit  vir  ’n  „1.”  sou  aansien, 
met  die  noodlottige  gevolg,  dat 
die  naam  van  die  digteres  sowel 
in  die  Mansvelt-bundel  as  in 
latere  publikasies  (selfs  in  die 
herdruk  van  mej.  Joan  van  Nie- 
kerk  van  1927)  as  „Cath.  I.  van 
Rees”  afgedruk  word. 

Die  bogenoemde  twyfel  van  dr. 
Mansvelt  kom  tot  uitdrukking  in 
wat  hy  regs-bo  sy  Volkslied- 
eksemplaar  op  die  plek  van 
die  komponis  neergeskryf  het: 
„?Muziek  van  Richard  Holl?” 
En  só  word  dit  in  1917  nog  oor- 
geneem  deur  die  Werda-Sang- 
kommissie  in  die  versameling 
Volksliedere  wat  hierdie  kommis- 
sie  in  Stellenbosch  uitgegee  het. 
Ook  mej.  Joan  van  Niekerk  het 
tien  jaar  later  nog  Richard  Holl 
met  een  vraagteken  laat  staan. 

Die  werklike  komponiste  was 
toe  inmiddels  aJ  twaalf  jaar 
daarvoor  oorlede,  egter  met  die 
sekerheid  dat  sy  eendag  algemeen 
as  die  werklike  komponiste  sou 


erken  word.  In  1912  het  die  Hoof- 
bestuur  van  die  Ned.-Zuid-Afrik. 
Ver.  in  Amsterdam  die  saak  in 
hande  geneem  en  eindelik  kon  dr. 
Mansvelt  vasstel,  dat  Cath.  van 
Rees  die  populêre  Volkslied  ge- 
komponeer  het.  Die  Argief  van 
hierdie  Vereniging  besit  ’n  brief 
van  mej.  Van  Rees  (7  Jan.  1913), 
waarin  sy  aan  dr.  Mansvelt 
skryf:  „Voor  de  mij  betoonde  be- 
langstelling  in  zake  het  bewuste 
T.  Volkslied,  betuig  ik  het  Hoofd- 
bestuur  der  N.Z.  Afrik.  Vereeni- 
ging  gaarne  mijn  erkentelijkheid. 
Inliggend  portret  zend  ik  op  ver- 
zoek.  Met  Hoogachting  Catharina 
F.  van  Rees.” 

In  die  maandblad  Hollandsch 
Zuid-Afrika  IV,  nommer  9 van 
15  Maart  1913,  kan  ’n  mens  ’n 
portret  van  Cath.  van  Rees  vind 
by  ’n  tafeltjie,  waarop  die  Volks- 
lied  lê.  Dié  eksemplaar  van  die 
Volkslied  is  die  uitgawe  wat  deur 
die  skryfster  genoem  word: 
„Transvaalsch  Volkslied.  Text  en 
muziek  van  Catharina  F.  van 
Rees  door  den  Volksraad  in  Pre- 
toria  als  „Ons  Volkslied”  aange- 
nomen  in  1876.  Eenige  door  de 
schrijfster  geautoriseerde  uit- 
gave.  B.  Schott’s  Sohne  Mainz 
no.  26729.” 

Behalwe  hierdie  stryd  om  die 
erkenning  van  haar  outeurskap 
van  die  musiek,  het  mej.  van 
Rees  i.v.m.  die  inhoud  van  haar 
teks  nog  al  teleurstelling  onder- 
vind.  Die  propaganda  vir  die  lied 
as  Volkslied  het  in  Transvaal 
veral  van  die  kant  van  die  Hol- 
landse  onderwysers  gekom,  soos 
dr.  Mansvelt  verseker.  Die  ou 
mense  self  het  die  noodsaaklik- 
heid  van  ’n  dergelike  lied  nie  in- 
gesien  nie.  In  Oupa,  ’n  beeld  uit 
vergange  jare,  vertel  Jochem  van 
Bruggen,  hoe  ’n  skoolinspekteur 
en  Oupa  „nogal  heftig  daaroor 
geredetwis”  (het),  „want  Oupa 

het  niks  van  wêreldse  liedere  ge- 
hou  nie,  en  wat  moet  ’n  mens  so 
spoggerig  oor  sy  eie  goed  ’n 
liedjie  sing.”  Nog  in  ons  eeu  word 
dit  van  Afrikaanse  kant  beskou 
as  ’n  ,,bezield,  geesdriftig  lied  van 
een  Nederlandsche,  die  vol  be- 
wondering  is  voor  het  heldhaftige 
Transvaalsche  volk.”  In  1932 
word  vasgestel:  „Het  is  in  Neder- 
land  meer  populair  dan  in  Zuid- 
Afrika”  en  nog  later  wys  ook  dr. 
E.  J.  M.  Conradie  die  lied  as 
„Volkslied”  af:  „hoe  simpatiek 
dit  ook  al  mag  wees,  kon  (dié 
lied)  die  kern  van  die  Afrikaner 
hart  as  geheel  nie  raak  nie.” 

Daarby  kom  nog,  dat  dit  van 
die  staanspoor  uit  ’n  gedugte 
Afrikaanse  mededinger  gehad  het 
in  Di  Fiirkleur  van  ds.  S.  J.  du 
Toit  (met  die  bekende  wysie  van 
J.  S.  de  Villiers),  sodat  by  die 
besoek  van  die  Transvaalse  depu- 
tasie  aan  Nederland  op  26  Des. 
1883  op  advies  van  President 
Kruger  Die  Vierkleur  as  offisiële 
ontvangslied  gespeel  is. 

Tog  het  die  komponiste  Cath. 
van  Rees  ook  veel  vreugde  en 
voldoening  belewe  aan  die  lied 
wat  sy  op  versoek  van  haar  ou 
vriend  uit  haar  Utrechtse  jare, 
President  Burgers,  gekomponeer 
het.  (Oor  die  ontstaan  daarvan  het 
prof.  dr.  S.  P.  Engelbrecht  in  sy 
biografie  van  Pres.  Burgers  en  in 
Die  Nuwe  Brandwag  uitvoerig 
geskrywe).  Terwyl  haar  uitge- 


breide  literêre  oeuvre  miskien 
alleen  by  naam  bekend  sal  bly 
deur  die  onbarmhartige  spot  van 
L.  van  Deysel  en  daar  van  haar 
ander  musiekwerke  geen  noot 
meer  gespeel  of  gesing  word  nie, 
was  dit  juis  die  Transvaalse 
Volkslied  wat  haar  partymaal  in 
Europa  ’n  groot  glorie  verskaf 
het.  So  bv.  by  die  begin  van  die 
Tweede  Vryheidsoorlog,  toe  sy  in 
die  Duitse  stad  Darmstadt  ge- 
woon  het.  Sy  was  daar  die  mid- 
delpunt  van  geesdriftige  ovasies. 

Ook  in  Suid-Afrika  het  veral 
die  wysie  bekend  gebly.  Die  ge- 
bruik  daarvan  vir  ander  liedtek- 
ste,  ook  Engelse,  waarvan  Die 
Togryer  van  Die  Transvaler  nog 
weer  ’n  voorbeeld  gee,  is  daarvan 
die  bewys  (vir  meer  voorbeelde 
verwys  ek  na  my  boek  Musiek  in 
Suid-Afrika,  bls.  57).  Stephen 
Eyssen  sluit  sy  groot  koorwerk 
Ons  Boerwording  af  met  die 
wysie  van  Cath.  van  Rees  op 
nuwe  woorde  van  dr.  Jan  H. 
Pienaar. 

Maar  die  merkwaardigste  is 
seker  wel  die  ervaring  wat  die 
Amsterdamse  joernalis  Piet  Bak- 
ker  in  1948  gehad  het.  By  sy  be- 
soek  aan  ’n  skool  op  Nederlands- 
Nieu-Guinee  het  die  Papoea- 
kinders  uit  volle  bors  die  ou  lied 
van  Cath.  F.  van  Rees  gesing: 

„Kent  gij  dat  volk  vol  helden- 
moed 

En  toch  zoo  lang  geknecht.” 

JAN  BOUWS 


A.P.B. 

roomkleunge  verpakking. 


Wclke  andcr  sigaret  u ookal  mag  rook,  weet  ons 
dai  u meer  genot  uit  Rembrandt  VAN  RIJN  sal  kry. 
Dit  bicd  u dicselfde  Room  van  die  Oes  as  Rembrandt 
— net  meer  daarvan.  Dit  is  gemaak  vir  dicgene 
wai  licwcr  rook  vir  gcnot  as  uit  bloot  gcwoontc. 

